text:
Check-in o左酒店,跟住就出去嘞!
由於Country Hotel唔幫我o地寄存行李o甘多日,於是食o野之前,我o地就去JR站視察o下D Locker嘞!大大細細o既Locker都有,而且亦唔係好貴,一日都只係JPY300-500,價錢視乎Locker大細而定,最壞打算係去新穗高前將行李放Locker呀!見到有Locker,個心都定D,聽到酒店話唔肯寄存行李,真係嚇死我呀!離開高山之後o既3日都一定唔可以帶住個行李o急,因為無可能拖住去搭吊車同行上高地o麻!
視察完Locker,跟住就去SPA Hotel Alpina,呢間係我o地3日之後返o黎高山住o既酒店,我o地去問一問酒店可唔可以幫我o地寄存行李,好好彩,酒店肯哩!o甘就可以慳番D Locker錢嘞!
做完正經o野,跟住就要醫肚嘞!都只係七點多D,好多店都已經收o左,啱啱o黎到高山市又人生路不熟,於是就去o左Country Hotel前DD o既伝真食o野嘞!
呢餐JPY1,870
呢o度係食拉麵o既,不過唔多選擇,就係得餐牌上面呢D呀!
我o既蕃茄拉麵,個湯底係蕃茄湯,有少少肉,面頭有好多芝士粉,而且仲跟o左塊蒜蓉多士,幾好食呀!
老公o既高山拉麵,有兩塊肉,個湯比蕃茄拉麵清一D,都唔錯呀!
仲要o左個餃子,都OK啦!
食飽飽,經過手信店,同飛驒寶寶影番張相
跟住就去Country Hotel下面o既Family Mart買宵夜嘞!
呢o度有Family Mart飛驒寶寶賣呀!
o者喱士多俾梨乳酪,好好味呀!
老公o既咖啡,一盒呢晚飲,一盒做早餐
由於酒店無早餐,於是買o左個蛋糕同豆沙包
買o左包餅隨身袋住,以防無晏晝食都唔會餓親
仲買o左枝水
買完o野8:30pm就返酒店嘞!


c: text/html

text:
星期日, 鬼死咁熱, 留响屋企開住冷氣睇電視. 噤噤吓個remote, 發現有線1台有得睇歐亞桌球大師賽. 我雖然唔係一個桌球迷, 不過由細到大都好鍾意玩桌球game, 於是乎就眼定定咁望住部電影睇比賽.
打到去一局, 係奧蘇利雲對馮國威. 話說奧蘇利雲係當今桌球界中數一數二, 連我依個門外漢亦聽過其大名, 至於馮國威有幾勁我就唔知喇. 本來大師獻技, 觀眾表現興奮亦無可厚非, 而奧蘇利雲技術之高超, 亦令我睇到目瞪口呆. 之不過點解當馮國威打失波嘅時候, 現場觀眾要報以噓聲呢? 同一場合, 好似賀歲杯對外國明星球隊嘅時候, 啲球迷一樣咁鍾意噓香港隊. 就算強弱幾咁懸殊都好, 香港人點解唔可以支持吓自己人呢?
果個主持重好笑, 打完場波, 問馮國威:「奧蘇利雲咁勁, 你有冇向佢偷師? 」大佬, 人地都係職業桌球手, 唔通要人答你:「 我咁渣, 梗係要啦」咩. 睇見馮國威目無表情個樣, 如果我係佢, 真係會打個主持一鑊.
香港人呢, 個個都好有世界觀. 講足球, 有人支持英格蘭, 有人支持意大利, 但係好少人會支持中國隊香港隊, 講籃球, 就梗係NBA啦. 無錯, 香港係好多運動項目都好屎, 叫人唔好支持外國隊伍, 不如叫人唔好支持運動好過喇, 之不過話晒自己友, 唔做fans唔緊要, 比少少鼓勵, 唔駛死嫁.

robotstxt: allowed

filter: keep


text:
新裝的室內保安電話及電制--都幾令呢~
廚房個吸咀仲未上, 但係今個星期六就交樓喇喎!
用左30分鐘自行安裝吊燈一盞
係田貝四路的家合居買的,買個時就好聲好氣,咩都話得
點知拎左新的燈,叫佢轉d吊飾又話唔得!
要加錢,之前又話得,依家又要人地加錢!
真係好嬲, 唔想買, 但見我地都留左係度好耐傾奇勝電制
而且盞燈都黎左, 試埋就算!
點知,講極都唔明,笨到死!
我只係叫佢裝好晒比我睇下,好唔好換埋其他的吊飾,
佢地應該就係懶,唔想同我裝拆,所以就話會整爛!
算喇算喇,都係RMB360,唔加錢,唔同你講
試左LED燈就算!!! 等我得閒搵番佢地張卡片出黎
打番佢地個名,以後叫人唔好幫親佢地!
簡單地址:田貝四路家合居三樓(中間兩間鋪位, 不靠近扶手電梯那間)
反之,靠近扶手電梯那間,老闆好好人,只係D數目報價有D亂
所以我地都係格晒價,知道晒價先去同佢講價問價買制,因為奇勝好煩
佢地要搵另外一間公司去供貨,又要等佢地拎貨
故此,我地等拎貨期間,去左食飯先!
我地打算裝係電視個邊,好似幾好,同明星海鮮舫互相輝映
最鐘意佢D吊飾,玻璃扮水晶
C-FU自己貼牆紙,新舊兩只色,唉!
唔理佢,再貼過!
呢邊就OK!
走廊依家感覺好似好長咁!
牆紙師傅貼好一邊喇!
真係好好多呀!好過鄧(賴)師傅手功多多聲!
廁所的鏡箱都整番好!
點解要再整過?唉!講起真係慶過火!
呢個鏡箱係由三塊鏡組成,面積相當之闊
點知中間個塊鏡打開個時,就知道會邊撞邊!
嘩!咁咪好易撞花整爛囉!
咁點得咖!快快脆脆整番好先得!
熄左燈都好光猛!
清潔左之後就乾淨左好多!
之前呢度無啦啦爆左水喉要我地拎錢出黎搭棚,
依家整番好晒喇!再同我地講個SINK盆下又有漏水,
都唔知係唔係路!
開左燈真係好光猛,又見到D馬賽克閃閃地!
座廁TOTO唔比人用住,因為我要第一個去!
出門口見到個度日式門就係主人房喇
牆紙師傅,打赤膊貼牆紙,左膊放白毛巾
轉頭就用黎掃平D牆紙,想點先
你D汗咪掃番係個牆度?唉!都唔知話佢好定唔話佢好!
原來一有風,盞燈就會有聲,好似風鈴咁噹噹聲
對花--貼牆紙的首要條件!
佢膊頭條毛巾-證據確作!
睇佢個背脊濕晒,就知條毛巾有咩用啦!


text:
台妹深得港男歡心唔係新聞,因為無論把聲,個樣,身材,好多人都覺得拋離港女一條青山道.試諗下一個人靚聲甜嘅女仔對住你笑容滿面咁講一句「你要不要試一下這個哦~」真係人都癲,特別係個「哦~」字可愛得嚟唔做作,嗲而不姣嚟講我諗台妹可以係世界TOP3.只不過台妹係咪真係咁完美,而港女又係咪真係差咁多呢?
關於台灣多靚女我唔否認,每日出街由靚嘅,有氣質嘅,鄰家Feel到GFABLE你都唔難遇到,但其實同樣情況,你出到尖咀銅鑼灣都會見到好多OL同靚女,出街飽眼福並唔係台灣專利.但點解香港男仔會覺得台灣女仔吸引好多?當然你可以講隔嚟飯香,但亦都同香港女仔比較緊貼潮流有關.每當香港興起一樣嘢,大家都會第一時間跟風,就好似一興起韓妹LOOK成條彌敦道都變左韓國街咁,個個女仔打扮都大同小異,就算係靚都好啦,望得多都會有麻目嘅一日.但台灣女仔除左跟風,好多都會識就住自己先天優點去襯衫,結果就令到男士們望完一個可愛LOOK後又見到一個清純LOOK經過,真係每次偶遇都有驚喜.男仔鐘意新鮮感,而打扮各有不同嘅台妹就啱哂胃口,所以就造成左大家普遍對台妹印像較好.
除左外表,大家都話台妹親切好多,對住你幾時都係笑住咁.雖然由台男口中得知好多台妹其實可以比極品港女更極品,但就第一印像嚟講台灣人真係比香港好好多.你幾可會見到香港七仔個收銀收你錢後雙手找散紙比你再講句「多謝哂下次再嚟」?係有,但我去一個禮拜台灣可能見得多過一年喺香港(OK例外,服務好七仔好多).香港工時長,壓力高,黑面指數長期喺世界前列,佢地句多謝哂個語氣一係就機械式,一係就死老豆咁.但我喺台灣有次買咖啡企係度望住個牌分幾鐘,個台妹就就一直企喺我隔嚟,推介下有咩好飲,笑得自然,語氣仲要愈聽愈舒服果隻.雖然最後杯咖啡冇乜特別,但係望住佢個笑容,真係覺得比錢佢賺都值嘅.當你同個女仔講嘢,一個黑住面,一個笑到瞇埋眼咁,又真係好難怪咁多人對台妹偏心.
不過點講都好,我覺得最主要嘅理由都係「人地嘅好似好啲」依個因素作怪:去外地旅行會留意靚女,返到香港就覺得十個港女九個醜,靚果啲只係少數例外.其實唔止香港人,好多人都鐘意睇外人嘅優點,然後只睇自己友缺點,結果就搞到你睇我好,我睇你好咁.你用人地最TOP果班去睇自己最差果堆,得出個結論就當然係人地贏到開巷,但咁其實對香港女仔唔多公平.台妹係好好,但我一樣識到啲唔比台妹差嘅港女,何況同聲同氣依點就算幾完美嘅台妹都做唔到.愛台妹嘅同時不妨除一除副眼鏡再留意一下香港女仔,話唔埋其實有個啱你心水嘅原來就喺附近呢?


text:
呢篇 blog 原本應該係噚日出 o架啦,但係因為勁頭痛,真係好唔妥,食咗一,兩啖飯已經想作嘔,連隨嗱嗱聲食埋碗飯即刻走去沖涼瞓覺,叫老竇收拾 "殘局".唉,由細到大,一頭痛嚫就真係攞命,一定要夜晚瞓夠八粒鐘先無事!!
講番噚日嘅事先!噚日係佛誕,原本要晨咁早就出去教琴,諗住會無時間去浴佛,點知原來 Miss Cheng 前一晚留咗 voice mail 俾我,話佢囝囝唔得閒上堂,咁變咗我就可以遲兩粒鐘先出門口.反正都已經起咗身,咁我咪即管走出去望海觀音度碰碰運氣,睇吓開始可以浴佛未.點知離遠已經見到好大堆人,已經開始咗儀式喇!但係我真係好好彩,原來我及時趕得切參與放生儀式,架大船其實已經駛離海灘一段距離,但我仲可以見到最後一眼啲師兄們放魚落海,真係好感動!反正都已經嚟到,咁咪繼續儀式同誦經囉,好彩無走到咋,隔住一大堆人,望向佛壇位置,僅僅見到上暢下懷法師一眼主持儀式,心裡面更加開心啦,因為呢個係我嘅緣嘛,阿彌陀佛!自從媽咪無去聽經之後,我都少咗見到上暢下懷法師喇.
但係最終都係無浴佛呢,因為要趕住去 Louisa 度同 Arthur 上堂,好彩我預早搭咗老竇同阿馳代我去浴佛啫!如果有興趣嘅朋友,你哋可以睇番我之前寫嘅《佛誕快樂!》,係上年喺望海觀音度浴佛嘅情況.
教完琴之後就趕返去荃灣會合老竇同阿馳,完成埋我嘅 "身後事" 最後一個重要步驟.一砌都做得好順利呀.查實噚日個日子同吉時都係 Winnie 幫我摘嘅,但係我同佢之前完全無留意到原來係適逢佛誕,直到前一個禮拜先知道!我同媽咪都係佛教徒,可以喺佛誕呢一日做到呢件咁重要嘅事,咁妳話係咪我同媽咪嘅緣呢!因為噚日係公眾假期,石廠無人開工,攪到要勞煩老闆親自嚟到辦事,佢不但功夫交帶,做事細心,仲好好人 o添呀,臨走前仲特意提點我哋要留意嘅嘢,以免我哋無辜辜被官方 "掠水",真係好多謝石廠老闆呢!一砌都嚟得咁順利,要再次講聲阿彌陀佛!
呢個算係我今年送俾媽咪嘅母親節禮物啦!不過,坦白講,與其話係送俾媽咪,倒不如話係我送俾全家人嘅禮物仲貼切,呢次應該係我歷來 "買禮物" 出手最重嘅一次喇,雖然到我走嘅時候未必真係可以見得番媽咪,但依家可以肯定嘅係,他日我哋一家人真係可以住番埋一齊囉!
既然噚日係佛誕,我當然會煮齋啦!因為知道攪掂哂所有嘢返到屋企已經好晏,所以特別預備咗個好簡單嘅餸,落鑊炒兩炒,煮個汁淋喺面,之後 "隊" 入個爐焗就攪掂!
材料:
西蘭花
番茄
茄子
忌廉磨菇湯
瑪蘇里拉芝士 ( Mozarella cheese )
調味料:
鹽
糖
肉桂粉
羅勒 ( basil )
- 西蘭花先用洗米水浸一段時間,之後洗乾淨,切開成小棵.
- 番茄同茄子洗淨,去蒂,切件備用.
- 燒熱油,先將番茄落鑊炒兩炒,有少少出水就可以盛起,放上入爐烤碟.
- 將西蘭花同茄子放入鑊度炒幾炒,加鹽,糖,之後加少量水,冚蓋煮至半腍.
- 西蘭花同茄子放上碟後,將忌廉湯倒入鑊,加水煮開,之後就加入調味料拌勻.
- 當湯煮到濃稠就可以淋上雜菜面,跟住再灑上芝士.
- 放入已預熱至 220 °C 嘅焗爐內焗約 15 - 20 分鐘至金黃即可.
坦白講,頭痛到咁,真係食而不知其味,但見老竇不停
咁 "畢" 汁撈飯就知道味道唔錯啦!
Notes:
- 除咗以上蔬菜之外,亦可選擇其他較少水份嘅蔬菜,以免出水太多將味道溝淡.
- 用洗米水浸過西蘭花之後,可以輕易洗去表面白色物質.
- 一罐忌廉湯加半罐水,煮出嚟嘅濃稠度係最適合做淋面醬汁.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
攪完結婚後,今日終於可以約下Tracy食飯行街,話晒佢都係特登返黎參加我個婚禮;我地去左板前食lunch,一路食一路傾返婚禮d野,好似做review咁!哈哈~~
之後出左旺角行街,原來Tracy一星期打三日羽毛球,真係好健康呀!我陪佢買左兩對羽毛球波鞋;跟住聽tony介紹,去左糖百府食棉花冰:
好大個呀,所以我地唔敢叫兩個,都係一個share啦~~
入面:
可能tony講到超級好味,又話必試,抱得太好期望,我同tracy食落只覺得一般咋!
行街到大約六點,太陽哥哥就黎接我,我地一齊上左銀行中心睇下honeymoon既資料,都係睇左南非同紐西蘭,但比個agent講到都係齋睇景多,我同太陽哥哥都好怕悶,宜家都有d卻步,究竟係咪真係要堅持去一個大家都未踏足過既土地呢?
睇完六點半,Tracy就去中環同朋友食飯,我同太陽哥哥就出發去西貢,會合太陽爸媽們食海鮮;今晚同呀姨呀姆餞行,佢地聽日就返柬埔寨啦!
我地去左全記,呢度有個大魚缺,入面有好多勁大條既魚呀!
我地一共有九個人~~
影多幾張相留念先~~
兩姊妹已經開始唔捨得~~
海鮮黎啦~~
我最鍾意食jumbo size瀨尿蝦,好大隻又好好味,啖啖肉!
呢餐埋單要三千幾蚊,乜呢度食海鮮咁貴架咩?


text:
去完QE見醫生後,話咁快又過咗兩個星期,上星期三我哋又去咗搵Dr Wong,都係米高放半日(本來話請唔到假㗎,好彩最後都請到),同艾菲一齊去接燒腩仔放學,再出發去尖沙咀.
星期三嘅診所,又係冷冷清清咁唔使點等(點解我哋咁遲先發現呢樣嘢),入去照例登記量血壓磅重驗小便,今次血壓小便都正常,上磅發現比三星期前重多咗一磅,即到目前為止只係重咗14磅左右,至於肚圍係無任何進展繼續37寸半,甚至朝早空肚度係跌返落36寸(最近撞到燒腩仔N班同學仔媽咪,都係話艾菲個肚似得五六個月大>.<),最值得一讚係肚皮力保不實keep住零肚紋,Good﹗
登記完問姑娘話等多一個就到艾菲,果然去完洗手間返來已經入得房,Dr Wong繼續循例先問近況,主打係想知艾菲有無肚痛怕艾菲隨時生,佢都提醒艾菲要開始留意有無作動徵兆,宜家已經36W,有咩風吹草動就要入院提早拎BB豆豬出來,仲話如果已經係陣痛子宮頸開咗的話分分鐘要轉返做順產添,不過佢話通常生前幾日D胎動會開始少咗,如果佢依然活躍都唔使太擔心,又建議艾菲呢排行少D,望BB豆豬生生性性等到開刀之日.
問完近況,Dr Wong就轉返去認真mode,拎咗張單張出來講手術嘅過程同風險,傷口會開返上次同一個位,預計時間要半個鐘至四十五分鐘(會比第一次開刀耐),手術前一晚要入院同禁食(即五日五夜),手術後要六個鐘先可以食粥水,到第二朝就可以正常飲食同落床,至於艾菲最擔心嘅宮縮問題(有幾個朋友都話第二胎會痛得勁D),Dr Wong就話只要落夠止痛藥就唔會痛,叫艾菲唔使太擔心同記得痛要出聲.
之後我哋就埋位照超聲波見吓BB豆豬啦,今次Dr Wong都特登check晒四圍嘅胎水足唔足夠,再睇埋胎盤確保無鈣化嘅跡象,然後聽心跳時BB豆豬好唔合作咁不停郁,搞到甩咗兩次先度到,連Dr Wong都話佢果然好活躍:P,至於size呢,頭仔係35W,肚仔係37W,腳仔嘅差距終於拉近咗,但都已經37W5D,平均係37W,已經有6點幾磅,預計過多兩星期應該有七磅,算係大隻B啦﹗
睇完size,Dr Wong就嘗試畀我哋睇吓BB豆豬個樣,今次佢終於無用手遮住塊面,不過由於入面都應該好逼,加上器材關係,所以唔算睇得好清楚,只係見到鼻同咀,眼係完全睇唔清,唯有等見真人先知似邊個(女,你至少都遺傳返媽媽嘅雙眼皮大眼睛可以嗎?),然後Dr Wong好搞笑地睇睇吓喺到偷笑,話BB豆豬塊面好多肉幾好肉地咁,不過都補充一句唔排除只係水腫要等佢出咗來收埋水先可以作實,搞到艾菲越來越期待見呢個肥妹仔呀,哈哈...
照完超聲波,Dr Wong都有問QE嗰邊有無再約覆診,當佢知艾菲今個星期會去健康院做檢查時,就話唔使再返診所呢邊覆診,直接下星期去醫院見就得,然後艾菲都順便問埋B鏈嘅問題,Dr Wong有話37W先喺健康院做有D危,因為一般要等一星期先知結果,不過都話兒科醫生知艾菲開刀無穿水唔經產道生的話,應該唔會太擔心呢樣嘢,well...唯有到時再問問健康院嗰邊幾時有結果同點通知啦(因驗完一星期後都入院啦...).
臨走前同Dr Wong傾開,佢都有提我哋到時要留意燒腩仔情緒,佢話宜家無謂講太多佢聽,最緊要安排佢到時去醫院見艾菲同BB豆豬,等艾菲可以陪吓佢唔好覺得唔見咗媽媽,而艾菲都好記得佢當年教過,話返到屋企除咗餵奶之外,盡量就唔好理個細只陪個大,希望呢招到實際應運起上來時係work啦,皆因佢宜家D情緒已經開始唔穩定,只可以寄望佢見到BB豆豬真人時會慢慢接受.
見完醫生,出返去等埋封入院信我哋就走得啦,不過艾菲同米高都有同樣嘅疑問,就係點解呢邊每次收錢都咁慢,米高話出來時聽到Dr Wong話趕住走,叫姑娘快D叫下個入去,即我哋封信明明已經搞掂咗好耐,最終都要等成大半個鐘先有得拎(仲要今日診所勁少人喎),就算平日無藥無信只係正常找數,都要等差唔多時間(燒腩仔好多時就係呢個位頂唔住失控),呢樣嘢相比仁安嗰邊真係差好遠呀﹗


text:
产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心产品中心
地址:江苏南京市江宁区东山街道高桥门十字河路198号
电话:025-51192816 52299557
邮箱:njtechsun@163.com 13016930050@163.com
苏ICP备06002987 技术支持:点墨设计


text:
接新娘及敬茶儀式過後, 陶寶B都頂唔住瞓咗.
今次抵晒啦, 係W Hotel既suite度瞓覺, 連姨姨都話多個人瞓間房就抵晒!
陶寶B一瞓就瞓咗2小時, 瞓醒叉足電就精神晒, 開開心心又可以搗蛋一番.
大家著得咁靚仔靚女影番張全家幅先得.謝菲今日都要著番件西裝啦, 莎拉記得上次佢著到咁formal好似係結婚時喎, 哈哈哈, 真係limited edition呀, 影多幾張相先得!
差唔多10:30啦, 係時候要趕下一Part戶外証婚+lunch buffet. 細妹揀咗係又一村俱樂部行禮, 呢度有一幅大草地, 真係好靚有啲外國feel呀.
陶寶B見到咁靚既草地, 一定要落地玩吓啦. 呢位小朋友仲走去幫姨姨檢查吓啲Decoration得唔得!!!
跑跑跑, 好似放羊一樣咁自由活動!
哈哈哈, 呢個盒係咪有啲熟口熟面呢?!!
如果大家係幾年前已開始睇莎拉Blog的話, 或者會認得呢!!! Heehee, 呢個就係2年前莎拉結婚時其中一位姊妹為莎拉整既handmade人情盒呀!!! 今日細妹惜咗嚟用, 呢個人情盒又再一次重見天日啦.
婆婆今日著得咁靚靚, 陶寶B都要同婆婆影多啲相先.
食過buffet lunch之後, 陶寶B就先行回家休息吓瞓個靚午睡, 莎拉就繼續留低幫手轉地方迎接晚宴.
其實今早4:30AM起身, 到咗下午時候, 莎拉都已經好攰, 特別係雙腳, 因為平時唔著開高踭鞋呀, 今日著翻夠本啦. 晚上就係山光道賽馬會會所擺酒,
陶寶B同莎拉都要轉一轉Look啦. 一家人真係好少可著得咁隆重咁"行"呀, 唔知真係以為星光熠熠耀保良, hahaha!!!影多幾張相留念吓先得.
今日陶寶B好叻仔超額完成, 平時9:30PM就瞓覺, 今晚去到11pm都仲頂得住未瞓, 乖乖咁得埋莎拉幫姨姨執嘢, 不過一返到屋企12am就即瞓啦, 抵錫!!!


text:
前一排見 blog 友 Mrs. Wu 整咗靚靚啫喱,我又要跟住玩吓先,好易整,我用手機寫 blog, 唔知點樣連結,如有興趣,我係跟 Cantonese Recipe Videos 整嘅,幾好玩.
Saturday, July 5, 2014
Broken Glass Jello
24 comments:
- Replies
幾隻色已經好colorful喇!Delete
Jackie green:ReplyDelete
~個broken glass jello, 好特別!! 開party 最好整依啲黎做甜品, 睇得又好食!!Replies
我就係帶去朋友屋企開party呀!Delete
又真係好得喎! Potluck又可以多一個新菜色啦!ReplyDelete
呢個見過好多,凡係藍色食物好外星feel👽ReplyDeleteReplies
前一排大熱好多人整,呢啲人工色素嘢都好假.Delete
好靚呀! 我揾唔到籃色jello, 如果唔係會好搶眼ReplyDeleteReplies
點解藍色咁難搵?我都要去兩間超市至搵到咋.Delete
呢個我見好多人整呀, 真係好靚ReplyDelete
July 4 整紅白籃啱哂.ReplyDeleteReplies
我整咗之後都好似你咁唸呀,剩係紅白藍就啱哂,我係July 4 攞去朋友屋企開party 架.Delete
七彩繽紛,望落去都開心呀!ReplyDelete
我第一次見呢樣嘢, 好得意.ReplyDeleteReplies
其實係幾種啫喱放埋一齊,你下次有小朋友派對都整啦,實鍾意架.Delete
呢排真係好興,幾乎係FB洗版咁滯ReplyDeleteReplies
易整又啱夏天食,我睇見即跟.Delete


text:
經過"植物細胞模型"同"Board game"兩個大刧之後,終於捱到小王子放Term Break o勒~喂!喂!喂!你地千奇米話﹣﹣"嘩!咁快又放假?"你地齋睇Blog就更係話快la~因為查實我本人係渡日如年gar law!再5放假我可能會提早返天家gar na.加上上個禮拜五小王子考埋最後一級大提琴(8級之後第三級),捱左咁多年小王子終於考哂所有級,以後都5洗再考大提琴na,之後就可以專心去比賽o勒.只要考埋"聚寶盤"嘅school年尾大考同埋去埋之前小王子被邀請參加o個個Cello比賽......
咁~我今年終於無驚無險咁玩完na.怪獸度度有~邊度特別多?我前兩日o岩o岩至見到一對怪獸夫妻.話說小王子有個同學叫"左頭左勢",小王子係攞左"聚寶盤"音樂獎學金入讀呢年事雖然我同小王子無o係"聚寶盤"周圍同人講,但係呢單o野差不多全"聚寶盤"嘅師生都知道哂,所以o係學校度好多人都知小王子o係邊個.就係因為咁有次o係"聚寶盤"度"左頭左勢"個阿爸專登走嚟同我搭訕,其實一行埋嚟就猛問小王子考到幾級呀,重識彈咩o野呀咁嚟chok我,佢講左兩句極奇難聽嘅英文就問我o係邊度嚟,我一話係o係HK嚟佢就bi li ba la咁猛同我講廣東話.咁同我講廣東話無問題gar喎~但係奇趣嘅o野就係咁發生o勒.....我﹣﹣"咿?阿"左頭左勢"識5識講廣東話gar?"左爸﹣﹣"吓?er....佢5識gar~"我﹣﹣"吓?係呀?我小王子講得好叻gar,因為我平時同佢講ar ma~hahaha...."左爸﹣﹣"er......你鬧佢或者佢識聽小小嘅~"我﹣﹣" @O@~ "我心諗"5係哇?你200﹪係HK人,阿"左頭左勢"又100﹪係中國人,你d英文弱到咁你5係同我講話平時用英文同佢溝通下哇?
“你鬧佢或者佢識聽小小”?﹣﹣你講呀?""左頭左勢"無咩o野特別叻,讀書又5係好叻又5鍾意睇書咁.不過"左頭左勢"識得彈琴同拉小提琴,but佢d小提琴就真係拉得mama na,之不過咁佢同小王子都係o係"聚寶盤"個弦樂團度,所以佢同小王子都幾熟gar.就係因為咁上個星期六"左頭左勢"開生日會都請埋小王子去,而就係咁我同小王子爸爸親眼見証到呢對怪獸夫妻.阿左媽一行埋嚟就問.....左媽﹣﹣"咿?聽講小王子琴日去考琴喎~"我﹣﹣"吓?係呀!佢琴日去左考Lmus Cello呀~所以今日佢嚟玩好開心呀."左媽﹣﹣"啊~你小王子一定係跳級la咁,如果5係點可以咁細個考到咁高級啫!"(嘩~佢講o個時個樣真係極奇樣衰gar!)我﹣﹣"佢第一次考級係6歲,考四級,跟住考5級,然後就考AMUS 同LMUS law!"左媽﹣﹣"係law!如果5係跳級點考到咁高級啫~好似我地“左頭左勢”咁,佢個老師5人比跳級gar,所以到而家至考到7級之ma~"嘩!我聽到同睇到佢o個張咀臉真係O左咀,查實老師5比"左頭左勢"跳級可能因為佢弱呢~總之一路聽佢吹"左頭左勢"我就一路"o我~o我~o我~"咁認佢law!另一邊小王子爸爸一同左爸打招呼,左爸就即時同小王子爸爸講廣東話,之但係一講就話﹣﹣"“聚寶盤”5係最好ga,重有學校好過佢gar,之不過我"左頭左勢"呢~小學就o係"聚寶盤"度讀gar o勒,識左好多朋友,如果同佢轉校佢會好5開心gar,所以我地至留o係“聚寶盤”度gar啫!"嘩~嘩~嘩~我當時個咀真係O到爆咁濟呀!咩話?有第間好d but你5轉?嘩!你"左頭左勢"讀書又5係叻,5好話假若真係有間好d嘅你考5入到去la~查實若果你"左頭左勢"5係靠o係小學部度直升上中學,根本連"聚寶盤"你都未必入到tim la~嘩!d人真係大言不慚gar喎~好似想話我知米以為小王子考到"聚寶盤"嘅獎學金就好巴閉咁.都痴痴地gar,我從來都無咁講過!阿左媽重攪笑la~一聽就知佢5係講英文嘅人,之但係佢又堅持死都要同你講英文,連阿左爸同佢講o野,佢都要答英文,走o個時佢聽到我同小王子爸爸講廣東話,就啤左我一眼然後即刻閃開,驚死我地會同佢講中文咁.唓~你咁巴閉,咁睇5起人講中文咁你5嫁鬼佬?做咩要搵個200﹪HK人嚟做老公啫?P.S.重記5記得之前我開班教做棒棒蛋糕?呢d就係我o個日做gar o勒~
嘩!嘩!嘩!又到左小王子妳媽教你地整o野食嘅時間o勒~係米好期待呢?hahaha.....
我一嬲o係"嘩!Box教室"度教你地整o野嘅宗旨都係要簡單易做兼零失敗,要普通人用普通o野去做出一d嚇死人嘅o野嘅.點為之係普通o野?則係5洗點買屋企都搵到,or 就算要買都周街買到嘅o野去做d靚到嚇死人嘅o野law.
所以次次"嘩!Box教室",無論係我自己試做一或係正式錄影,我都盡量5 用Tools去做嘅,因為每次我都係幻想緊如果我係你地~第一次做呢樣o野,屋企又咩都無,咁點算好呢?所以每次就算我有o個樣工具,我都尊登5會用嘅.
可以令一個普通C9做到一d好5普通嘅o野至為之very Good.
之但係一直都有好多Blog友叫我教整糖皮,老真講我其實5係好想教,因為糖皮呢樣o野係一樣真係要Tools,又dTools難買兼貴到嚇死人嘅o野嚟.所以如果教整糖皮嘅話,o係你未整到d靚到嚇得死人嘅o野之前,自己就先o係賣Tools 間shop度嚇死左自己先o勒~
呢個就係我一路都5想教你地做糖皮嘅原因.
個個都話想學做花,之但係做糖皮花o個d Tools貴到呢~我查實神早已經o係賣Tools o個間鋪頭度死左幾次.不過~
正所謂死過返生,18年後又一條好漢啫.
為左要教你地做糖皮花,其實我諗左好耐.究竟點先可以5用Tools做到糖皮花呢?試過好多種方法,又做左好多Research~雖然係真係有5洗用Tools做嘅糖皮花,但係好多時都要用技術搭夠,有d好似好易嘅技術,其實對第一次接觸糖皮嘅人嚟講真係會有難度gar!
所以Blog友們,今次小王子媽媽教你地做嘅o野,小王子媽媽5敢寫包單係零失敗gar.我試左好多個做型,有d真係難~好似我試做 "小公主米通蛋糕"咁,就發現係教5到你地o勒~但係我盡左力o勒,希望一直想做糖皮嘅Blog友,可以趁呢個機會試下玩下糖皮na.下次至教返你地做返d零失敗嘅o野下~
P.S.一直都5想錄得d Video太長,之但係又真係有好多o野要講比你地聽,5單只係要教你地點做,而係要教埋你地個理論.好似點樣溶朱古力,點解次次做酥皮都失敗.....
想教識你地個原理,而5係單單淨係識做5識解,識標5識本呀!糖皮真係有學問gar,就算你去買Tools,都要識點同人講買咩gar係米?
所以Blog友們對5住呀~今次有7個Video.
我係真係好比心機咁錄,而小王子爸爸亦都好有心機咁幚我做Video Edit 同upload上Youtube度gar,希望你地5好哂左我同小王子爸爸嘅心機,可以有耐心咁睇哂佢.
食用膠水
材料:
Tylose Powder 3/4tsp
滾水 1cup
做法:
將Tylose Powder 洒在滾水中,用匙攪幾分鐘,然後放涼後入樽放入雪櫃.
o係攪完幾分鐘之後Tylose Powder都重未溶 or 有粒狀都5緊要,因為o係放涼同入雪櫃雪嘅過程裡面,Tylose Powder會繼續溶o係水入面嘅.o係呢個時候5好以為好希道咁落Tylose Powder,因為雪完之後佢會杰第好多gar!食用膠水可以存放好耐gar,平時5用o個時就放入雪櫃度處存.
溫馨提示:
1. 用嚟包蛋糕嘅糖皮英文叫Fondant,做比較軟身亦都比較難乾,之所以我地食o個時至會有touch dry但係又內軟嘅口感.
2. 用嚟做花同整做型嘅糖皮叫Gum Paste,Gum Paste比Fondant較硬身,亦都比Fondant快乾好多,所以至可以用嚟做公仔嘅.
3. Fondant可以好easy咁變做Gum paste,只要將Tylose Powder or CMC Powder 加入去Fondant度,你就可以將佢當成Gum Paste咁用o勒~
4. Tylose Powder 同 CMC Powder 其實係兩樣5同嘅o野嚟,但係佢地o係做糖皮嘅用途都係一樣,所以有d shop直頭寫佢地係同一樣o野.所以你地就算賣左邊一樣都ok嘅.
6. 用嚟做食用膠水嘅係Tylose Powder而5係CMC Powder,一般用嚟做糖花嘅食用膠水用我上面o個個份量就OK ga o勒.
7. 究竟要加幾多落Fondant度至o岩呢?其實無一個定律嘅~
有d人每100g Fondant 加1tsp CMC powder/Tylose Powder
有d人每300g就落1﹣2tsp
有d人..........
o拿~都無一定嘅,我覺得如果係做公仔嘅話我就會落多小小,因為佢將會用嚟支 較重嘅部份.之但係其實都係講個手感嘅,你做多兩次就會知道太硬同太軟嘅分別gar o勒.
8. 做糖皮係一定5會用水質食用色素嚟溝色嘅,第一係因為水質食用色素嘅顏色5夠濃縮,所以可能落哂成樽都未溝到你想要嘅顏色.又因為落左大量水質嘅色素落舊糖皮度,糖皮會比色素裡面嘅水溝到希哂,糖皮應有嘅濃度就會改變o勒.
9. 如果無"食用膠水",可以用小小水(5好油咁多呀,5係d糖皮會溶gar!)嚟代替,不過因為今次做嘅花盤做型,要痴上去嘅花會比較重,所以就咁用水嚟痴可能會有難度.
5用水同"食用膠水"嘅話~可以用蛋白,不過我5知HK d蛋白可5可以生用,我地呢度係OK嘅.
P.S. 視像教學Video o係相下面,請碌到落最底.
天父愛世人~對我佢又點只淨係錫我一個小王子呢!
天父錫我呢個小王子極奇特別又超奇趣gar!o係學習方面嚟講,小王子確實係個天材,之但o係學習以外嘅事呢~小王子查實係個生活白痴,對日常生活嘅o野係完全攪5掂,根本就係無辦法照顧到自己.所以到家下12歲,我都要好似揍BB仔咁嚟揍佢.就好似去廁所咁,如果我5叫佢出嚟~不論小王子係Wee or Poo,佢都會死守住個塔,慌死有人會同佢搶咁無十幾分鐘都5會出嚟.食完飯去洗手,之但係如果我無叫佢用soap咩~小王子就係咁用水沖一沖就算.沖個涼嚟講,若言無我坐o係度望住佢,一路提住話查Soap la~洗頭na~沖水la~喂!落護髮素呀......咩呀?未沖淨dSoap呀!........小王子係分分鐘沖半粒鐘都未行到出個廁所門口.我一嬲都5比小王子一路食野一路睇書,點解?係米因為對消化5好?非也~非也~係因為每次當小王子一打開本書,咁所有應該要做嘅野都會用多100倍嘅時間至會完成到.一路食野一路睇書?咁佢餐飯肯定要食足兩粒鐘.以前細個重誇~小王子自細就5鍾意食o野,乜鬼都話5食,細個我餵小王子食飯,我要一路咁同住小王子講﹣﹣>呀~ ma大口.
𡁻~
吞~o拿~係每個動作都要叫住,全聲控gar!我家小王子天生係全自動﹣﹣全自己(我)聲控郁動!小王子就快去到一個"無我叫佢,佢連氣都5會透"嘅地步gar o勒~幾cute至得gar!
之前米提過"聚寶盤"規定所有學生都要選修一樣Sport嘅~
重記5記得小王子第一個term揀左打網球?終於因為泎波對泎波,於是成場球都無人打得返個波過對面場,打打下波小王子直頭坐左o係個網球場中間度hea.
第二個term小王子由打網球轉左去踢波,
再一次係泎波對泎波,成班o靚仔連個波都未知o係邊就係咁猛踢空氣.
呢個term小王子終於可以揀返佢自己一路都想玩嘅Sport o勒~呢個Sport要呢個term開始至比Year 7嘅小朋友揀嘅.係咩?
你地重記5記得呀?
就係劍擊o勒~
唉~小王子終於都揀到一樣,5洗我擔心佢哂親,又5怕佢比人踢親,兼著住咁厚套衫睇怕莫講話係劍,刀槍都應該不入嘅盔甲,睇怕小王子都應該無得傷na掛?
咿?小王子連劍都學埋點灑,咁遲d若然小王子學埋騎馬,咁米成為真正嘅白馬王子law?
嘩~全自動聲控白馬王子呀~勁呀!
查實有樣野我真係5係好明,明明係個小朋友讀書,5關父母事gar喎~點解學校咁奇趣,做親功課都硬係要預埋媽媽一份gar呢?係咁嘅~上個Term小王子英文科有個assessment,係要佢地想像家下係莎直比亞時代,但係阿莎生又未紅,重係Potato.要小王子佢地做一份旅遊指南介紹d人嚟英國旅行,而其中一個旅遊點就係去睇阿莎生套舞台劇o勒~做完旅遊指南重要做Presentation嘅.無錯!單o野講到呢度都係完全正常嘅,之不過..........點解?點解竟點解個老師會同d細路講如果你做Presentation o個時帶d野比d同學食,等佢地可以一路食一路聽你發up風,咁佢地enjoy 洛~自自然然就會攞到高d分la~
\@0@/~ 咁都得?
查實係咁嘅,o係"聚寶盤"度做Presentation,好多時都係全班一齊比分嘅.則係點?則係你做緊Presentation嘅時候,除左你自己之外老師連同全班同學都可以一齊比分,老師收哂d分紙就會睇,如果自己比左低分但係全班都比高分呢~佢就會加返你小小分,相反如果佢比左高分but全班都比低分你呢~佢就會減你分ga o勒!
咁帶o野返去收買同學呢個咁崇高嘅責任,一定係落o係本人身上ga la~
喂!咁攪法d細路米無左"人一做事一人當"呢個咁好嘅美德law?一或其實學校想傳達有難同當呢個道理呢?
要整野返去食,又要貼題.......
大佬呀~究竟阿莎生平時食乜gar?
之前o個幾日小王子竟然同我講.....
小王子﹣﹣"媽媽!英文Presentation有同學帶抽獎卷返去派呀?"
我﹣﹣"吓?5係哇?"
小王子﹣﹣"係呀~"
我﹣﹣"唓~咁不如直接帶錢返去派la!"
終於我做左呢個曲奇,呢種曲奇我真係第一次做,所以做得mama地,下一次再做一定會靚好多.
小王子話莎士比亞好多劇都有講曲奇上面o個d小天使gar喎~所以佢話呢d曲奇將會o係阿莎生個劇場度賣,重要係限量嘅,你要去睇莎劇至買到bor.o拿~鬼同人一樣gar啫,一聽到限量就發癲gar o勒.
到最後小王子同我講好多同學仔話塊曲奇好好味,所以全部私人醒多一分比小王子喎!
查實小王子做Presentation關我咩事至得gar?阿老師好像真係驚我太得閒咁gar喎~咩都要預埋我一份.激死呀!
小王子今日就去Camp o勒!四日三夜,雖然好5捨得之但係我暗亞底想佢去四十日三十九夜,正所謂"年紀大,機器壞",恐怕四日三夜 5夠我攪o個個Board game!
諗下~諗下~做媽媽真係慘,明明係地球人嚟,之但係5知點解硬係要做d 5係地球人份內嘅事??
要做地球人一嬲都做開o個d家務同揍仔就更ga la~幾時個老公想食d咩,5識都諗到識嚟煮,間5使個仔又話學校要交乜交物.咩話?5識整?
話之你,總之就係時限一到,你死都要死到出嚟.同個仔更加係拍哂心口話OK!之但係.......之但係我明明係無超能力gar喎!因乜解究d人好似5知咁嘅?
喂~住滿HK 7年都有居留權兼叫做HK人la,我o係地球住滿7年好耐gar na!?!? 有居留權 gar wor~係叫地球人gar na,可5可以treat我like地球人呢?
唉~小王子呢個Christian Study Board game我係完全無頭緒點攪,所以我更加5會有時間諗過今個禮拜個"嘩!Box教室"要教你地做d乜?正因為我地都係媽媽~又正因為我地都已經o係地球住滿7年~再因為我地都有地球居留權~再再因為我地都叫做地球人~再再再因為地球有地心吸力~再再再再因為我地都無超能力!所以.....我決定......再一次.......教你地........做........5洗焗嘅蛋糕!
大佬~吊頸都要透下氣la!你估人人都識煮o野ga咩?之但係又人人都會生日,學校又間間都要充數,兼且個個仔都對媽媽都充滿期待.唉~家下做媽媽真係5得你死!無錯!今次"嘩!box教室"又教係地做零失敗兼靚到嚇得死人嘅蛋糕~
Blog友們!坐定na~
今日我教你地做呢個用米通做嘅免焗蛋糕,可能好多Blog友以前都用米通做過類似嘅o野,但係我相信無咩人識得將佢用咁嘅做法做成蛋糕.今次"嘩!Box教室"嘅重點5係教你地點做呢個米通餅,而係教你地點利用呢個好多人都識做嘅米通餅做成生日蛋糕,同究竟點樣可以好易咁裝飾佢,但係又靚到嚇得死人.所以一連兩堂嘅"嘩!Box教室"會教你地裝飾呢個"免焗蛋糕",上次你地整"棒棒棉花糖"買左咁多棉花糖,應該未用哂gar?o拿~今次教你地用埋o個包棉花糖o勒,成機大可以打一打斧頭na~hahahaha.....
呢堂教你地用棉花糖嚟裝飾個蛋糕,下一堂就教你地用糖皮做裝飾,想試下玩糖皮嘅Blog友記得5好錯過下堂"嘩!Box教室"na!
材料:
棉花糖 2cup
牛油 38g
Rice Bubble/米通 105g
溫馨提示:
1. 上面嘅份量只夠做4個大嘅Muffin Tin size,如果想做20cm生日蛋糕就要將份量乘四,做法一樣.
2. 焗盤一定要噴油/掃牛油,然後再用焗爐紙圍邊同鋪底.
3. 做彩糖嘅時候,食用色素記得要續滴落,5好一次過落太多色素,因為我地係想將d糖染色,5係想溶左d糖.
4. 做彩糖嘅食用色素一定係要用水溶嘅食用色素,5好用啫哩狀or粉狀嘅食用色素.
5. 棉花糖花可以預先做好一堆,用膠盒放好,等裝飾時用.
6. 好多人都做過米通蛋糕餅,你地可以用你地平時整開o個米通餅食譜嚟做呢個"免焗蛋糕",其他做法跟我教你地做嘅樣就得o勒~


text:
行程:台北 - 香港
終於到左旅程既最後一日,幾時都話玩既時間就過得特別快.今日一早起身,寄好行李,就行過去永和豆漿買早餐,分別買左粢飯,蛋餅及豆漿.原本諗住喺去瑞芳既火車上食,好在喺月台等火車時,有位香港嚟既太太提我地火車上係唔可以食野架! 所以我地就快快趣趣將 D 野食擺平!
上到火車鬼死咁多人,可能係返工時候啦! 好在我企正個靚位,只係企左一個站就有位坐,唔係就真係差唔多要企足成個鐘.
第一站先到十分車站,呢日陽光普照,甚至乎有 D 熱!
十分車站一帶係一個放天燈既發源地,既然叫得發源地就梗係有好多賣天燈既舖頭啦! 雖然係大清早,但已經有唔少遊客喺到放天燈.佢地先喺天燈上寫上祝願句子,然後舖頭既人就會幫佢地點火,天燈就會緩緩地向天上升上.天燈可以升到好高,重可以喺天上停留頗長既時間.
呢日分別見倒日本及香港既遊客喺到放天燈,日本人就每邊寫上一句祝願句,香港人就有咁多寫咁多,慕求寫到無位為止,而且多數係寫發達呀,中六合彩,中馬等,相信呢 D 就係兩地既文化差異啦啩!
第二站就係去九份啦! 無記錯既話,我應該係第五次嚟九份,基本上對我都無嘜新意,不過有幾位朋友未嚟過,所以點都要帶人嚟睇睇既! 先去街頭既『舊道口牛肉麵店』食牛肉麵.
最後喺李儀餅店買埋鳳梨酥及太陽餅就離開啦! 喺買飛返台北站時,個售票員話火車重有三分鐘就開出,於是我地一比完錢就雞咁腳咁走,全部人一跳上火車,道門就剛剛好關上,真夠運! 唔係又要起碼等半個鐘先有車! 點之出閘時,阿 J 團員竟然唔見左張飛,唔知係咪頭先就得快過頭,跌左呢??? 好在火車站既職員都好好人,唔駛佢補飛都比佢出閘.
最後一站 - 西門町,先去阿宗麵線,再去老天祿買鴨舌,然後就返去酒店 Pack 行李,再搭已預約既的士去機場.
由於我八位朋友都係坐港龍,只有我一個人坐國泰,事關我張飛係 Redeem 翻嚟既,所以大家既 Terminal 都唔同,咁我就唯有一個人去嘆埋呢個排骨肉燥菜飯先上機啦!


text: Key=C 4/4 C Am 有一日 我想飲波霸珍珠奶茶 F G 點知個哥哥話 小姐冇珍珠啊 C Am 果一刻我心諗車不過冇珍珠之嘛 F G 咁你淨系俾波霸我都無所謂啦 C Am 個哥哥突然之間嚇親odd咗一下 F G 佢話小姐我真系唔知俾你乜嘢好吶 C Am 果一刻 我心諗嚇你冇嘢啊嘛 F G 又冇珍珠又冇波霸你點做生意㗎 C Am 我要波波波波波波波波波波波霸 F G 就算你冇你冇你冇你冇珍珠奶茶 C Am 朋友平時都叫我天真可愛蘇菲亞 F G 你咪見我個款好恰 就想恰我啦 C Am 我淨系想要波波波波波波波霸 F G 就算你冇你冇你冇你冇珍珠奶茶 C Am 點解你要當我係傻仔咁望住我㗎 F G 冇得飲嘢我依家咁繫心情唔好啦 G G 啊~ 啊~ C Am 但系 但系我個fd望住我 F Am (佢嘅眼神同緊我講)你 系咪懵咗 C Am 仲嚟手打埋上Facebook個Wall F G 仲要tag番我 C Am 我蘇菲亞 終於知錯 F C (但系我嘅勇氣同麪皮) 錯過後便厚得多 C Am 試問邊個 冇樣衰過 F G C 我不怕不怕你嘲笑我 哈哈~ 因爲 C Am 我係蘇蘇蘇蘇蘇蘇蘇蘇蘇蘇菲亞 F G 查實我最鐘意飲嘅唔系珍珠奶茶 C Am 頭先個腦轉唔到因爲空氣差之嘛 F G 哥哥你是但俾杯奶蓋綠我就ok噶啦 唔該,俾杯奶蓋綠茶 冇奶了噶喔,小姐


text:
呢一日我哋全日都係玩滑雪.朝早我哋喺酒店房自己煮早餐食,食完就落 Dragon Plaza 買 Day Time 2 ~ 10:00-16:30 時段嘅 Lift Pass 同租滑雪用具;由朝早到晏晝我哋都係逗留喺滑雪場度.
喺 Dragon Plaza 度有 locker,入兩個 W500 銀仔就用得,滑雪嗰陣可以將對鞋同啲隨身物品鎖喺 locker 度.著住啲滑雪用具都唔行得遠,晏晝嗰餐我哋就喺 Dragon Plaza 個 canteen 度搞掂.
晏晝滑完雪我哋就諗住再去橫溪搵吓有冇其他嘢好食嘞.昨晚我哋就坐的士去橫溪食飯,呢次就試吓坐龍平嘅免費穿梭巴士過去.
喺龍平有兩條免費嘅穿梭巴士線,其中一條線來往橫溪,呢條線每隔個零兩個鐘就有一班車.另一條線就來往江陵,呢條線啲班次就冇咁密,一日得 5 班車.江陵係龍平東面嘅一個市嚟,因為嗰度東面面臨日本海,沿海嘅沙灘又長又靚,係南韓人夏天去游水同睇日出嘅一處勝地嚟.江陵有巴士開去雪嶽山,所以嗰度亦係去雪嶽山其中一個熱門嘅中途站嚟.
上面係龍平來往橫溪嘅巴士時間表,而下面就係龍平來往江陵嘅巴時間表嘞.
我哋呢日滑完雪,番酒店房換好衫,就行過去 Tower Plaza 出面個停車場,準備搭 18:20 班穿梭巴士去橫溪搵食嘞.我哋大約夜晚六點出到個停車場,已經見到兩部橙紅色嘅穿梭巴士停喺度等緊啲人上車.我哋呢個鐘數上到架車啲座位已經差不多坐滿,之後上車嘅都要罰企 .
呢程車大約半個鐘,程巴士喺橫溪有幾個中途站,佢嘅總站係嗰度一個長途汽車客運站對出一個郵局嘅門口嚟;之但係我見車上面啲人都係喺呢個總站之前嘅一個站落車;反正今次嚟到都係諗住四圍撞搵嘢食,於是我哋都跟大隊喺呢個站落車嘞.落咗車我哋就四圍行吓搵地方食飯;我見呢度好多店舖都係食韓燒嘅,不過連續兩晚都係食韓燒嘅我哋點都想搵啲第二啲款式嘅嘢試吓.
嗰度好多食肆都有啲咁樣嘅餐牌貼咗喺門口度;呢啲餐牌好多都有中文翻譯,日文同英文我見都有但感覺上好似中文比較多.
行過幾間食肆,有炸雞有韓燒,最後就係見到呢個餐牌.我哋呢幾日舟車勞動,滑雪呢啲活動又咁大運動量,實在係好需要食番啲有榮養嘅食物補充番吓啲榮養嘅.咁大伙兒見到呢個咁有榮養嘅餐單,仲要有仁參雞食咁補身,當然係二話不說衝入去開飯啦 .
我哋入到去,啲店小二帶我哋入咗間榻榻米房坐低,間房入面掛住啲餐牌係全韓文我哋完全睇唔明;跟住店小二再帶我哋睇出面走廊個餐牌,我哋睇完呢個餐牌先知 ~ 呢間咁有榮養嘅食府原來係食狗肉嘅 !
查實喺韓國開狗肉餐廳係合法嘅,當地好多老一輩嘅人都認為狗肉係滋補嘅食材,所以狗肉湯煱又叫補身湯.不過就算話點補身都好狗肉呢家嘢我哋實在係接受唔到囉.結果真係十萬個唔好意思,戇居居咁入咗人哋間舖頭度搞完一大輪又冇幫襯 .狗肉唔啱食咁唯有再行吓搵吓有乜其他選擇嘞.
行吓行吓我哋行到附近一條都幾多嘢食嘅街道,條街有間紫菜包飯店,有間食刀削麵,有間中華料理 …… 我哋最後就撞咗入去一間食牛蹄煱嘅小店嘞.
上面個地圖就記錄咗呢晚我哋去食飯嗰條街嘅位置喺邊度嘞.由個地圖度都可以睇到我哋昨晚食韓牛嗰間大關嶺韓牛村嘅位置;查實呢間韓牛村離開去橫溪程穿梭巴士總站個郵局唔係好遠,由龍平去嗰度食韓牛嘅話坐穿梭巴士過去一樣可以.
呢間小店由一位阿豬媽打骰;呢度由大廚,水吧,店小二到收銀都係由呢位阿豬媽一手包辦,相當厲害 .
呢間小店啲餐牌都有中韓文對照,手指指再加啲身體語言點幾個餐完全冇難度 .
我哋呢晚就點咗啲牛蹄同牛頭肉湯煱試吓.嗰度仲有啲豬血腸火煱同湯飯,同埋炒牛雜之類嘅菜單.
呢間小店唔算係太煩忙嗰隻,我哋食飯嗰陣間唔時會有一兩個客人入去食飯;見佢哋同老板娘都有傾有講,又有個著住套西裝咁;我估佢哋都係啲喺附近住,放咗工嚟呢度食埋晚飯先番屋企嘅熟客嚟.
查實呢餐唔算話係特別好食,只係不過不失家常便飯咁嘅一餐.不過去旅行除咗要食到嗰啲又出名又有當地特色嘅華麗美食之外,我都幾恨可以走入去啲當地人平時放咗工會走入去嘅平凡小店,試一試佢哋日常生活中會食得到嘅平凡味道.
食完晚飯我哋繼續喺附近行多陣,行吓啲便利店買吓嘢食咁;行行吓又撞咗入間裝璜都唔差嘅麵包店,咁又買咗幾個包第二朝做早餐.
行吓行吓差唔多到 9 點,我哋就過去橫溪個長途巴士客運站對出間郵局度等巴士番歸;架穿梭巴士亦準時 9 點到站.
番到龍平查實都已經幾夜吓.不過雖然天都黑齊,但係滑雪場呢度依然都仲係相當熱鬧 .
龍平滑雪場呢度入夜後有幾場滑雪時段,最早一場由 18:30 玩到 22:00.
晏啲有場 Night Ski 由 21:00 玩到 00:30.
再大癮啲嘅玩埋場 Twilight Ski,由 23:00 玩到 02:30 都冇問題.
我原本出發前係諗住呢次滑雪點都搵一晚玩吓 Night Ski 嘅;不過呢一晚去橫溪食飯陣時感覺呢度夜晚真係凍得非常之得人驚吓;經過呢晚我當堂肴晒底 ,結果呢次行程都冇玩過滑夜雪.
我喺滑雪場行咗陣影吓相,跟住慢慢行番過去酒店嗰邊;呢日嘅行程活動亦就此完結嘞.
韓國冬日滑雪自由行 2015 - 橫溪覓食記
呢一日我哋全日都係玩滑雪.朝早我哋喺酒店房自己煮早餐食,食完就落 Dragon Plaza 買 Day Time 2 ~ 10:00-16:30 時段嘅 Lift Pass 同租滑雪用具;由朝早到晏晝我哋都係逗留喺滑雪場度.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
我喺呢度住咗超過十年,從來未塞過坑渠.樓上以前上幾手都係日本租客,亦冇試過話需要通渠.自從兩年前搬咗家香港人嚟,已經係第二次塞坑渠,咁當然係佢地有問題啦.舊年通渠嗰鑊,樓上戶主曾經講過大概情況.佢話每次洗衫,當洗衣機去水嘅時候,啲水連埋污糟嘢(例如飯粒)就喺渠口谷番出嚟.連飯粒都有,咁當然係個賓賓懶,洗碗之前冇處理好啲剩飯剩菜,乜都沖晒落星盤,先會搞到塞坑渠啦.當時我已經同樓上講,要求佢叫個賓賓小心啲,唔好再乜都沖晒落星盤,費事大家麻煩啦.點知事隔一年,而家又嚟多鑊,真係俾佢激爆!
不過激氣還激氣,始終都要俾佢搞囉.師傅上到嚟,我就順便問吓一年塞一次係咪好過份.點知佢嘅答案竟然同芳姐一模一樣,真係懷疑佢地係咪夾過口供.佢話如果晚晚煮飯,真係好易會塞渠,尤其是印度人,可能煮嘢用油比較多,大約半年就要通一次.咁講法,我咪要酬謝神恩,好彩樓上嗰家唔係印度人?!都唔知真定假,我夠差唔多晚晚煮飯啦,又唔見我塞渠?我又再八吓通一次渠收幾錢,原來都唔平,要成三千幾蚊.真係唔明樓上點諗,就算唔介意麻煩到樓下,搞到自己破財都唔好啦,如果個賓賓唔聽話咪炒咗佢囉.
雖然唔使我落手做啲乜嘢,不過搞足兩粒幾鐘,霸佔咗廚房同客廁,部通渠機又轟轟聲嘈住晒,都咪話唔煩.卒之等到師傅話搞掂,檢查過廚房同客廁嘅牆身地板都尚算乾淨,先叫做一天光晒.點知師傅啱啱走咗,入客廁一睇先發覺大鑊,馬桶底竟然多咗一大堆類似沙石嘅黑色污糟嘢.咁就即刻試吓沖水啦,點知完全沖唔走.雖然呢啲嘢我都搞得掂,不過冇理由要自己落手啫.拿拿林打電話落樓下叫芳姐截住個通渠佬,叫佢上嚟搞番掂篤蘇州屎.條友上到嚟,睇完之後竟然若無其事咁話:「鐵銹嚟啫,唔會塞廁所嘅.」真係俾佢吹脹,我都知道唔會啦,沖得走自然唔會塞,沖唔走亦冇機會塞囉.問題係嗰堆嘢沖唔走,好似成日都有篤屎喺個馬桶度咁,個廁所以後仲點見得人呢?!而且清理埋嗰堆嘢,根本就係佢嘅責任,呢啲人真係唔鏟都冇天理啦!本來諗住又要有排搞,點知條友二話不說,即刻踎低伸手入馬桶.挖吓挖吓,竟然挖咗好大堆出嚟,要兩隻手掌拼埋先兜得住.睇見佢嘅專業精神,我都無話可說,真係唔好意思再鏟嘞.
今次叫做煩完,但係唔知樓上幾時又會整多鑊,我都覺得好無奈吓.點解樓上做咗啲唔合理嘅嘢,樓下竟然要一齊承擔後果呢?我絕對同意候任凸首嘅講法,香港真係有住屋問題.如果人人都有house住,就唔使再俾樓上煩啦,咁至係真正嘅安居樂業囉!


text:
十二個月至十三個月
今日mami返半日工 titi啦 ti爸啦 ti公同ti婆嚟接我收工
由於今晚返ti嫲度做節 所以只可以陪公公婆婆半日咋
我地一支箭去左大埔 首先去大埔熟食中心醫肚先
之後就去左 titi太婆屋企喇 我地要送月餅比太婆嘛
titi依家周圍走 坐唔定 扶住d野周圍閃嚟閃去 有時仲跌親tim
跌呢樣野好難避免架喇 唯有盡量睇實啦
個衰豬跌完之後 喊兩野 又起身再行過 囡囡 痛唔痛呀?
byebye太婆之後 我地就同公公婆婆講埋byebye喇
嫲嫲等緊我地呢 做節一定好多靚餸 快d返去喇 yeah~
果然好餸 今晚盤翅有九十八分 茄汁大蝦look 炒蟶子 雞雞 冬菇海參煲....
飽飽咯 談家迎月團出發....去維園
迎月.維園
我地坐巴士出去 titi一路上好似好開心 但又好眼訓咁
睇下我地嘅螢光手帶 一家人嘛 數下有幾多隻手先
噢 titi隻手呢? 嘻嘻 titi嘅family手帶喺腳度 佢隻手仔太細 戴唔到呢
到左維園 一路上 個個都問我地嘅免仔燈籠 特大螢光棒喺邊度買
mami買嗰支特大螢光棒賣七蚊 細支螢光棒賣十三蚊一筒
我地一路玩 一路影相 拖住titi玩嗰陣特別開心 因為個衰妹笑唔停
但後嚟行行下都累喇 佢都開始想食奶奶同訓覺
有見及此 我地早d開始迎月咯 個月光唔算太靚 曚曚的....
我地開始玩candle 開始食月餅 生果 仲玩拋螢光波tim 癲晒呀
十一點半 迎月活動完畢 依家titi訓到豬咁 嘻嘻
有titi 有ti爸 有談氏一家過嘅迎月晚上係快樂嘅


text:
十三個月至十四個月閒記
好野 今日titi十三個月大 終於放手自己行喇
mami好好好好好好開心呀 由想佢坐 想佢叫媽媽 到依家識行
全部都做晒喇 ... 見佢一步一步咁行 仲要叫住 "mama"嚟行
嗰種開心 老土d講句 真係錢買唔到架
titi一早訓醒 無啦啦自己衝過嚟我度 哇 mami驚驚呀
之後全日都肯自己行 但唔會行好耐 慢慢嚟 titi一定得嘅 ^^
國慶日 公公婆婆仲有yee e 聰少join埋我地去小欖bbq呀
未去之前mami做左好多家務 充實完好開心 但很累 ~_~
去到小欖 titi又想行喇 但今次喺室外佢嘅信心少左
行得好少步咋 仲要見到我就想仆過嚟就算 懶呀
對上一次去小欖都唔係好耐 mami特別鐘意小欖燒烤場近跳蚤市場
燒到咁上下可以去行下街 好多出口野賣呢 喺嗰度買左件泳衣比衰豬
今次我地都有買蜆 仲用蒜蓉牛油燒 超級好味呀 yeah~
公公同婆婆都唔係燒嘅 比titi點去呢度點去嗰度 唉 激c人
如果四大長老一齊去仲橙 四個都冇得食 比隻衰豬點三點四呀
除左泳衣 titi仲買多左隻虎虎 之後仲攬到佢實一實呢
mami第一次見佢同毛公仔咁老友架 仲 friend過同elmo生呀
同場加眏 titi要買醉啊
燒到七點幾 就拉大隊上yee e屋企坐一陣 titi再次喺度跑嚟跑去
仲周圍搵人同佢hide and seek 可惜得公公睬佢咋 哈哈
返屋企 經過東廊 哇 有煙花呀 mami話 " 哇 bow呀" titi就跟住我講 " bow"
mami又再有驚喜 titi識講 " bow"!!! 仲發音好清楚呢
個衰豬繼續 bow bow bow... bow到返屋企
A nice day!


text:
泰式海南雞飯 - 個汁好鹹
雞油香飯 - 無味嘅
泰式春卷拚暹羅炸魚餅 - ok 啦 細細件 哈哈
黃咖哩牛腩 - 唔熱嘅 不過無叫佢換呀 反正佢係 "北" 出黎 同埋我最驚係佢會 "加料" 囉 今次食呢個套餐 其中 4 樣嘢都唔掂 態度又唔好 我諗應該唔會再黎食 lu
冬蔭功湯
時菜
甜品
( 7-JUN-2015 SUN )
今朝里奧大人起咗身 我仲以為已經係 8 點半 不過我繼續懶床 因為真係好鬼攰 之後都係唔懶喇 想番主日學 點知出黎嘅時候 只係 8 點 15 分 原來里奧大人話 8 點已經醒咗 丫 之後我瞓耐 d 啦 哈哈 ~
梳洗完之後就去食早餐 佢話去 " 我最憎食果間 " 好鬼衰啦 成日講 我話只係好憎食佢地嘅米線之嘛 但早餐好食喎 ~
食完就番屋企沖涼 仲可以抖多半個鐘先出門口呢 ~
崇拜完畢就走喇 里奧大人去拎電話卡 我就去旅行社交尾數 點知里奧大人唔記得填份簽証 form 又無帶相 咁所以唔交住啦 一陣先一次再一次比哂 咁順便報埋 2 天大陸團 搞掂哂都已經 1 點半 即坐 shuttle bus 去 Mega Box 喇 ~
去紅螞蟻食 tea 之後去 Gigasports 拎褸 lu ~
熱奶茶 - 完全唔得 嗚
瑞士汁牛肉燴河粉 - 無味 哈哈
今日要去埋 Starbuck 飲咖啡喇 因為張 coupon 6 月尾到期 我唔鍾意德福果間 d 位超勁迫 Mega Box 呢間叫做舒服 d 咁所以清埋張 coupon 喇 ~
焦糖咖啡 ( 加大 ) $ 42 / 藍莓芝士蛋糕 $ 33 - 家姐比咗張 $25 coupon 我嘛 呢餐我要貼多 $50 哈哈 不過無理由就咁飲咖啡咁 dry 家嘛 依家 Starbucks 嘅咖啡係無咖啡味 得奶味 我初初以為得我覺得係咁 上次表妹都話係得奶味呀 聽過好多人講話 McCafe 嘅咖啡仲好飲 呢個我都認同喎 同埋 Starbucks 嘅環境都係好迫狹 完全唔可以話係 relax 囉
飲完都 4 點幾 咁番屋企喇 要拎番相去旅行社做簽証呀 ~
里奧大人整嘢 我睇睇下雜誌都好似瞓着咗囉 不過之後里奧大人問我嘢 我就醒咗 lu 我真係次次飲完 Starbucks 咖啡就會勁眼瞓架 ~
6 點 15 分出門口 去埋旅行社交尾數同簽証 form 就走 都已經 7 點喇 坐地鐵去深水埗 因為我話想買自拍神棍 反正出開去嘛 黎緊兩個星期六日就可以休息下 哈哈 ~
去鴨記買咗自拍神棍同手機套就去番高登果邊 其實我超勁想去大家食 因為我好想食辣菜甫 不過里奧大人話唔食辣 咁我話食泰國嘢啦 唔想諗 ~
食完就坐小巴番屋企 已經 9 點半喇 今日出咗成日街 里奧大人仲慘 尋日同今日都要周圍滕 ~
沖埋涼 抖陣 同里奧大人 11 點 05 分要即瞓喇 今日真係好鬼攰呢 哈哈 ~


text:
又到每星期最開心嘅日子 lu 因為係同家姐 cc 做瑜珈 然後就番媽咪屋企食飯喇
天氣太熱 同埋做完運動唔想食飯 所以媽咪只係煲湯 + 灣仔水餃湯烏冬 用豬肉 豬潤 蝦做湯底 個湯好甜 好好味呀 如果我自己煮就只會落味精粉咋
食到個肚脹卜卜 又唔願郁 真係想唔肥都難呀
同媽咪 家姐一齊睇 " 家好月圓 " 我覺得多人睇好睇好多 因為番到屋企得自己一個人睇 巧悶呢 我要好大聲話 " 嘩 呀邊個邊個做得好好呀 " 咁先引到里奧大人出黎睇 dd 咋
今朝 7 點起身 同媽咪 朱朱一齊食早餐 不過個天陰陰作落雨 搞到個人都無咩心機咁
番到菇場要 pack file 熱到我丫 好在早餐食得飽 唔係肯定魂斷菇場呀
晏晝同里奧大人去美心食 lunch share 食芙蓉蛋飯 + 凍奶茶 我好憎食芙蓉蛋 我覺得個樣好似嘔吐物 所以食到我巧辛苦 好在無咩胃口 咁里奧大人可以食哂去嘛
食完去食雪糕 因為家姐比咗張 coupon 10 月到期 再唔食真係唔記得佢嘅存在架喇 妳知女人 d 銀包有好多嘢家嘛
尋晚好煩 睇完家好諗住瞓覺 點知媽咪無啦啦喊住問係咪已經安裝咗平安鐘 嚇到我成身汗 以為媽咪個心口唔舒服 原來係家姐遲 d 由將軍澳搬入元朗 所以驚有事無人理喎 其實就算家姐搬入元朗 家姐都會隔晚番媽咪屋企食飯 又可以過夜 又唔係搬咗唔番黎見妳 移民咩 同埋仲有我嘛 我都可以耐唔耐出黎食飯瞓覺家嘛 怕咩喎 又唔係話唔理佢 真係丫
老人家係咁 見仔女鍾意就唔會講自己感受 但唔講又點知喎 家姐咁錫媽咪 如果媽咪唔想 家姐必定唔會咁做家嘛
不過又難怪媽咪唔開心嘅 我住大埔咁遠 點知家姐仲遠 一下子好似兩個都走哂咁 但又唔想我地唔開心喎 所以咪唔敢講囉
不過依家唔駛煩喇 因為同里奧大人決定年底搬番出市區喇 wakakakaka


text:
( 25-APR-2014 FRI )
又 4 月尾喇 時間真係過得超級勁快呢 ~
餓呀 所以早餐一定要食米粉餐 其實勁想食麵餐 但真係食唔哂 所以食米粉餐算喇 ~
大粒全部唔喺度實在勁 free 不過我都有 d 嘢做 咁都唔錯 好快可以到 lunch time 呢 ~
今朝喺聖安娜買咗個酥皮叉燒包做 lunch 估唔到好味道噃 今朝買嘅時候仲係熱辣辣添呀 勁想即食呀 同埋我拎到番菇場 酥皮已經甩哂 lu ~
放工行咗陣一田超市先番屋企 因為里奧大人話好夜先放工 所以諗住買壽司番屋企 點知佢又話咳 唔食喎 咁算啦 番屋企煮麵食 ~
番到屋企抖陣啦 之後里奧大人打黎話 7 點有線師傅會到 嘩 好在佢打黎咋 我完全唔記得今晚有線黎收番解碼器呀 好在師傅真係準時到 咁佢走咗之後 我就煮嘢喇 ~
又係自己食先 所以我食辛辣麵 勁想食好耐架喇 哈 ~
是日懶餐 - 黑胡椒扎肉
黑胡椒扎肉 - 懶呀 但話哂佢都可以叫做係餸嘛 可以比里奧大人餸麵 ~
里奧大人 8 點半就放工 比我想像中早呀 感恩感恩 今晚又煮出前一丁比佢 不過講明之後一個星期都唔可以食出前一丁 ~
等佢食完 我洗埋碗 沖埋涼 再等埋佢沖涼就一齊睇心計 lu ~
今晚有 d 攰 我按摩嘅時候都好似瞓着咗 之後按完就醒番 其實果下驚架 因為驚一陣瞓唔到嘛 不過 11 點半都開始真係眼瞓 仲 feel 到一上床就會瞓到添囉 鬼咩 呢幾晚真係好難入睡 唔攰先奇 哈 ~


text:
是日行程 - Hotel 早餐 --> JJ Market ( Chatuchak ) --> 腳底按摩 @ JJ Mall --> Food Court @ Siam Paragon --> Boots @ Emporium --> Hotel
今朝 9 點起身 梳洗之後就去食早餐 都唔小人噃 不過最正係全部都係外國人同日本人 香港人都唔見有添呀 可能因為呢間係 Apartment 形式啦 ~
( Lobby )
( Coffee or Tea - 我當然要 Coffee 啦 好香咖啡味 好飲呀 )
( 我嘅早餐 - 樣樣試小小 好味再攞過 哈 )
( 煙肉脆卜卜好好味呀 )
( 魚蛋米 - 我超愛泰國魚蛋米架 ^^ )
( 乳酪 - 我好小喺香港以外地方飲乳酪 因為驚搞肚痛 不過又想試下呢枝乳酪 估唔到好好飲呀 唔"鞋"口 正呀 )
( 里奧大人嘅早餐 - 都係樣樣試 d 咁啦 )
( 鮮奶 + 生果蓉 + 粟米片 - 平時又唔見食得咁健康 @.@ )
( 蛋糕 - 朝早我唔會食呢 d 架 )
( 火龍果 / 柚子 - 夜晚無生果食 唯有改朝早食啦 變咗唔駛錢可以有生果食 哈 )
( 西瓜 - 甜又多汁 但多核呢 食完兩件之後 個口都好攰下 )
( Window Seat )
食完番上去沖涼 睇埋行程就出發喇 今次打的去 Chatuchak 車費 200Baht 去到差唔多 12 點 司機喺 JJ Mall 門口前小小停車 之後話行前小小就係 JJ Market 其實我唔知喺邊 里奧大人又係咪咁問我係咪呢度係咪呢度 我鬼知咩 知我就唔帶天書啦 ~
不過咁都好 JJ Mall 出面都好多嘢睇 之後再去埋 JJ Mall 入面嘅廁所 就正式去 JJ Market 喇 ~
( 風水陣 )
( 個錢箱寫住係因為小朋友要錢讀書 所以里奧大人都入咗錢幫下佢呢 )
( 佢肥嘟嘟幾可愛嘅 特別係個肚 dum 仔 不過佢檸下檸下個頭咁行埋黎嘅時候 我有 d 驚
驚地即 dun 後呀 )
( 買埋杯柑桔蜜就去 JJ Market 喇 )
睇天書同 Blog 都話第一件事係拎 Map 真係好大呀 見到有椰子雪糕 所以買杯黎食先 之後我地由 Sention 1 開始行 估唔到入面有冷氣喎 應該係 d 舖頭自己裝咗冷氣 嘩 咁樣舒服好多呢 ~
( 殺入去喇 )
( 椰子雪糕 30Baht - 熱呀 食杯雪糕降降溫先 )
( 2 杯椰子水 )
( 食完再行 )
( 室內 - 有櫈坐架 同埋會有 d 小食飲品喺度賣呢 )
真係如 Blogger 所講 Platium Shopping Mall 真係平過 JJ Market 尋日喺 Platium 買咗嘅 點知喺呢度見到嘅仲貴 咁實唔會買啦 咁樣仲好 唔駛買咁多嘢 哈 ~
差唔多 1 點 我地求其去咗間多人食嘅檔口食嘢 又無 Menu 真係唔知食咩嘛 隔離個新加坡男仔見我地唔識叫 就叫我地指住佢個碗話 same same 得架喇 之後再睇番佢地個牌 原來係獨沽一味係食 Chicken Noodle 不過真係幾好味喎 本來一碗 share 最後我都要食一碗呢 因為想飲 d 湯呀 ~
( 里奧大人嘅 Chicken Noodle 好似 60Baht - 匙更前面有 pat 辣醬好好味架 )
( 我要 Chicken Rice Rice Noodle - 無咗 pat 辣醬當堂失色哂 唔明點解會無咗囉 所以叫里奧大人快快食 因為我要佢碗湯底呀 哈 )
( 唔小得嘅冰凍可樂 但次次飲半支已經好脹胃呢 @.@ )
食飽喇 又周圍行下 一望睇下去到邊個 Sention 原來已經 Section 5 雖則有 Map 但入面好似無寫係第幾個 Section 囉 ( 或者有 我睇唔到 ) ~
我想去 Section 4 買香薰嘛 所以番入去再睇 其實無人主張番兜 因為實在太大 根本認唔到邊到打邊度 就係咁 所以同里奧大人講 搵唔到就算 無咩所謂 但估唔到行下行下 真係唔知行咗邊 反而買到 Tee 同裙呀 之後仲買到香薰 實在太感恩啦 ~
呢日未完架 ~


text:
九洲拉麵
吞拿魚壽司 / 三文魚壽司
燒麵豉飯團
( 29-dec-2012 sat )
又咳到瞓唔到 好在今日番半日啫 ~
食完早餐 飲埋咖啡都覺得好攰 ~
菇場忙到 10 點幾 之後就 hea 過 仲更加眼瞓 ~
1 點即走 同里奧大人一齊坐 van 仔去 Mega Box 又去肇順河鮮飲茶 本來想試另一間 不過我好餓 唔想搵呀 ~
紅油抄手
綠茶芋蓉餅
雪山叉燒餐包
蜜汁叉燒腸
陳皮牛肉球
薑蔥牛柏葉
原來有地下魚缸架 不過太多枱遮住哂囉
差唔多 3 點走人 行下 Jusco 買咗個 Thermos 真空杯 Gift Set 比媽咪 之後拎埋 Creait Card 就坐 shuttle bus 去德福 行咗陣就番屋企 lu ~
里奧大人番屋企瞓陣先 我就去街市買生果喇 ~
真係好慶幸去完旅行之後果幾日洗哂 d 衫 執好哂嘢 唔係 d 嘢仲會喺廳到周圍擺 之前想換季好耐 不過又好似唔太凍咁 所以唔換住 點知里奧大人瞓醒之後話難得佢有時間 所以換季喇 雖然好似就咁 pack 入柜 但我會再摺多次 放得整整齊齊咁先得架 ~
搞掂 咗一大半都 7 點 要去開餐喇 想食熱嘢 又去番別府呢 ~
行一陣商場就番屋企 差唔多 9 點幾終於搞掂哂 即沖涼休息喇 ~


text:
( 6-dec-2011 tue )
尋晚 11 點 15 分瞓覺 但瞓到差唔多天光好似醒醒地咁 不過我會繼續瞓 ~
早餐又食三文治 不過其實唔想食咁多蛋 但又唔想食芝腿治同粉麵喎 ~
坐喺我對面嘅女人食火腿絲通粉 佢將 d 通粉係咁了 明明 "北" 咗更通粉 又放番落去 之後又係咁了黎了去 仲以為想食 d 火腿絲 但最後都只係食通粉 都唔知了黎做咩 食就食丫嘛 如果想無咁熱 咪 "北" 起一更黎吹囉 同埋又一路食嘢一路飲嘢 應該吞咗落肚先飲家嘛 點解我咁留意佢 因為之前人地問佢塊方包轉唔轉多士 佢話唔轉 因為食唔哂 之後早餐到咗 佢唔食蛋黃 咁又將塊方包同蛋黃擺到好整齊 我以為佢食塊方包 原來唔食嘅 唔食就唔好要嘛 之後見佢飲杯茶 我見到個杯有 d 好似細細粒麵包碎咁樣嘅物體 但佢成杯茶飲哂呀 我覺得好嘔心 我唔會飲茶餐廳 d 茶 or 水架 硬係有陣味咁囉 ~
菇場好靜 d 氣氛令到我覺得好醃悶咁呀 加上呢排又唔夠瞓 好想瞓呀 ~
晏晝又食 K + 豆奶 依家天氣凍 所以好快餓 4 點左右就要食個包仔 唔係好難頂到開飯囉 ~
放工去超市買餸 番到屋企醃好豬扒就熨衫 抖陣就開始煮飯喇 ~
今晚里奧大人 9 點幾先番到屋企 不過都同佢一齊食飯啦 傾下食下 佢會食多 d 咁呢 ~
是日懶餐 - 茄汁豬扒 + 蘋果粟米蟹柳沙律
茄汁豬扒 - 突然超勁想食茄汁豬扒 所以就整喇 不過好似真係好耐無整豬扒 加豉油同老抽重手咗 有 d 鹹呀 如果唔係更好味 哈哈 ~
蘋果粟米蟹柳沙律 - 買咗 d 富士蘋果成個星期 諗住即買即整 點知成日好攰無心機整 好彩無爛咋 所以今晚唔整唔得啦 不過我都好鍾意食蘋果沙律 爽爽甜甜 里奧大人就最 like 添啦 因為唔駛切就有生果食嘛 但就要走醬囉 ~


text:
炒蛋焗脆豬包 / 瑞士雞翼 - 雞翼好入味呀 其他無特別
朋友嘅芝士腸米粉餐 - 因為我碗紅湯螺絲粉黎先 所以我地覺得呢碗好清呀
火腿奄列 / 牛油方包 - 無咩特別 不過我朋友好小食呢 d 嘢 我就真係有 d 驚
( 4-may-2012 fri )
happy friday 喇 食甜甜地嘅早餐先 雖然知道個菠蘿包係唔好食嘅 但都想食 因為唔想食三文治同湯麵餐 ~
晏晝出去行陣就買油雞飯番菇場食 本來想出去食其他嘢 但個天黑哂 我又無帶遮 都係番菇場最好 ~
里奧大人上咗大陸 所以我約 cc shopping 放工即走啦 自己行完旺中再約 cc 行花園街 行到中途落好大雨 好在行舖頭 唔係真係好掃慶呢 ~
唔知做咩鬼 條腰超劇痛 所以行完就即刻去食嘢 我要坐呀 好在我地食咩無所謂 最緊要仲有時間買衫 ~
一見到茶餐廳即入 好感恩又有卡位坐 唔好講笑 坐咗半個鐘 條腰真係唔痛呀 ~
今餐 cc 請 我比番佢佢又唔要 不過算啦 下次到我 一人一次最好 ~
食完有氣力啦 要去聯合作最後衝刺喇 好感恩 買到好多長 tee 同 1 pc 今次 total 買咗 17 件 真係非常之滿足喇 ~
今晚又搭 van 仔番屋企 今日我真係好好彩 因為出旺角同番屋企都係我最尾一個上車 所以好快開車 好快到目的地也 ~
估唔到里奧大人仲遲過我番屋企 佢差唔多 11 點幾先番到 仲買麥當勞番黎食 好在我陪佢食下 陪佢傾計 如果唔係都幾陰公 ~


text:
叉燒 / 燒鴨 ( 外賣 )
炒洋芹
榴蓮 - 都好濃味 正
( 21-MAR-2013 THU )
又星期四 lu 下過星期四仲開心 因為連放 4 日假呀 勁期待呢 ~
早餐食芝士吞拿魚治烘底 正想食嘅時候 8 卦打黎話黎食 同佢傾計 又比我知道佢真係咩都計到盡一盡嘅心態 真係頂佢唔順 ~
尋晚 10 點 45 分瞓覺 真係唔同 d 呀下 精神好多咁呢 感恩感恩 ~
又有 lunch box 喇 鍾意食嘅餸做 lunch box 會覺得好好食 不過我有時都唔想帶 lunch box 因為玻璃飯盒真係好重呀 ~
放工即走 lu 凍咗好多呀 上星期又係星期四無啦啦好凍 不過轉季都預咗時凍時熱 快 d 到夏季啦 唔想又凍又熱咁呀 ~
里奧大人唔駛上大陸 不過我都會番媽咪屋企食飯 里奧大人仍都好鍾意我番媽咪屋企食飯 話次次我去街 佢會特別早放工咁喎 ~
媽咪 5 點幾覆完診 所以去到媽咪屋企附近打比媽咪 原來佢都已經喺屋企附近 佢叫我上屋企先 不過我話等埋佢一齊上屋企 佢係咁笑 好似好開心陪佢一齊上屋企咁 好搞笑 ~
家姐 6 點 45 分番到屋企 7 點開飯 食埋生果真係好飽喇 食完唔郁真係好鬼易飽 仲想瞓添呀 ~
里奧大人 8 點打黎話放工 咁我同家姐 8 點 15 分走喇 咁我可以陪埋里奧大人食呢 ~
尋晚先話熱要開冷氣瞓 咁我同里奧大人講今晚凍 唔駛開冷氣瞓喇 佢話梗唔駛啦 叫我望下佢 佢着住件抓毛外套呀 真係誇張 駛唔駛呀 ~


text:
開始進入大製作倒數階段啦!星期一果日,同 Winnie 一齊再去 Louisa 度試整 icing cookies,成品整起好靚,不過,對於我哋呢幾個 "生手技工",整一塊餅都要用好多時間呢!!
係咪都似模似樣呢!
先焗好曲奇,之後加上一層 icing glaze,最後再用唧袋
唧上 royal icing 就攪掂.Louisa 整果條晚裝裙幾靚!
Winnie 覺得勁好玩囉,係我從未見過佢咁投入去整嘢食 o架,簡直係
"從未如此投入過"!! 不過佢好有天份呀,你睇佢唧
果兩塊曲奇幾靚就知啦!
雖然我好清楚知道自己喺唧花呢方面無乜天份,不過 果日我哋都整咗唔少花款呢!
都貪得意整咗個蛋糕呀,用最簡單嘅線條就算喇!
雖然我好清楚知道自己喺唧花呢方面無乜天份,不過
果日我哋都整咗唔少花款呢!
原來唧 royal icing 時,最好搵啲 Winnie 所謂嘅 "疆屍手" 去整,因為
原來啲糖霜好易溶 o架,Louisa 揸咗個唧袋一陣間已經攪到
啲糖霜開始溶,唧落餅度嘅糖霜都瀉到睇唔到
線條咁滯!!
之後 Louisa 又教我同 Winnie 唧玫瑰,Winnie 真係好有天份,第一次
唧已經似模似樣,Louisa 話仲靚過佢啲同班同學 o添!我呢個
無天份嘅人就真係想死囉!不單只完全唔似朵玫瑰,仲唧
到一半已經勁手痛,唉!! 睇幅相就知勁樣衰啦!
號外,號外!!恭喜哂 Louisa,佢個 cake decaration course 1 考試順利過關之餘,阿 sir 仲話佢個作品係全班做得最好 o架!
呢個就係佢考試時整嘅蛋糕喇,係咪唔錯呢!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2016年1月27日 星期三
由天氣預告講起
20 則留言:
依家最興講做唔黎換咗佢!結束咗天文台慳番d支出,天氣預報向外國買,不用付責任次次俾人鬧!也是一個辦法呀!回覆刪除回覆
將天氣報告外判確伯慳水慳力,但要視乎判給誰做,若然判給花旗肯定會太平些,萬一判給天朝就必定被人由早罵到晚矣!刪除
做唔嚟畀人做,管唔嚟畀人管吖嘛!回覆刪除
域兄,乜原來天文台是屬經濟廳管,你唔管就真係唔知?回覆刪除
而今次天文台冇死撐,係佢哋唔識得點拆,如果係我,我就會話外國預測得準全因為係陰謀,特登喺個天空上面發射咗啲嘢……就好似人工雨咁?
哈哈…哈哈…我都係吹下水而變咗「西」門吹雪啫!回覆
其實我都唔知點解架!難怪有人話八號風球都會畀「你是力牆」頂住啦!刪除
天文台嘅預測,同鬼佬嘅預測經常都唔同,邊個準D就真係要搵人統計下喇!回覆刪除回覆
大概係大家睇榜嘅習慣唔同.唐人睇榜由右至左,而鬼佬就調轉嚟由左至右啦!刪除
域兄晚上好,回覆刪除
天文台冇講錯, 真係冇落過雪喎, 只不過估少幾度地下結咗冰啫,
寒流南下深圳灣
官爺靠估呃兩餐
今年無須遊瑞士
滑雪可上大帽山回覆
華娃兄午安,刪除
總言之估中冇獎,估錯挨轟喺啦!
通常斷估冇辛苦
誰知呢鋪食詐餬
人人喪鬧不關我
生蠱拐仗任你扶
我都係咁話,將天文台摺埋,可以慳番唔少公帑,然後公佈附近國家就天氣預測發出嘅數據,如果認為有失體面,可以引用由業餘愛好者組成嘅香港地下天文台所預測嘅天氣.我睇過佢哋過往嘅預測,重準過天文台!回覆刪除回覆
地正天文台一向被譽為是走鬼貨色,但今次事證明唔一定係名牌至係靚貨.刪除
香港果日都係五十幾年來最寒冷呀!回覆刪除回覆
對呀,那天我在新界食到應囉!刪除
域Sir,香港天文台都唔係第一次出錯啦,好似暴雨同打風,因比人插得多,理得風吹唔吹正,預早掛定風球先,勁些就掛8號,正式是有殺錯冇放過.回覆刪除回覆
Wai 兄,呢啲就係斷估冇辛苦喇!刪除
大家都係估估吓,睹大細咁,睇吓估中多味係贏家囉.回覆刪除回覆
不過贏咗冇獎,輸咗有罵.刪除
不如摺埋垃圾會仲好,嗰啲專貴意完十幾萬銀一個月架,又唔使阻住地球轉,跟手切消埋區議會,成四百幾區議員,又助理又盛,一大筆認真浪費.回覆刪除
執兄,在下舉腳贊成你嘅提議!回覆刪除


text:
Thursday, 9 December 2010
PGA College & Theological Seminary
我好似冇喺度提過, 幾個月之前, 我開始喺Surrey一間學校度教聖經科, 佢地只得幾個學生, 全部都係英文唔係好叻, 但係對聖經科好有興趣o既韓國學生. 初初我都唔係好鍾意喺度教, 人工超低, 每堂教3粒鐘, 只得$100, 不過後來同班學生熟咗, 覺得佢地好用心, 就覺得教下都無妨. 而且由於間學校長期冇人肯幫佢地教書, 所以個校長當正我係神咁拜, 我同d學生有時走入佢間office度偷佢 d 杯麵食都得, 佢又叫我做"professor", 雖然只係一個冇任何實質意義o既title...
我第一次教Intro to the OT, 後來又教NT Background, Psalms and Wisdom Lit., 下年會教Synoptic Gospels, 應該都會幾好玩. 同埋我上個月同個校長講, 我要加30%人工, 佢苦起塊面話好窮, 講一大輪, 然後加我20%...唉, 好過冇啦, 雖然有時我星期日去講半個鐘頭道就已經$120.
我都好希望呢間學校可以搞得好d, 多d學生, 第日喺度打份全職文員工都好, 但係個牧師校長唔似做嘢好叻o既人, 亦唔似有魄力搞起間學校, 所以睇怕都係冇乜前途, 只可以當玩下攞下經驗.
Posted by Howtindog at 23:30
Labels: 生活
0 comments:
Subscribe to: Post Comments (Atom)


text:
星期二, 12月 04, 2007
慈悲與同情
第一堂大師都有問我地咩叫慈悲與同情?我唔識答,大師當然有解釋,不過我都好似明非明咁.唔通係因為呢樣嘢真係太過抽象,定係我太蠢?
師兄都有三番四次提點,我開頭都以為我明,但係越諗又好似越唔明咁.佢近排都有響佢個blog度再提我一次, 點知今次我睇完之後,突然間....唔係明左而係好唔明咁...
其實原來一路我都唔係太明,道理本來好似好簡單咁,但係又好似好難咁...Thats why大師問我嘅時候我都唔識答...
唔明係唔明在,即係如果你個friend有事,你都唔可以主動出手?咁如果係你屋企人呢?都唔得?
但係如果咁,點樣行善啊?上天唔係有好生之得架咩?
我見到識嘅人出事,次次都會忍唔住出手.因為覺得呢個世界d嘢真係好似"慧眼視心靈講"咁,事出必有因.咁大個地球,無啦啦都比你識到佢,可能係上天嘅安排,唔一定係男女關係先係咁,朋友亦如是,同事亦然,會唔會可能呢個就係上天要你幫佢手嘅安排呢?再講,今次係你嘅同事,講唔埋聽日可能係你最好嘅朋友.
而且無啦啦好難會有人主動叫我幫佢架喎,一來我學嘅嘢咁另類.二來就算係明知得嘅,佢都唔一定好意思叫我幫手架?可能我試過太多次嘅無助,所以就有咁嘅感覺,覺得朋友家人有事就一定要有雷,要幫拖.可能我真係唔啱,但係又真係好難唔咁做,因為畢竟我就係我,唔知係唔係叫江山易改本性難移呢?
當然,出手之前我都會睇吓點先係最好嘅安排,如果係非我能力所能做到嘅,我就連講都唔會,費事比到一個假嘅希望佢,因為咁樣只會對佢做成更大嘅傷害.我亦真係有過一次(以上)咁樣嘅幫人經歷,其中一次真係好深刻,因為去到最後,我終於都明白到,原來件事唔係我能力可以step-in,咁嘅情形之下我唯有放手,亦傷得佢好深.我自始都經常會以此為戒,唔想好心做壞事.
其實有d嘢我又似係明左,好似話如果係出於同情,我嘅能場就會比佢拖低,咁就一定幫唔到件事,只會好心做壞事.對於呢個角度我無異議,完全同意.但係我真係唔會做到自己出手,但係都keep住只係慈悲?慈悲一定唔可以自己出手?
近排其實都係咁睇唔同版本西藏生死書啊咁,見到d上師修嘅拖受法,大概好似係要背負起目標人物所有嘅惡業,將呢d惡換哂做善業.如果係咁,拖受法究竟係算慈悲定同情呢?
越講越唔知自己想講咩添...都係等我再睇多d書,搵多d資料先再返轉頭講呢單嘢先.
2 則留言:
-
-
其實問題根本就同出唔出手無關,係同心態(慈悲同同情)有關,所以我冇話過唔好出手,朋友同家人更唔會托手爭,不過就真係要平心去幫手同埋要對方知道問題既精要所在,有個女仔叫我幫佢增加桃花運,我幫佢開左心想事成陣叫佢爭取下但佢日日既屋企煲d哭哭啼啼既韓劇你話有乜用呀,佢都未可以放開自己○
學嘅嘢咁另類 <= 首先唔好一定要對方認同你既方法
你可以問下佢d心情既問題如“你係唔係好多野都放唔低”或“你係唔係有d好xx既情緒壓左好耐呀!?不如試下諗下件事,去返果陣時處理左佢啦”,從而得知佢既因由,當佢對你既見識有左一定信心你未可以主動提出出手幫佢.
如果你出手係出於同情,覺得對方好慘,你會投射左d乜比對方???"The Secret - Law of Attraction"都有叫我地"think what you want",你愈唔想發生既野你愈諗佢就愈會發生,你在咁既心態send能量出去我唔知會唔會有擴大心念既作用,不過肯定對對方幫助冇咁大○如果係揾到問題既因由再去幫忙係好好多,用返電腦既例子,如果有個system有bug,但係冇人正視,只係知道每日reboot一次就冇問題,其實問題係唔係已經解決左!?
再者,點解要對方清楚知道問題,我擧一個列子,如果有個人住在核電廠附近,佢有左cancer,好多人叫佢搬佢唔聽覺得唔關事,佢好好彩有一日神仙出現話幫佢醫好個病,佢好開心冇左cancer,不過如果佢既生活習慣唔改你估佢會唔會返發?其實你都知好多病都係由心而出,咁係唔係要佢個心開左先至可以有成果呢?
- 星期二, 12月 04, 2007 10:34:00 上午
- 冒險家 說...
-
今次真係明哂.
yes sir.
- 星期二, 12月 04, 2007 7:00:00 下午


text:
我成日都覺得只會係過時過節先會煮呢個餸,特別有過節 feel.原來整呢個餸都唔係想像中咁難噃.
材料:
冬菇
蠔豉
海參
蒜頭
汁料:
紹酒
蠔油
麻油
糖
首先預備好所有材料:冬菇先用水浸腍,去蒂洗淨,蠔豉用熱水略為浸軟;海參就預先用薑蔥出水,蒜頭切碎.
放蒜頭落鑊爆香,加入冬菇,蠔豉略炒一陣,跟住就贊酒,等佢有啲香味,校細火後炆一陣間,之後再落埋啲海參一齊炆 (海參記得唔好咁早落鑊炆,因為過火會煮到溶哂),跟住就落埋啲蠔油,糖調味,唔駛落鹽,因為有蠔油已經夠鹹.校到最細火炆至所有材料腍身就攪掂,最後加少許麻油,上碟!
啱啱炆起熱辣辣果陣,真係好香,好吸引,我就用佢嚟撈米線,冬菇爽,蠔豉香,海參滑,效果唔錯.
媽咪教過我,如果想啲冬菇快啲浸腍,千祈唔好用熱水浸,因為啲冬菇會變韌,只要喺凍水度落啲砂糖,啲冬菇就好快腍 o架啦.依家我個冰箱度都雪咗一盒已經發好咗嘅海參,另一間屋都仲有一盒 o添,點解會有咁多?因為媽咪囉,佢知道自己就快要走,所以佢就不斷咁喺度諗有乜嘢要喺走之前完成哂佢,發海參就係其中一樣.佢叫我攞哂所有乾海參出嚟,教我點發海參,等我之後可以隨手拎嚟煮,唔駛慢慢發咁麻煩,所以發咗好多,有次伯伯同伯娘入嚟探佢果陣,仲俾咗啲佢哋 o添呀!


text:
Apple Chan
100%純正茶樹油
好開心自從用左星期四100%茶樹油之後,暗瘡明顯越黎越少.我每日搽兩次,早晚各一次.只要一滴就有效殺死細菌,經濟又實惠! 上forum見到有人推介星期四茶樹啫喱,化左妝都用得,心思思都想買黎試下><” 利申:未用過,試左會再黎分享!
Ben Cheung
100%純正茶樹油
一直以為茶樹油只係用於暗瘡,但係上次沖奶時俾滾水”錄”親,老婆拎左支星期四茶樹油出黎,話搽左好快好,搽完之後就去訓覺.結果到左第二朝,即刻冇咁紅,又冇起水泡.之後我每晚臨訓前都搽一次,大概搽左一星期就好番.
Carmen Pun
茶樹暗瘡啫喱
我一直都俾暗瘡問題煩擾,我果D又唔算係無敵大暗瘡,但係就成日keep住番發果種!!!有次睇雜誌見到星期四茶樹,好似幾好咁就去左萬寧睇下.最後揀左星期四茶樹暗瘡啫喱,貪佢化左妝都搽得.我用左大概一個月,日頭化妝前薄薄一層搽係暗瘡上面,夜晚臨訓前厚塗,暗瘡真係少左同埋謝得好快,D印都好快退.雖然間中都仲有D暗瘡爆出黎,但係已經好過之前好多.會再用多一段時間睇下點.用完而家果D skin care會試轉用星期四茶樹支洗面,爽膚水同面霜,希望可以快D同暗瘡永別la.
Dorothy Yeung
茶樹潔面泡沫
本身冇咩暗瘡,間唔中有一粒半粒暗瘡.但係我塊面好油,去美容院個美容小姐話我好多粉刺同毛孔好粗大.我嬲嬲地就左去屈臣氏睇下有咩可以控油又可以收毛孔,屈臣氏職員介紹我星期四茶樹潔面泡沫同星期四茶樹爽膚水,話控油同收毛孔好有效.我自己再睇下D說明,澳洲製造心諗應該都唔會用爛面,再望埋價錢,2件加埋$200有找,於是就帶左佢地番屋企! 質地上,洗面果支一”吱”出黎就係泡泡,超方便,用完又唔會乾爭爭.而支爽膚水就有淡淡茶樹香味,搽上塊面涼浸浸,好快吸收晒! 用左一星期已經feel到唔同左,塊面明顯冇令立立,只係T字位有少少油光.
Elaine Ma
茶樹面霜
我只係用過星期四茶樹面霜,夏天用一流,容易吸收又唔會痴笠笠! 用完又可以化妝! 我夜晚訓覺會加一滴護膚油,好似敷左sleeping mask咁,夠晒滋潤又唔使再買多支晚霜.大愛!
想了解更多有關茶榭油的用家分享,請按以下連結瀏覽網址:


text:
主持人:“请说出由同一个偏旁部首的四个不同的字组成的一个词语.”普通青年:“江河湖海.” 文艺青年:“琴瑟琵琶,魑魅魍魉.” 二逼青年:“哼嗬哈嘿!” 化学学生:“烷烯炔烃……” 主持人追问:“五个字的呢?” 其他人沉默了,化学学生淡定地说:“钾钙钠镁铝.” 主持人含泪问:“六个字?” 化学学生思考了二秒钟:“氦氖氩氪氙氡...” 推眼镜:“我给大家背一下镧系和锕系.镧,铈,镨,钕,钷,钐,铕,钆,铽,镝,钬,铒,铥,镱,镥,,,
但就在这时,二逼青年与文艺青年竟然合体了,全场忐忑了……
“啊哦 啊哦唉 啊嘶嘚啊嘶哆 啊嘶嘚咯嘚咯哆 啊嘶嘚啊嘶嘚咯哆 啊哦 啊哦唉 啊嘶嘚啊嘶嘚 啊嘶嘚咯嘚咯嘚 啊嘶嘚啊嘶嘚咯吺 啊 啊 啊 啊 啊呀呦 啊呀呦 啊嘶嘚咯呔嘚咯呔嘚咯呔 嘚咯呔嘚啲吺嘚咯呔嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 唉呀呦 啊哦 啊哦唉 啊嘶嘚啊嘶嘚 啊嘶嘚咯嘚咯嘚 啊嘶嘚啊嘶嘚咯吺 啊哦 啊哦唉 啊嘶嘚啊嘶嘚 啊嘶嘚咯嘚咯嘚 啊嘶嘚啊嘶嘚咯吺 啊 啊 啊 啊 啊呀呦 啊呀呦 啊嘶嘚咯呔嘚咯呔嘚咯呔 嘚咯呔嘚啲吺嘚咯呔嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 唉呀呦 啊咿呀咿 啊咿呀咿 啊咿呀咿 啊咿呀咿 嘚咯呔嘚咯呔嘚咯呔 嘚咯呔嘚啲吺嘚咯呔嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 唉呀呦 呔卟啲呔卟啲呔卟啲呔卟啲 呀儿咿儿呦 呔卟啲呔卟啲呔卟啲呔卟啲 呔卟啲呔咿呦 呔哈啦哈啦哈啦哈哩哈啦哈啦哩哈啦哈啦哩 呀咿呀咿呦 啊唉 啊咿啊咿呦 啊 啊咿呦 啊 咳咿呀咿呦 咳呀 啊哦 啊哦唉 啊嘶嘚啊嘶嘚 啊嘶嘚咯嘚咯嘚 啊嘶嘚啊嘶嘚咯吺 啊哦 啊哦唉 啊嘶嘚啊嘶嘚 啊嘶嘚咯嘚咯嘚 啊嘶嘚啊嘶嘚咯吺 啊 啊 啊 啊 啊呀呦 啊呀呦 啊嘶嘚咯呔嘚咯呔 嘚咯呔嘚咯呔嘚啲吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 唉呀呦 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺 呔咯嘚呔咯嘚呔咯嘚 呔咯嘚呔咯啲嘚 呔咯嘚呔咯啲嘚 呔咯嘚呔咯啲嘚 呔咯嘚呔咯啲嘚呔咯嘚咯吺 啊咿呦咿 啊咿呦咿 啊咿呦咿 啊咿呦咿 呦 咳呀 呔咯嘚呔咯嘚呔咯嘚 呔咯嘚呔咯啲嘚呔咯嘚咯吺


text:
今日,花旗國就會舉行國會Congress選舉,選出新一批參眾議員.首 先,任期長兩年嘅眾議院House,全體議員都要每兩年面對選舉嘅洗禮,而參議院Senate,議員任期就長6年,而每兩年只有三分一嘅議員任期屆滿要再 面對選舉.大家可能會問:「點解眾議員House Representatives嘅任期會咁短,仲要每兩年全體選舉,好似選得好密同分分鐘會大換班?點解參議員一做就做6年,而每次選舉都只可以最多換三 分一嘅議員?」
其實,花旗國班國父 founding fathers,知道政府強權唔可以亂用,而班國父又知道喺司法,行政,立法互相獨立制衡嘅機制之下,可以改變寫憲法嘅立法機關,最終會有最大權力,所以 將立法機關一分為二,在立法機關當中製造兩個互相制衡嘅議院.而兩個議院要產生制衡作用,就一定要由兩種非常唔同嘅代表組成.
班國父希望見到第一類嘅代表,可以「好貼市」咁爭取市民訴求,市民要求有幾激進,呢類代表就會有幾激進,亦應該充滿「後生仔」嘅衝勁.所以班國父就成立眾議院,將議員任期定為短短兩年,要佢哋經常受到選舉洗禮,令到佢哋總體上一定要走在民意最尖端先至可以喺選舉中勝出.
相 反,班國父希望見到第二類嘅代表,可以保持一個保守嘅態度,去審慎考慮,甚至抗拒有絕大多數市民支持不過好激進嘅要求.呢類代表應該充滿「老人家」嘅智 慧,議院亦喺有民意基礎之下最好盡量保守,盡量穩定.所以班國父就成立參議院,將議員任期定為6年長,而每兩年最多換三分一嘅議員.
大 家可能會問:「有呢兩個議院,佢哋點樣互相制衡令到只有好嘅法例被通過?」大家試想想,要通過一條法例,既要有走在民意最尖端嘅「後生仔」支持,又要有要 求平穩,安定嘅「老人家」贊成,所以都會比單議院困難好多.如果一條法例真係可以過到呢兩關,都應該某程度上係一條好法例.
其 實,我哋特區都東施效顰,立法會議員啲私人草案要通過都係要有過半數直選(代表民意最尖端?)議員同過半數「畸」選(代表審慎智慧?What?)議員支 持,先至可通過.不過,我哋特區學人學得最肉酸,無能嘅地方,就係政府本身提出法案冇需要經過兩重考驗,所以先至一次又一次通過垃圾法例,或者有機會推出 對經濟有強大破壞力嘅八萬五.仲有,班「畸」選議員完全冇民意基礎,所以每次扮演「老人家」角色嘅時候,就會被批評為擦鞋仔,保皇黨.不過,孫柏文講咁多都很冇用,政改喺特區有如我哋班財經口水佬話齋「候突破技術阻力位」.
噚日,滙豐同中銀都相繼減息,今次股票升浪亦正式踏入全民皆股,瘋狂階段,因為今次就連地產股都升,恒指亦冇需要再被人稱為「中移指數」.連孫柏文呢 個大淡友,都要喺我嘅熊熊頭上戴兩隻牛角,扮公牛,而現在上升速度2萬點好快就會到,相信我都係第一個睇2萬點.
今次地產股升,除咗有減息支持之外,其實 特區啲豪宅價錢已經超過97年最高位.金管局總裁任志剛出來話銀行要堅守審慎政策,對風險管理不能鬆懈,所以要銀行堅持最多可以借按揭七成嘅錢.不過,孫柏文即刻要問:「七成按揭唔係用來打擊炒家嗎?點解無端端會用來做銀行風險管理?孫柏文今日儲唔到錢做首期,難圓置業夢,就係為咗班億萬富豪銀行家?」


text:
如果係,就會好似第二個自稱為政治家嘅人(即係我)咁,06年已經開始發警號話「美樓市將慘過八萬五」,亦會同時將特區嘅財政儲備撥咁啲去白銀,不過後知後覺總好過唔覺.
特首亦話如果歐洲爆煲,最好快爆,最好喺佢卸任前爆,等佢「有機會可以處理,唔好等轉屆時發生,增添麻煩」.咁報導就話有好多人批評佢不自量力,憑香港人之力點擺平海嘯等blah blah blah.相信除咗依家搞BNO平權運動嘅八,九十後外,冇人會naive到信特首話「處理」時,係講緊特區能令希臘還錢,法國成功加稅,歐洲經濟增長快到能減債.佢講緊嘅係特區內會點.
我唔知佢喺Davos聽到啲乜,不過如果被特首罕有地講中,真係爆煲,佢會做啲乜?低級政客就會話,舒解民困,批錢六千,擔保中少企貸款等.政治家一聽就會問:「呢啲擺得平,就唔會係驚到瞓唔著嘅危機啦!」
試諗以下一刻你係特首.希臘宣佈唔還錢,有間歐洲銀行被擠提,該國政府冇財力擔保,所以嗰間銀行爆.市傳匯控係個好大嘅對手所以5號股價開始大幅下滑.香港亦傳倫敦匯控出現電子擠提潮.ok,你點做?
如果睇曾特首話希望佢任內爆,相信佢會再來「政府擔保所有存款」.原因係呢個擔保,一旦喺新特首選舉後,不過就任前發,鬼信你煲太.如果係新特首,我會說不,原因係呢場海嘯中第一個咁做嘅國家係愛爾蘭,08年確實冇事,不過2012年呢?所以最好任內爆,因為都拍拍屁股走,擔保埋孫柏文酒吧條數都冇所謂.
仲有,客買嘅匯控產品係倫敦發嘅,你淨係擔保香港匯豐存款,一旦係倫敦有事咁點呢?最後,擔保,泵錢,全都要個危機係周轉不靈而唔係資不抵債,不過因之前你吓吓都擔保,存戶都唔睇銀行做風險幾大嘅生意,最後係因你之前鼓勵最後爆資不抵債危機又點?都冇所謂,因為我已卸任了.


text:
今日肥仔返工,娣婦帶阿B回娘家吃飯,所以我今朝就約娣婦食晏.我湊阿B放學後,幫阿B洗白白,跟住食奶就出門口.
起初諗住帶阿B去遊樂場,而且我又應承左佢,但攪得阿B來都成1點半,娣婦都放工,應承左小朋友就要做,所以就相約埋娣婦與她的同事一齊去遊樂場玩,玩完先食晏,食完我就送娣婦去搭車.
大伯娘有事入左醫院,而家轉左去療養院.之前講左我與老公今日去探佢,但老公公司多野做,今日都要返工就話改明天,但老公今朝又話睇下可唔可以晏晝3點走喎!
我想整D野比大伯娘吃,我就整左最易又拿手既〝一口蛋糕仔〞,第一次整唔可以失手架嘛!我仲包左兩包仔送比堂阿哥個囝和堂家姐個囡添啵!希望佢地鍾意喇!
頭先我怕蛋糕整唔切,所以老公改為4點係公司走,之後公司又有突發事,最後改為5點放工.
我覺得得蛋糕好少野D,所以與老公去買多pad雞精,到達病房見到堂細老一人陪住大伯娘,細姑媽剛來過送飯和閒談,大伯娘話好悶係等人來探佢來解悶,電視每日都係開4-6小時咋!果然係療養院呀!
我:大伯娘明天要唔要拎飯比佢食?
大伯娘:每日大,細姑媽都會分工拎飯比我食,不過,明天就冇.
我:咁我明天拎比你喇!
大伯娘:但阻唔阻你去街?
我:唔阻,我明天都會回娘家吃飯.咁你想食乜呢?
大伯娘:無所謂,我乜都食,多菜少肉.
我:咁幾多點拎比你呢?
大伯娘:呢到5點開飯,你約5點到拎嚟就可以.
我地傾左約半小時堂家姐就來到,再傾多陣就走,大伯娘怕阻住我地.我搭小巴時就打比阿媽話佢知,咁我就會4點來拎飯去探伯娘,順手講埋明晚回家吃飯.
晚餐老公話食〝肯德基〞,點知去到裝修~激死!老公好少可話食架嘛!又諗唔到食乜就去食串吉吉先,行左陣就去左買燒味飯吃.
明天阿B過肥阿哥家游水,所以回家前都會過去聚聚,順便拎老公部機比肥阿哥整,因為前日部機突然出現藍色晝面,我行左〝安全模式〞,再〝系統還原〞,呢個程序都會不定時出現,要等肥阿哥攪至得.


text:
Woo 差唔多 7 點半離開沙灘 之後話去 RM Serai D Bagan 食燒魚 仲以為好遠 原來喺沙灘隔離 仲諗住行下消化下 點知又係一坐低又食食食 ~
Kerapu ( 燒魚 ) ( RM33.32 - 0.49 X 68.00 ) - 仍都係用 Sambal 醬去 bbq 燒烤 我覺得 d 魚肉唔鞋口喎 但就唔係滑嘟嘟 新鮮也 我鍾意食呀 燒得好鬼香 點埋 Budu 醬 超級超級正呀
( 左 ) Budu 醬料 / ( 右) 甜豉油辣醬 - 一聽到話 Budu 真係以為聽錯 因為我以為得阿表家鄉先有嘛 估唔到呢度有得食 我恨咗真身食好耐架喇 辣辣地好開胃 真係唔係驚肚痛 我可以再點好多好多好多
本地椰子 ( RM4.0/個 ) - 其實我有 d 抗拒 因為我上次買黎飲係酸 但今次無酸呀 都幾清甜 唔錯
呢檔係馬拉式嘅燒魚同燒蝦 阿表話馬拉人嘅炒飯都好好食 有種特別嘅味道 但因為之後仲有嘢食 所以都係唔食喇 好飽其實都好辛苦囉 ~
差唔多 10 點半就到 Steven's Corner woo Brother 呀 依家一講話去 Brother 度 就知係邊度呢 umm 好掛住 Cheese Naan 同 Roti 呀 所以指定呢度係行程之一呢 ~
Naan Cheese - 無上次咁多 Cheese 反而覺得仲好食 食到麵包嘅香脆 上次真係好似純粹食芝士咁 哈
Mee Goreng Biasa - 阿表話係加入芽菜 / 豆干 / 雞蛋炒 再淋上青檸帶酸味食物 我輕輕唧咗一下青檸咋 半碟已經有青檸味 酸呀 我真係唔太食到咁酸
Maggie Goreng Biasa - 仍都係加入芽菜 / 豆干 / 雞蛋炒 再淋上青檸帶酸味食物 如果阿表唔講麵質係唔同 我以為係一樣架咋 呢個我唔加青檸 覺得反而好味道呀 oh
( 前 ) Sirap Limau Ice ( 有青檸 ) / ( 後 ) 桔仔酸梅 - 其實我係唔要青檸架 不過比咗又試下囉 我覺得加咗青檸完全得青檸味 我鍾意原味多 d 同埋我真係唔太接受到咁酸
( 多謝阿表 & 小寶 ^^ )
其實大家都飽 不過食下傾下又 ok 喎 傾到 12 點啦又 但今晚唔食貓山王喇 因為聽日去果園 頭先野餐又食咗 所以直接番酒店休息喇 ~
呢日行程完畢 ^^


text:
曼谷結婚相夢幻團隊
籌備經月嘅呢個曼谷結婚相之旅終於完成,我地終於搞掂晒所有嘢返咗嚟.如果要 share 所有喺嗰邊發生嘅嘢,真係寫到十月一號,仲要日日寫,都寫唔完!
雖則係咁,但係今次經歷實在好難忘,我地都覺得好有需要紀錄底起啲細節,希望第時都可以睇返,重溫返,回味返.
總括嚟講成個旅程我地係極之感恩.我地知道搞一個婚禮可以有萬般阻濟同 frustration,當然我地去到嗰邊都係有遇到小小困難,但係整體嚟講絕對係好開心,好順利!以下就係每一個範疇一啲好想同大家分享嘅重點.
通訊篇
首先我地今次好順利喺機場買到連 data plan 嘅 sim card, 個 plan 繼續係 offer 緊同之前一樣,即係 airtime 1.25 baht 1 分鐘加每日 49 baht 任上網,打長途電話都只係 3 baht 一分鐘. 我地亦買咗張唔駛上網嘅卡俾 Catherine 等我地如果分開車或者分開活動都可以保持聯繫.有咗一個咁全面咁抵嘅通訊系統, 我地成個 trip 確係少好多麻煩同壓力.
*註:一蚊港紙大約等於四蚊泰銖
交通篇
今次因為時間緊逼嘅關係,我地嘅小狼隊隊長老番一早喺香港已經喺部 iPad 嘅 Map 裡面 mark 好晒所有我地要去嘅地方.然後每次上的士前就 set 好個 waypoint. 加上我一口流利嘅四句泰文--「轉左」,「轉右」,「慢啲」同「停」,我地幾乎係通行無阻.唯獨是有一次好夜,我地影完相 drop Angus 返 hostel,我懶叻咁點咗個司機入咗去條細得濟嘅窄巷度去送 Angus 到間 hostel 個門口.最後搞咗差唔多 20 分鐘先掉到頭出嚟.駕車仲 high 花咗啲,真係好對個司機哥哥唔住!
住宿篇
今次我地 6 日 5 夜,頭三日住一間,之後 2 日住另 1 間.呢兩間 B&B 我地之前都無住過,因為唔平嘅.但係今次因為買到咁平嘅 Air Asia 機票所以有多餘錢住貴啲,就揀咗呢兩間我想住咗好耐,同埋影相會好靚嘅 B&B. 雖然第一間 Baan Pra Nond 對於我地喺佢地 property 影相有啲問題,但係我地最後都影晒我地要影嘅嘢,而第二間 Phranakorn Nornlen 更無問題不特止,仲要全程配合到不得了.佢地絕對對的住 The Land of Smiles 呢個美譽嘅嗰份熱情令我地非常感動!
飲食篇
我地今次好多相係揀咗喺餐廳影,同埋好彩有咁多人一齊,於是我終於可以喺泰國叫好多嘢食!!相比起以前成日淨係得我地兩個口子都叫唔到啲乜(雖然我嘅「叫唔到啲乜」已經係正常人嘅 3 倍).最開心嘅係,對食嘢有要求嘅 Catherine 同 Bobby 都覺得大部份地方啲嘢都好好食.因為我知道個個人要求唔同丫嘛,所以之前非常,非常擔心我帶佢地去食嘅嘢佢地會覺得唔好食.但係最後佢地都食得開心,咁我亦都放心晒!之不過另外一個我最擔心嘅情況都係發生咗--我地因為第二日至第五日要影相嘅關係,搞到 Catherine 同 Bobby 嗰幾日成日要等等等等等好耐先有飯食,餓到處於發育時期嘅年青人暈咁濟!雖然最後都等到同食到好嘢,但等嘅過程的確係無陰功!
化裝篇
其實講返轉頭,今次呢個旅程會成行係全因為 banquet 個場地太貴嘅關係,我地好多其他地方都要收緊開支.又要貪心去泰國影相嘅我地唯有自組團隊,而唔係用外面啲 overseas pre-wedding package. 一來我地唔想俾咁多錢影相,二來佢地收你幾萬蚊淨係俾你影幾個鐘,仲要只包三,兩個景點同一,兩套衫,我覺得我係傻嘅先會俾呢個錢出嚟.唔係傻只係低能嘅我就諗住自組團隊買機票,揾化裝師,攝影師,styling 同買衫,等我鍾意去幾多地方,換幾多套衫都得!
之前有提到我上網揾咗一位嚟自布吉嘅阿 Oh 幫我化裝 set 頭.本來我地講好咗第一日同第四日因為淨係得半日,所以佢會化好個裝,整好個頭就走.然後第二同第三日會由早上幫我地到五點左右.包埋第一日開始化裝前會幫我做一個 Shiseido 式嘅面部按摩,總共收我 2750 港紙.你無睇錯我亦無打錯,兩個半日同兩個全日嘅 service 加埋個專業按摩都只係收咁多錢!首先講佢個按摩,真係 relaxing 同舒服到不得了.阿 Oh 之前喺 Shiseido 度做咗十年,係元老級化裝師(但係其實佢好後生,只係好後生開始做),所以喺 Shiseido 度 master 咗呢套面部按摩返嚟.佢一路幫我做嘅時候我一直喺度諗,如果之前嗰兩個化妝師無放到我飛機我真係唔知點算!
一向好唔鍾意化裝嘅我,其實每一次就算係俾專業人氏(包括幫 artiste 化裝嗰啲)幫我化,我化好之後照鏡永遠都覺得好肉酸.呢個好明顯唔關人地手勢事,係我自己睇唔慣自己化舞台化裝個樣.但係今次由阿 Oh 幫我化第一個妝開始,每一次化好後,我都覺得好靚(好唔知醜添,hehe)!可能係佢幫我化得好自然嘅關係,我亦可以表現得好自然,好有信心.呢份信心,絕對係令到啲相出到嚟效果好好一個好重要嘅關鍵.
另外就係 turned out 阿 Oh 係完全無 follow 之前傾好嘅時間--佢唔係無返足,而係返凸晒!第一日因為 Angus 澳門落大雨班機 delay, 阿 Oh 最後搞到成九點幾十點先走.第二日同第三日阿 Oh 都朝早九點幫我地幫到凌晨一,兩點!因為佢老公之前喺 email 有同我講唔想阿 Oh 咁夜走因為佢要返外家瞓,而外家係喺曼谷嘅邊皮地帶.我一直叫佢走先,走先,但係佢因為想我地效果好啲,想跟到我地影完為止,而我因為排到啲嘢好夜,所以阿 Oh 都好夜先肯走!一路過程當中佢唔單止幫我睇頭睇妝,佢仲會幫我地諗 concept, 諗 pose, 睇吓點樣出到嚟個效果會好啲.2750 港紙兩個半日同兩個全日加埋按摩已經係一個超現實嘅價錢,佢仲要幫我地做埋助導,平時內斂嘅老番都不停喺度碎碎念話我地真係好好彩揾到阿 Oh!而當我唔係同好好人士嘅阿 Oh 傾緊計嘅時候,就係心裡面充滿住無言嘅感激!
所以忍唔住要幫佢賣吓廣告.因為阿 Oh 之前都係要幫 Shiseido 週圍飛去化裝,所以佢都慣咗宜家接婚禮化裝或者幫人影相化裝要週圍飛.如果去開泰國任何地方影相或者結婚而好似我咁想自組團隊嘅朋友,可以聯絡佢.佢老公負責回覆嘅 email 快精準. 我可以斗膽同你講你都幾難可以喺泰國以呢個價錢揾到個好過阿 Oh 嘅人選!阿 Oh 嘅網頁 www.makeupinphuket.com
影相篇
因為 Angus 之前交帶落係會同我地影 4 日 3 夜,所以我地揀咗喺我地本先一早買咗機票呢個 6 日 5 夜嘅 trip 第二日至第五日影相.我之前太緊張驚去唔晒想去嘅地方,於是排到個行程密麻麻.其實我已經 cut 咗好多地方,但最後因為 Angus 極度盡責,每個地方都試好多角度同燈光效果,希望盡量影到最多同最好嘅相俾我,所以呢 4 日 3 夜 Angus 幾乎係無停過手,由落機影到上機!專業嘅 Angus 帶咗好多,好多張 memory card 過去,但係最後都唔夠影,要抄咁啲相落我部 Mac Book Air 度騰空啲位出嚟.初先仲以為唔知部 card 機定條 cable 有問題,試咗好多次都連接唔到,驚到我死會唔夠 memory 留俾最後嗰日影.最後終於駁到喇,但係我部電腦就唔夠位存相!搞到我要鏟走晒成個 Microsoft Office 同 Adobe 好多無用嘅 files. 最後都抄到晒啲相去我部機度,個過程好不刺激!
話說我未去之前因為都知自己係烈火大姑奶,而我真係好重視 Angus 呢個朋友,所以我唔想因為呢個 project 而同佢有摩擦.但係今次係搞結婚,去旅行仲要有工作關係夾雜喺裡面,簡直係最大鑊嘅情況炒埋一碟!有乜方法我可以避免摩擦嘅發生呢?於是乎我問定 Clara, 佢之前俾錢人地出邊影相最後攞返幾多幅相.Clara 話大概都只係 30 幅左右,我就決定同自己講,只要呢 4 日 3 夜 影嘅相有 30 幅係 ok 嘅我已經心滿意足.從來一句都無問過我會俾幾多錢佢嘅 Angus 幫我影咗超過 5000 副相!而我喺過程當中好心急咁喺佢部相機度要睇 preview 時,一定超過 30 個「嘩!好靚呀!嘩!好靚呀!」.而最後喺電腦度睇 confirm 咗我滿意嘅相仲竟然超過 300 幅!令我覺得呢次揾 Angus 幫我影結婚相係我人生中其中一個最好嘅決定!
我咁鍾意啲相係因為 Angus 影嘅相完全絕對係 exactly 我原本想要嘅效果.我好快會 upload 啲相喺呢度俾大家分享.Meanwhile, 如果想聯絡 Angus 影結婚相可以致電 63860888 揾佢!
One Response to “曼谷結婚相夢幻團隊”
你好勁呀! 淨係你哋呢個site已經贏哂la! I already feel the joy of the whole making of!!! 努力!!! Looking forward to your big day too!!!


text:
6/14/2015
阿肶第一次聽音樂會 - 寶寶愛音樂
因為之前帶阿肶去睇Emlo音樂劇非常成功,今次再接再厲,挑戰古典音樂會,初次嘗試,當然唔敢搵D大人聽嗰D啦!選擇咗香港小交響樂團專為幼兒而設嘅寶寶愛音樂,音樂會大約一個小時左右,由於係專為幼兒而設,所以唔會太靜的,哭鬧聲都始起彼落o架!但作為入門試水溫,測試吓小朋友接唔接受到聽古典音樂,真係唔錯!
阿肶聽畢全程,無扭計無瞓覺,有D部份佢無興趣會點唔耐煩,但轉頭聽到D佢鐘意聽嘅又會投入番,不過就唔鐘意坐定,會企起身睇,跟住音樂扭吓拎吓咁!唔知係咪關事佢返 Music Wonderland 都有接觸吓古典音樂,所以聽音樂會嘅反應真係比我預期中好,希望阿肶會愛上音樂啦!因為音樂真係一個有效舒緩壓力嘅好渠道呢!
聽完音樂會,呢個小朋友猛話要去食嘢,又要坐船,唉!唯有同佢去IFC Tea完先坐船過尖沙咀轉巴士返屋企啦!
最攪笑嘅係坐船都算喇!呢個小朋友仲叮囑我上船前要去同佢買包餅,佢要坐船嗰時喺張枱嗰度食喎!我諗佢仲記住上次去長洲玩,我哋坐豪華住可以食嘢,哈哈!
最後有人上咗巴士都唔願瞓,攪咗好耐先暈低......
訂閱: 張貼留言 ( Atom )


text:
Office入面有班又乖又勤力嘅小薯仔,日日準時返工,好努力去Take up同人工唔對稱嘅Workload,不過好似總係會受到唔公平嘅對待.眉精眼企嘅Team head一睇到就知呢班係筍盤,當然會爭著收為己用,就算使到盡,小薯仔都唔會有聲出.唔想做一嚿永遠孤單「砌野」嘅小薯仔,除咗最簡單用下旁門左道打關係,最實際去突出自己嘅才能就係要先改變「做完咪算囉」嘅思維.
做上司嘅其實好傭懶,一方面想依賴下屬幫佢清理晒手頭上接唔停嘅Paperwork,另一方面又想「聰明地被需要」,一味死跟指示只會令佢困擾,佢口停你就手停,有問題唔識自己先去嘗試搵可行嘅答案,到頭來又係要佢諗,咁你嘅價值只會維持係低水平.
小熊諗返起初入行,淨係識用舖蠻力去做嘢,驚錯所以唔敢亂行.就算Sense到有問題,又怕講出嚟會被大家嘲笑連咁基本嘅常識都無.公司規模愈大,距離感愈強,一個小錯誤都怕會傳遍每個樓層.其實又唔使諗到要越級挑戰咁高難度嘅,只要令到直屬上司喺處理公事方面無咗你就揦手唔成勢之餘,又喺最後決定上被你冠冕地需要,自然對你又愛又恨.
好顯而易見嘅一個例子就係,上司經常開完會,對下屬是但講兩句,就吩咐佢地轉頭Draft番一個E貓俾佢睇,有同事一聽到要憑空作句,又明知時間緊逼就會好騰雞,立即周圍問人有無類似嘅Template抄考下,搵唔到仲係零進度時,又忍唔住走去問上司攞多啲資料先再度下點作果幾句嘢.上司就會碎碎念,交代工作時有重要問題應盡快問,唔係用一段時間搵外援不果再將個波交返俾佢就叫做咗嘢.同一個Case,有同事會先Drop低E貓要講嘅重點,將啲來來去去嗰幾款嘅官方字眼剪貼喺內容嘅頭同尾,Proof read多幾次,讀出嚟順口嘅,其實已經可以Pass俾上司Consider,最緊要做到簡單而禮貌地講出主題.大部分上司都係心急嘅,佢心目中根本無一個標準答案,不過係根據你嘅Draft修改一下.佢要嘅係你幫佢慳到心機時間,呈上功課俾佢最後批閱,夾手夾腳快手Send出去就十分架啦!佢手邊即刻少咗樣小事掛心,對你印象會提升,亦表現到你係可以獨立處事嘅.
當然,醒目嘅上司係會事前俾足夠嘅信心小薯放膽去做,「主要係同大老闆報告番頭先開會我地決定咗啲咩,再交代番會再幾時Follow up就得架啦,好似你平時寫Email嘅Tone就Good架啦,大老闆咁鬼死忙無時間慢慢嘴嚼,記得唔好嘥你自己咁多時間啊!」小小嘅溫馨提示,令到小薯知道唔使過於大費周章,可以安心啲去用自己嘅方式盡快整個Draft,而上司亦得到一份有心機嘅功課.
喺細公司的確少好多呢啲障礙,喺資源有限嘅情況下,顧唔到咁多是是非非,比較容易培養到一團火群策群力搞好每個Project,一齊衝一齊捱,上司下屬嘅溝通更直接有效.大家一直緊密地被互相需要.上司忙到甩轆,要求嘅工序要快,佢一定要相信下屬能力先可以順利完成每個Task,相對地小薯自由度大咗,可以發揮嘅地方就更多.
打工仔無論做上司定下屬,都要聰明地被需要,先至感受到做緊果個職位嘅價值.


text:
2013年11月14日 星期四
水果教材
水果當中龍BB係最鍾意蘋果, 每次一見到蘋果就會指住大叫, 就算我拎個橙或者香蕉比龍BB, 佢都會搖頭吾要, 係都要指住個蘋果大叫! 不過當個蘋果一到佢手就不得了喇, 龍BB會將個蘋果咬到一忽忽, 又或者當波咁碌落地下玩, 最後個蘋果當然吾要得, 就係咁一個又一個蘋果比龍BB摧毀!
見龍BB咁鍾意蘋果, 決定上淘寶睇下有無得淘先, 以我所知MK/深水佬有D地方係賣$10一個假水果, 不過我見偉大既淘寶賣RMB 4~8一個, 講真計埋運費都同香港差吾多! 但係再揾耐D比我發現一間只售RMB 2.7一個, 重要有加重迫真D, 因為有好多無注明加重係會好膠輕身, 所以大家要小心!
最後我買左以下水果返黎, 買咁多款係因為平時有D水果會好少買黎食, 所以可以順便教埋龍BB認識水果, 聽聞有D幼稚園會考水果架!
不過大家千祈吾好期望咁高, 今次只係想分享下但吾建議大家買, 如果只係買黎擺就ok, 但係買比囝囡玩就一定要經家長陪同(講到好似嚴重左D)!
快D講下點解先, 我一收到依堆假水果第一時間用滴露浸洗消毒先, 因為驚會易脫色! 點之浸完已經有一個奇異果吾要得, 佢脱左好多毛毛, 其餘無脱色ok! 之後拎比老公睇呃到佢以為係真水果, 笑死我……入正提先, 開頭龍BB見到堆水果好開心逐個拎上手玩, 點之一吾為意原來龍BB當左係真水果黎咬, 重要咬到幾個牙齒印見到入面D實心發泡膠, 即刻阻止佢再咬, 所以之後一定要家長陪同先敢比佢玩!
就咁睇真係好似真水果!
16 則留言:
我有個朋友教路, 話多啲同小朋友去超市, 佢哋會學得勁快喎回覆刪除回覆
係呀,我一去超市就會話比龍BB知依樣係乜個樣係乜,攪到老公成日怕左同我地行超市……哈!刪除
我諗住用書教,但会買切切生果,因面試可能要考!回覆刪除回覆
本來都想買切切生果,但最後都無買到!刪除
唔知香港有無得買 Melissa and Doug 嘅玩具,佢哋出咗set 假水果,我都有一套,係唔會甩色,安全得多.當然我個人就覺得好似上面 Oiyee Au Yeung 媽話齋,去超級市場睇真嘅就化算啲!回覆刪除
http://www.amazon.com/Melissa-Doug-4082-Playtime-Fruits/dp/B001613Q8A/ref=sr_1_sc_1?ie=UTF8&qid=1384475084&sr=8-1-spell&keywords=malissa+and+doug+fruits回覆
其實我都志在比佢拎上手認識下D水果同顏色,人仔2.7都預左吾玩得耐!刪除
龍BB會唔會忍唔住食左:P回覆刪除回覆
咬過有少少牙印但又未咬得爛,所以會陪住龍BB玩!刪除
做得好逼真呀,瞕瞕一定會塞入口呢,如果比佢咬左一舊出黎,仲會食埋添.回覆刪除
所以我打算買書教佢咋.回覆
係呀,所以我都吾建議大家淘,如果吾係就一定要家長陪同!刪除
我係行超市教,畀燒腩仔摸吓就擺低走人,嘻嘻...回覆刪除
另外我都買咗D切嘅水果,不過係木來,同真嘅有好大唔同,我都怕佢認唔到回覆
平時龍BB一拎水果上手就吾願放手,所以比個假既佢慢慢舞!刪除
又整得幾真喎!嘻嘻我好懶咋,都係教平時屋企有啲生果,或者去超市認下咋:P回覆刪除回覆
因為屋企D生果比龍BB玩到爛晒吾要得,所以比D假既可以滿足下佢haaa刪除
淘寶真係好偉大..咩都有!回覆刪除回覆
造福人群haaaaa刪除


text:
2012年10月12日
樂園再次推出全新Duffy產品! 米奇耳朵造型帽子!
昨日又入樂園玩黑色世界,不過入到去嘅首項任務,就梗係要買咗呢頂 Duffy 帽先啦!玩咗大半日,返到屋企,俾 Duffy家族 佢地試下戴頂帽啦!第一個試嘅係 小Duffy.咦,唔多啱戴喎,頂帽太大,仲遮住咗佢對眼添!不過佢咁嘅樣我覺得好可愛啊!哈哈!
既然佢唔啱戴,就搵下一隻大啲架啦!大Duffy 戴起上黎好啲,冇遮住對眼,不過頂帽都係大...
繼續搵下一隻啦!來自東京嘅 大Duffy,大隻少少,但其實唔係差好遠,頂帽好似都唔多啱佢喎!
咁無計啦!要出動 巨大Duffy 啦!佢個頭咁大 ( 仲大過我個頭 =_= ),頂帽終於都啱戴啦!
昨日響貨架上面見到都有好多存貨,相信應該唔會再出現上次 Vinylmation 嘅缺貨情況.
呢頂帽有毛絨設計,真係好得意!各位好似我咁嘅 Duffy 粉絲,唔知你地有冇興趣買返頂呢?
2012年10月10日
嘩!樂園又再推出全新 Duffy 產品啦!今次係一頂好靚嘅 米奇耳仔造型帽!好可愛啊!響到要多謝一位網友,佢之前響呢個Blog見到我下年會去美國迪士尼,就同我分享咗佢嘅經歷.而今日當佢入樂園玩嘅時候,響樂園入面發現出咗呢款新嘅 Duffy迪士尼小熊 商品;因為佢知道我係 Duffy 嘅超級粉絲,就即刻話咗話俾我知,仲影埋相俾我睇,真係要多謝佢!
真係好彩!因為我原本都諗緊聽日入一入去樂園,玩黑色世界!( 果然係入得好密 0_0 ) 咁我聽日就可以順便買埋呢頂 Duffy 帽俾自己,當然我都會俾 Duffy家族 佢地戴下啦!
呢頂帽我之前又係響 Duffy 嘅官方Facebook專頁見過,但係香港呢邊就一直都冇推出;所以我初頭就諗住同 Duffy Vinylmation模型 一樣啦,響下年去美國迪士尼玩嘅時候先買.點知,香港呢邊又慢慢推出呢啲咁可愛嘅 Duffy 產品!真係好!可以咁快就響香港買到!唔知園方係唔係留意到 Duffy 響香港都開始累積到人氣,所以就開始入多啲 Duffy 相關產品.係嘅話就真係抵讚,亦都值得慶賀一番!希望未來可以響樂園入面見到更多 Duffy 產品啦!
於 14:02
標籤: 迪士尼樂園商品, Duffy迪士尼小熊
訂閱: 張貼留言 (Atom)


text:
2016年9月25日星期日
炸湯渣軟餅
懶嘅緣故,今日唔想切切切,用攪拌機搞掂算啦.
先將一啲有口感嘅蔬菜攪拌至小塊,唔駛太碎,等有啲口感,我今日用咗紅椒同豆.
倒出,放入湯渣,一隻蛋,鹽,黑椒碎,蒜粉,攪碎.
倒入大盤,加入蔬菜碎,屋企仲有啲粟米,又放入去,加入6-7湯匙麵粉,適量泡打粉.
拌勻後會有點杰撻撻,咁就啱啦,等一小時,一小時後蔬菜會出水,會濕返少少,咁就會啱啱好.
跟住,中大火炸至金黃.
今日嘅湯渣系列,係炸湯渣軟餅,配燒烤味嘅茄汁,同日本芥辣奇妙醬.
外脆內軟㗎,中間係軟腍腍嘅,類似芋角果種質感,食落有啲似軟心炸薯餅/炸蕃薯餅嘅感覺.
呢樣嘢亦都好飽肚,淨係食佢都好飽啦.
如果比對呢張相同第一張相,係咪吸引咗好多呢????
22 則留言:
好煮意, 我甘拜下風回覆刪除回覆
呢個唔講一定唔知係湯渣菜式...刪除
劁意無限呀!王子夠口福.回覆刪除回覆
煮食真係可以創意無限㗎刪除
炸左就唔同食法啦,我會食架.回覆刪除回覆
好食架,中間軟淋淋,而且係甜甜哋嘅刪除
下次會唔會湯渣混入薯蓉整炸薯餅呢?回覆刪除回覆
唔會啦,其實啲湯渣好多材料同薯蓉質感好似,只係比較甜,所以呢個炸餅係甜甜哋嘅,似南瓜/蕃薯果啲刪除
炸得咁靚,王子實冇炸形喇!回覆刪除回覆
佢話食到佢好飽囉刪除
咁都俾妳諗到👍👍回覆刪除
物盡其用😊😊回覆
呢個唔講一定唔知係湯渣菜式...刪除
湯渣都比你玩盡晒!呢個最中意, 因為夠晒香口!!回覆刪除回覆
我比較喜歡創作同實驗,會再諗下有冇好嘅方法處理啲湯渣刪除
好犀利,完全唔似係湯渣𠌡回覆刪除回覆
唔知呀,似係一碟炸物頭盤囉刪除
- 回覆
煮食真係可以創意無限㗎刪除
呢個真係好有創意,我除左會留起冷飯外,湯渣食唔晒我一定會掉晒佢架回覆刪除回覆
我以前食唔晒都會掉晒佢,依家就唔會啦,發覺其實只要加啲創意,就可以將佢大翻身刪除


text:
於是放工走去買半隻燒鴨返屋企,放入焗爐reheat 10分鐘
2014年5月15日 星期四
Home style片皮鴨
於是放工走去買半隻燒鴨返屋企,放入焗爐reheat 10分鐘
14 則留言:
包鴨果d皮應該響邊度買?加埋自家醃蘿蔔,正晒啦!回覆刪除回覆
Mary 包鴨嘅皮你可以去大型賣粉麵嘅舖頭買薄餅皮,如果買唔到就用春卷皮蒸熱代替刪除
妳簡直係我哋懶人… 呀,係忙碌人嘅 model 啦!回覆刪除
鴨殼可以點用呢?俾咗乖乖呀?
妳住嗰頭,買燒鴨最方便啦!兩嫲孫唔食普通街買嗰啲燒味㗎,係食嗰兩間㗎咋,麻煩仔!回覆
Haha我仲以為你會讚我慳家添!刪除
鴨殼有味乖少唔食得返而佢食咗D胸肉.
成嗰頭冇鴨賣架!成個district只賣鵝,我要CWB買返去呀!你嫲嫲原來咁嘴尖佢Like邊間呀?
咁到整到,妳真係唔係吓吓出街食回覆刪除回覆
Haha冇錯!慳好多刪除
係得喎..我都試吓先.回覆刪除回覆
又學到嘢喇乖乖媽勁呀^0^回覆刪除回覆
Haha 都幾好玩架,你都試下啦刪除
片皮鴨都係我嘅"飛佛", 有時我媽咪都會炒啲唔同的肉絲, (如鷄, 牛肉, 雜菜啦)總之一條條咁用香卷皮包嚟食, 唔洗食飯! 想食幾多自己包幾多! 好好玩呢!回覆刪除回覆
Yes 福建菜有Le味菜架!我去星加坡都食過刪除
可以嘆住冷氣同毛孩一齊食就只可在家~回覆刪除


text:
早前坐巴士經過紅隧口(係呀,卅歲人仲要坐巴士係咪好悲哀?),見到TWINS大大個廣告牌,宣傳黎緊嘅15週年演唱會.因為小弟本身比較少留意香港嘅娛樂界,所以見到TWINS到今時今日仲生存到,都覺得幾驚奇.
跟住,小弟就研究一下,究竟到而家2015年,仲有乜人會支持TWINS.千禧一代?佢地應該鍾意大文豪,TWIN屎對佢地黎講,已經太老,太out;60,70後?佢地應該會嫌TWIN屎五音不全;即係話,最有可能嘅,係80,90後.
結果,小弟去YouTube 搜尋左幾首TWINS係今年推出嘅新歌.的確,最多人留言嘅,係一堆聲稱細細個就聽TWIN屎嘅人,亦即係小弟嘅推測都算正確.佢地唔少嘅留言都係「雖然TWINS唱得唔算太好,不過細細個就好鍾意聽架啦,而家佢地搞演唱會,絕對係童年嘅回憶,一定支持!」
柒嘅野,唔會因為時間流逝,而變成正野
仲好記得小學嘅時候(大約千禧年時代),TWIN屎岩岩出道,唔少女同學都好迷戀呢個組合.佢地嘅歌,大部分同學都會唱.跟住,有一次唔知點解屋企開左TVB,又咁唔好彩就係TWIN屎唱緊歌.嘩,屌你老母咁撚難聽嘅(嗯,果時未識講粗口嘅)!首歌嘅旋律平平淡淡,最柒嘅,係兩位歌手企係台上,唱首無乜高低起伏嘅歌,都會上氣唔接下氣,仲要走撚哂音.
或者因為細個嘅時候,阿爸如果播廣東歌,經常都係播羅文,林子祥,夏韶聲果啲,所以一聽到TWIN屎嘅歌喉,真係嚇到鳩縮,同SM自己隻耳仔無分別.直至側田,張敬軒出黎,小弟先叫做聽返下啲廣東歌.
可愛還可愛(雖然我完全唔覺得TWIN屎係可愛或者靚),但作為歌手,最基本嘅責任就係唱好首歌.你連唱歌都唱唔好,咁做乜撚野歌手?做演員,Model咪算囉.
有啲人話TWIN屎好勤力,so what?去YouTube睇返呢幾年TWIN屎唱Live嘅片段.屌!咪一樣走音,呼吸聲大過我跑步嘅喘氣聲?有啲人根本就無唱歌嘅天分(包括小弟在內),就算唱足十幾年,都唔會有乜進步.既然係咁,又何必出黎獻醜?
直到呢一刻,係小弟眼中,TWIN屎依然係一對唱歌好撚難聽嘅組合,而TWIN屎嘅歌迷就係無乜品味嘅人.
集體回憶?你地害緊香港音樂產業咋!
TWIN屎到而家都受歡迎,係唔可以賴哂落唱片公司,話佢地瘋狂宣傳,所以先咁hit架.一隻手係拍唔響嘅,無你地班盲目嘅樂迷支持,TWIN屎又點會到而家都仲可以係紅館開咁多場演唱會?
所謂嘅集體回憶,係回憶啲乜?過左十幾廿年後,689,ISIS又會唔會成為大家嘅集體回憶?一個人要回憶,係回憶啲好嘅野;唔好嘅野,係用悼念架嘛.咁TWIN屎又點解可以成為80,90後嘅回憶對象?唔通大家要回憶TWIN屎唱歌唔夠氣,走哂音嘅慘況?
你可以話:「屌!我鍾意TWIN屎,係我嘅自由,關你撚事咩?」無錯,呢個係你嘅自由,但你以後就無資格批評香港嘅音樂點解咁柒咁屎,因為你係有份做幫兇.雖然而家網上世界要聽歌係方便左好多,但唔好忘記,電台同電視台嘅播放音樂時間都係好有限.你播左一首TWIN屎嘅歌,就意味住少左時間去播一首好歌(或者at least正常嘅歌).
更重要嘅係,你地繼續課金,去買TWIN屎嘅碟,去入場睇TWIN屎嘅演唱會,即係話俾唱片公司聽,TWIN屎仲有好多商機,要繼續力捧.咁唔係鼓勵唱片公司繼續花時間,資源去谷TWIN屎,放棄左其他音樂人嘅發展空間咩?
結果,就係而家香港音樂界,有一大堆得個樣,無唱功嘅「歌手」.而最荒謬嘅,係佢地嘅受歡迎程度,仲要高過唔少真正識玩音樂,又唱得嘅音樂人.造成今日嘅局面,你地唔係無責任架.
抵你地俾50,60後睇死
雖然我好撚憎「老而不」,但有時又真係好難怪佢地睇死我地呢班80,90後喎.點解我地嘅要求會咁低,連五音不全嘅TWIN屎,都可以成為我地童年嘅偶像,然後過左十幾年,我地個個畢業出黎做野,竟然TWIN屎仲可以進化成為我地集體回憶嘅對象?
Come on,我唔介意大家當年唔識野,聽TWIN屎覺得好新潮,好過癮.但係你地而家都廿幾歲啦,大個仔,大個女,應該識得分咩叫做「正常」同「柒」嘅音樂啦掛.做乜仲要去買CD,睇演唱會,俾錢呢啲「歌棍」賺呢?
PS1. 我唔介意有啲識作曲,但唱功麻麻地嘅人出黎唱歌.始終作完曲,再親自演繹,流露出黎嘅感情,係有可能比其他歌手唱得好.但TWIN屎識作曲咩?
PS2. 香港呢一代唔係無優秀嘅音樂人,但正正就係唱片公司只係力捧一堆有樣,但無唱功嘅人,所以先會形成今日「香港樂壇已死」嘅局面.上年嘅幾隊MK Pop,就更加係笑話啦.


text:
2016年1月29日星期五
25 則留言:
無無聊聊,得啖笑!回覆刪除回覆
估唔到可以咁表演,幾好笑.刪除
唔覺好笑喎!回覆刪除回覆
2個都一把年紀, 仲要靠呢d謀生.回覆刪除回覆
唔靠呢d又邊有機會去到德國表演呢.刪除
個video我無click入,睇still shot都覺核突,費時睇完要洗眼.我以前喺英國時都試過睇BBC啲period drama都突然有男人正面全裸,嚇得我吖,嗰時只係九點左右咋,香港都仲算係家庭時段啩.回覆刪除回覆
我諗多多水都唔夠你洗眼.刪除
呢個節目正常啲,好似係喺十一點播.
好無聊, 我以為之前 M6 個達人秀有個女人表演用胸跳舞已經夠無聊, 估唔到呢個更甚回覆刪除
䏲唔落去,有的噁心!回覆刪除
幾廿歲人要咁樣拋頭露面,真慘回覆刪除回覆
可能人哋係露體狂好想人睇佢呢個位置呢?刪除
可能我習慣咗呢度啲天體文化,覺得冇乜嘢喎,淨係驚佢落力得滯整親啫回覆刪除回覆
德奧人習慣晒,所以咁嘅表演都可以出街.刪除
以前呢度有個轉播英國嘅節目,時間仲係晚上九點咁上下,嗰節目好核突,男女都要全裸去玩遊戲,比如騎牛牛,要屙出尿至可以答問題,總之就唔想睇,通常我都會轉台.回覆刪除
但唔知點解會咁受歡迎,可能節目遊戲的獎品好吸引吧,而個主持人好出名㗎,不過我唔記得佢個名,早排佢仲嚟過新西蘭呢!回覆
屙出尿至可以答問題,呢個好重口味喎.刪除
咁你洗咗眼未? :p回覆刪除
啲現場觀眾似乎不當一回事回覆刪除回覆
去開天體爽拿,唔會大驚少怪囉.刪除


text:
2008年7月17日星期四
IT真人Show
上星期竟然連續兩個IT大 Show,一個係「豬扒」萬豪酒店嘅Solution Day,另一個係咪記响港麗酒店嘅MIX,兩個Show都人頭湧湧.通常以前IT做示範,都係睇幻燈片,然後做個疑真疑假嘅示範.
不過今時今日,咁嘅服務態度,真係唔得.
豬扒嘅客仔主要喺做Infrastructure,一見到豬扒Sales頭Thomas Chan,即刻嗔生意難做,唔少銀行客下半年業績麻麻,紛紛咳「筆席」,好在其他依然陸續有嚟.好多拍乸依然擺檔,好似無線網絡商Trapeze嘅Samuel就話,剛剛贏咗成個杭州市嘅Wi-Fi合約,恭喜恭喜.
豬扒今次介紹JUNOS先進功能, Andy Leung介紹「可用性」,上台打真軍,只用兩部路由器同埋EX交換器駁埋一齊,就可發揮高容錯能力,佢在網絡傳送一套戲,將接線又拔又插,點樣搞法,網絡仍然唔斷,套戲依然唔停照播.
講返咪記,上星期五MIX唔再搞Powerpoint,完全以實戰案例上場,一開始仲播齣「占士邦」,用嚟介紹Aston Martin跑車,點樣利用Silverlight推銷.全場由咪記嘅Andy同埋Harris上台棟篤笑,全部真實案例示範,難得係全程無 Hang機.不過最精采請嚟香港討論區Discuss.com.hk總經理陳浩然,講吓點解會從Linux轉用Windows 2008.
唔少Internet網站都喺Linux大本營,連Discuss都肯投向「咪記」懷抱,一定有啲嘢.通常呢啲場合,上到嚟嘅CEO,都嚟客套一番,假到出汁.
最難得係真誠坦白,梁國昌第一次見Harris,真係好大疑心,佢話轉用Windows,契機係因為Datacenter唔夠用,好多新底板又無Linux驅動程式,得物無所用,Linux人又難請,結果轉用Windows 2008嘅IIS 7.0.佢哋網站都係用PHP寫,以前Windows跑PHP慢到離奇,ISAPI架構好慢.但係Windows 2008之後洗心革面,用咗公開標準嘅FastCGI技術,執行PHP快咗好多.
但梁國昌話佢第一份工做技術支援,每月負責Reboot啲Windows NT一次,穩定性之差,真係印象深刻.梁國昌負責Discuss.com.hk前,係uwants.com揸弗人,臨尾Harris窒uwants係唔係有文法錯誤,u唔係第三身,want點會有s尾.梁國昌答話呢個Domain,原本佢堂弟申請用來代理Hosting生意,原意係u want space,點知未開檔,美國間Hosting就執咗,結果個名用嚟做網上論壇,其實文法無錯,只係美麗誤會!
訂閱: 發佈留言 (Atom)


text:
2008年10月22日 星期三
關西行 Day 2 大阪>京都>梅田 2008-10-22
落咗車行咗無耐就見到之前 non-no 介紹過嘅甜品店,入去食d嘢抖抖再起行,點知洛洛扭計係咁喊,因為拍騷擾其他人,唯有拿拿聲食完埋單人.
沿路行去渡月橋,四圍d建築物同環境都好靚;渡月橋亦都好靚,雖然未正式到紅葉季節,但有部份樹葉已經開始轉紅或黃,而且四周空氣都好新鮮,成個環境都俾人好舒服嘅感覺.
映完一輪相行番去天龍寺,原先想穿過天龍寺去竹林,行到入去先發現此路不通,要出咗天龍寺再向前行先到竹林入口.竹林面積比想象中大,古竹參 天,另有一種風味,一路行已經開始落雨,沿住竹林行一路有指示牌話可以去到嵯峨野小火車車站,商量後決定撘小火車再轉 JR 返京都,點知好辛告去到車站先知呢個站只落客不上客,車站職員教我哋向市街方向行,行番去 JR 嵯峨野站.我哋聽佢講話行20分鐘,但實際上行咗超過半個鐘,其間仲要勁大雨,老公差唔多全身濕透.
幾經辛苦返到京都,原本下一站去清水寺,祗園等地方,但雨越落越大,而且已經好掃興,泱定取消剩底京都嘅行程,先響京都駅食d嘢,再返大阪,我哋求其揾咗間食京料理,又唔錯喎.
飽返梅田行街,晚餐食迥轉壽司,因為今曰大攰,食完飯買甜品就番酒店休息!
張貼者: jacqueline 於 上午8:37 沒有留言:
標籤: 2008 關西行
2008年10月21日 星期二
關西行 - Day 1 香港>大阪 2008-10-21
我地又飛喇,今次係我地一家三口第一次單拖去旅行.一早起身搭的士去到機場,順利 check in 後過咗海關就去食早餐,食完早餐行咗一陣就上機喇!由於洛洛仲未過10kg,我之前照舊 reserve 個 bb 籃俾佢,其實唔多夠長瞓架,不過佢又瞓得幾舒服喎!話咁快就到咗關西國際機場喇.
落機過關攞行李後,匆匆忙忙上咗南海電鉄去難波,唔記得去 JR reserve 定嵯峨野小火車嘅車票,搞到京都嗰日行程亂曬,真失敗!話說半個鐘多d就到咗難波,我哋今明兩晚酒店就住位於難波駅上嘅南海大阪酒店,所以我哋 check in 咗放低行李先再出去.酒店房好大,張床係 king size bed ,浴室廁所亦唔係塑膠啤嚟嗰隻,整體感覺唔錯.
放好行李出發,先去本町 Akachan 買尿片奶粉食物俾洛洛呢幾日用,路過見到四天王拉麵,食飽再去心齋橋行街,行咗 Gap,Loft 同Tokyu Hands 等舖頭,再沿路行番難波,雖然一路行都好多野睇,好似好快行完,但行完其實都幾攰,返到酒店稍稍休息開始有d肚餓,又再出發揾食.
今餐去居酒屋食,d嘢都幾好味,不過都頗貴,兩個人都要成 8仟円落樓(我哋有飲啤酒同 sake),食完再去便利店買雪糕做甜品,再返歸休息嘞!
張貼者: jacqueline 於 上午8:26 沒有留言:
標籤: 2008 關西行
2008年7月2日 星期三
花花世界@北海道 - Day8 2/7/2008 札幌>香港
今曰係旅程最後一日,起身食完早餐 pack 好行李就 check out.第一站去場外市場買手信,d海鮮好新鮮,買咗一大埋用嚟宴客,響場外市場行咗陣就去機場附近嘅 Reva Outlet 行街放血,Beams,LL Bean,Tiger........一路咁掃落去,買到一抽ニ lung,午餐食 Mos Burger ,食完就出機場啦!
去到機場放低我哋,姑丈姑媽就去還車,我哋就整理行李,執好都有17 件,check in 寄倉 over 咗 19kg!好彩 ANA 地勤好人,無收我哋錢.Check in 咗響夠鐘上機就四圍行吓,由於就嚟舉行 G8 會議,機場保安好嚴密,重有警犬巡邏,正當我哋眼望望之際,有隊札幌電視台嘅 crew 殺出,姑丈同嫲嫲走避不及,俾佢哋夾住做訪問,我哋响旁邊就笑到碌地.
係時候上機啦! Bye Bye 北海道,有機會再嚟喇!
張貼者: jacqueline 於 上午7:03 沒有留言:
標籤: 2008 花花世界@北海道
2008年7月1日 星期二
花花世界@北海道 - Day7 1/7/2008 札幌
今日係日本法定大減價嘅日子,當然要努力搏殺,但老爺奶奶唔多啱行,姑媽姑丈好好,特登帶老爺奶奶去定山溪浸溫泉,俾我哋可以努力 shopping.我哋先行 Stella Place ,好多 i.t. 有嘅牌子嗰度都有,但間間舖都塞滿人,又樔到亂晒坑,心儀嘅牌子根本睇唔中,反而響d小眾牌子有斬獲. 掃完一輸洛洛肚餓,係時候返酒店充電兼 join 埋姑丈姑媽佢哋.
等埋佢哋就出發繼續搏殺,奶奶一去到大丸就迷失咗,久久都走唔番出嚟,要姑丈同老公揾番出嚟,繼而再去 Beer Garden 食午餐,午餐係食炸豬扒,麻麻地好食,又好熱氣,食完行吓 Beer Garden,但唔多啱行.所以我同老公決定撇甩洛洛,去 Akachan 入貨,行飽買完就再 join 埋去狸小路買手信.
原先諗住去食燒牛肉放題,但老爺奶奶話唔去,最後決定揭吓d街派嘅 coupon 揾食,揾到類似居酒屋嘅餐廳食晚飯,d嘢都唔錯,食飽飲醉就返酒店,pack 嘢予備聽日返香港啦!
張貼者: jacqueline 於 上午6:55 沒有留言:
標籤: 2008 花花世界@北海道
訂閱: 文章 (Atom)


text:
最近天氣好熱, 都唔知去邊度好, 見最近有個婚紗展, 於是同joejoe去睇下, 多謝joejoe願意同我一齊去睇~
太耐冇去過會展覽既我地, 以為門口有門票賣, 點知要到展覽會場先可以買, 而且仲去到五樓咁高!? 答左好耐電梯先至到....
買完門票之後終於可以入場了, 見到d保安人員都唔想我地影佢咁..
入到會場內既地方展覽及內容~好似好多咁, 但好快行完...
一入到門口見到sell 化妝品既店舖~仲有唔同類型如首飾, 甚至連洗牙都有!?
另一部分全部都係婚紗攝影推銷, d sales 狂向我推銷婚紗套餐, 對私影既我係免疫既..xd
影影下相有個男仔向我推銷攝影套餐, 點知佢直接同我講唔準影相, 我於是咪掉頭走, 之後就唔可以光明正大影相, 真討厭, 只可偷偷影埋最後呢張..
冇得影相本來好失望, 但好在比我同joejoe竟然遇上個catwalk show!? 實在太幸福啦!!
首先係裙掛開始~多謝joejoe幫我影呢, 第一次影算唔錯啦^^
始終都係由中國人去演繹裙掛係最好既, 不過我覺套金色好少少娘=.="
唔知係咪冇左個紅色背景真係會好d呢?? 呢件裙掛係全場至靚, 睇佢裙刺繡咁多就知
始終都係拎起紅雨傘係最吸引, 覺得多一分女人味, 好like呢隻紅邊傘~
睇左幾次catwalk show, 呢個外國model最識做, 佢除左會係唔同角度擺pose比人慢慢影外, 仲會對住唔同人笑, 果然係見慣大場面^^
睇下睇下就已經完左, 全部model都行哂出黎, 原來只有六個model, 唔怪之得可以慢慢行, 比影師及其他人影相~
全部人集合!! 加埋中間既designer~如果果個係我黎就好呢, 發夢好了=.="
好在仲有下一場catwalk, 係我至like既婚紗及晚裝, 呢次到我影相先!! 呢張個人好鍾意, 除左係個model外, 仲有果點光, 超似真正catwalk既相!!
之後唔可再影上面果張相..自己只好再努力去試下影靚d><
呢條裙好高貴好靚, 係我至like既款式之一, 如果我可以著到就好..XD
女仔至期待, 覺得至靚既婚紗出場啦!! 都有好多拖尾款~始終都係拖尾既靚d^^
呢套婚紗係我既至至愛!! 好有夢幻(!?)既感覺~
兩個catwalk show終於完結了, 真係場好精彩既展覽~我哋再行多一陣就離開, 我估都唔會再去第二次呢, d人成日sell我太麻煩, 又唔可以周圍影相...
最衰唔記得同joejoe係會場內影合照留念, 好可惜, 只好係巴士上補返, 等我拎住本場刊, joejoe就拎住送比我既花花先~
我送比joejoe既burger~其實係有意思既, 因為我哋兩個都like地鐵站內既哈哈笑及burger果個廣告, 而我就係果個burger~
kumi's new life
2010年7月17日 星期六
香港婚紗暨結婚禮品博覽
最近天氣好熱, 都唔知去邊度好, 見最近有個婚紗展, 於是同joejoe去睇下, 多謝joejoe願意同我一齊去睇~


text:
芝士竹輪鍋 ( 特切火鍋牛肉 ) 日式濃湯底 ( 濃湯底 )
炸蝦玉子雞扒飯 ( 咖哩汁 )
( 15-AUG-2015 SAT )
今朝個天黑哂 不過又唔係好大雨 所以唔駛着水靴 好在出門口同落車都係毛毛雨 唔駛開遮就最好 哈哈 ~
食食下早餐 阿姐同我講話紅雨呀 不過好在我走嘅時候無落雨 感恩感恩 ~
菇場忙啦又 11 點先搞掂 之後就做自己嘢喇 哈哈 ~
放工去萬寧買糖 之後番屋企 lu 衰里奧大人問我點解今日咁大雨唔着水靴 我話我出門口真係得毛毛雨咋喎 佢叫我唔駛解釋 哈哈 其實今朝阿齋都話我點解紅雨反而唔着水靴囉 大佬 咩事呀 成日留意人地着唔着水靴 ~
忍唔住又去萬寧買糖 Skittles 就係買比媽咪同家姐工人 折實好似 $5
坐到 2 點幾就去譚仔食麻辣米線 去埋惠康買啤酒就番屋企 lu ~
熨埋 2 機衫就抖下 諗住今晚去黃大仙食嘢 但我話驚落雨 所以唔想去 同埋我都攰 想留喺屋企抖下 ~
6 點幾去食嘢 我勁想打邊爐 不過里奧大人又話驚熱氣 咁我話去吉野家啦 各有各食 呵呵 ~
食完又行陣 番到屋企就即沖涼 食埋生果就睇戲喇 ~
之前喺 759 買架 其實過咗期一星期架喇 所以點都要食囉 呢期無乜零食癮 買咗好多都唔係咁想食添
睇完又 meme 摩摩整下嘢 變咗 12 點先瞓 @@


text:
蒸蘿蔔糕 - 加咗甜豉油同胡椒粉 係樣衰咗 d ^^
無敵組合 - 甜豉油 + 余均益辣椒醬
( 10-FEB-2013 SUN )
年初一喇 話咁快又新嘅一年 ~
本來今朝番教會架 但里奧大人半夜 4 點幾話番唔到教會 因為飲完杯百香果 成晚去廁所 無覺好瞓喎 ~
10 點半起身 咁里奧大人話煮丁 咁叫佢煮過 "步步高丁" 之後家姐打黎話 12 點前到婆婆屋企 唔係嘛 明明話 12 點半先到婆婆屋企 依家無啦啦又話 12 點前 搞到我地好趕 早 d 講我地就唔食早餐 求其買個包黎咬就算嘛 咁里奧大人問家姐做咩無啦啦又話 12 點到 家姐話婆婆話無人幫手煮飯 想佢早 d 到 咁里奧大人就話咁妳識煮咩 家姐話唔識 咁早到都無用 其實早到唔係問題 大家一齊傾計都好開心 問題係要講清楚時間 唔係妳話落樓就即刻可以落樓家嘛 ~
去到婆婆屋企 我地咪又係坐喺度傾計 根本都唔駛我地幫手 我唔係覺得浪費時間 我同表妹都好多嘢傾 但唔鍾意趕頭趕命要人到 話準時開飯 但到頭來喇 齊哂人咪又係 1 點幾開飯 ~
煎鲛魚 - 啖啖肉正呀 不過就咁食就鹹咗 d
煎蝦碌 - 大食表妹話婆婆話買蝦都買咗 $1000 咁呢碟應該 $400
鴨舌 - 好入味 又辣辣地 正
南乳齋 - 新年必備
髮菜豬手 - 我無食呀
白切雞 - 我都無食
生果 - 仲以為係西柚 原來係橙 好甜呀 正
我疊架 唔駛 30 秒已經搞掂 之後試疊第 2 次 叫表妹同我計時 之後叫佢地學埋 d 觀眾咁 大聲尖叫加油加油 之後又要再話仲剩番 25 秒 快 d 快 d 嘩 其實咁氣氛真係好影響架 所以我最後都疊唔到 有壓力呀 嘩哈
食完飯再食生果 之後又一齊食糖 真係一齊食特別開心 可能里奧大人真係一個唔為食嘅人啦 ~
家姐同媽咪走先 剪髮表妹要我陪 咁我陪到 3 點半就同佢一齊走喇 我地要趕下場去里奧大人家姐契媽屋企拜年呢 ~
約咗 4 點 一開電梯就見到契媽 佢話要買燒肉用黎聽日開年 叫我地自己上去先 咁里奧大人話好 我以為佢屋企有人 原來係無嘅 要喺門口等 15 分鐘 我真係第一次咁囉 奇奇怪怪 ~
坐咗一個鐘就番屋企喇 今晚唔想出街 所以喺屋企煎糕食算喇 ~


text:
( 14-JAN-2014 TUE )
尋晚開電毯瞓 不過瞓瞓下覺得好熱 所以瞓得唔係咁好 里奧大人話簡直有個火爐喺佢隔離添呀 可能我地無開窗 所以咁鬼熱 哈哈 因為第一次用電毯係好舒服家嘛 完全唔會有熱嘅感覺 但當時係有開窗囉 呵呵 ~
今朝食芝腿治烘底 好耐無食 覺得都幾好味咁呢 ~
菇場唔忙 好在又精神喎 ~
今日有 lunch box 其實次次叮完 d 菜都唔想食 因為好林 最鬼驚 但無菜又唔慣喎 ~
放工幫媽咪去價真棧買保鮮紙 再幫家姐去阿信屋企花生醬 鬼咁重 所以即番屋企喇 ~
番到屋企就開機洗衫再預備晚餐喇 6 點半里奧大人打黎話走得 所以今晚想去打邊爐 不過我話唔好喇 又醃咗嘢 咁早 d 番黎食仲好啦 同埋我覺得太耐無煮飯 真係唔係咁想成日出去食囉 ~
好啦下 以為 7 點半可以一齊食 咁見佢又無再打比我 我就打比佢啦 點知佢話個煩客打黎傾咗好耐 之後 d 同事又捉住佢唔放 所以仲未走得 嘩 好在真係無出去食咋 唔係有排等 不過喺屋企都唔等佢一齊食喇 我要食先呀 餓呢 ~
是日晚餐 - 韓汁焗金沙骨 + 瑤柱燜節瓜
韓汁焗金沙骨 - 用韓國醬料醃一晚 不過都唔係咁夠味 同埋無咩心機焗 所以燶燶地 哈 ~
瑤柱燜節瓜 - $12/斤節瓜其實都算貴 但勁想食 所以先買囉 買咗 3 個 $18 真係食瓜菜仲貴過食肉呀 ~
里奧大人 8 點幾先番到黎 煮埋個丁麵比佢食 之後就抖 等佢食完 我就先洗碗啦 差唔多洗哂嘅時候先記得飯壺有節瓜呀 所以叫里奧大人拿拿聲食埋佢呢 佢話食麵嘅時候覺得好奇怪喎 點解我 lunch box 有節瓜 佢又無得食 因為好小只得肉無菜 咁我咪話佢囉 早 d 講嘛 又要我等你食埋先再洗 嘥我 d 時間 佢話我惡人先告狀喎 呵呵 ~
沖完涼就熨衫 之後就休息喇 今晚 11 點瞓喇 但又好想開住電毯瞓 不過里奧大人叫我瞓上床之後就熄電毯 咁之前已經開咗半個鐘嘅 所以瞓上去嘅時候 成張被都已經暖哂 試下咁樣好唔好先 因為半夜熱醒真係幾慘呢 哈哈 ~
( 15-JAN-2014 WED )
都唔係好凍咋噃 可能一起身就沖熱水涼 又吹頭 成身滾熱辣呀 哈 ~
里奧大人 10 點要見客 所以陪我去食早餐 ~
菇場忙呀 攰到呢 ~
晏晝有 lunch box 但太多飯喇 食完好滯 ~
忙忙忙呀 個肚又谷住谷住 原來每月一到 唔怪得突然間咁攰啦 ~
放工睇醫生 買幾個蛋糕同利賓納就番屋企喇 ~
差唔多 8 點就餓 里奧大人又無打黎話放工 咁我食杯麵啦 最緊要快嘛 點知正想放啖麵入口嘅時候 佢居然打黎話放工 唉 佢早 5 分鐘打黎就好啦 ~
佢買咗唐記番屋企食 之後同佢傾下計 10 點就瞓喇 ~
瞓到 9 點就打番菇場請病假喇 了咗心事就好好瞓呢 ~
瞓到差唔多 7 點 不過無胃口食嘢 ~
咁里奧大人買咗車仔麵番黎食 其實勁想食 不過佢落咗辣汁就咪搞我喇 ~
抖到 10 點就食藥再瞓 lu ~
( 17-JAN-2014 FRI )
尋晚瞓嘅時候無肚痛 所以瞓得好舒服 點知半夜先黎痛痛地 搞到我都瞓得唔好添 ~
瞓到 8 點幾都痛 所以都係請病假休息喇 ~
沖個熱水涼再瞓 瞓下醒下 之後都係食埋藥止暈止嘔藥 因為想熟睡呀 嘻嘻 ~
瞓到 6 點幾就餓醒 咁里奧大人上咗大陸 我都無可能等佢番黎買嘢食 又食杯麵喇 開始有 d 驚 ~
今晚都唔番媽咪屋企食飯喇 不過媽咪蒸咗 2 樽瑤柱比我 咁家姐就拎比我囉 8 點幾黎到 佢又開包朱古力食 次次一黎我屋企就會第一時間開零食柜搵嘢食 哈哈 ~
佢坐到 9 點幾就走喇 里奧大人都差唔多番到屋企 但我勁餓 咁叫佢幫我買個豬柳蛋漢堡比我食 佢番到屋企嘅時候 佢話家姐話管理員話佢知里奧大人幫老婆買嘢食 所以家姐去麥記搵佢喎 佢自己買杯冰雪新地 又請埋家姐食雪糕就走 lu ~
聽日要番工 11 點就瞓喇 其實唔太眼瞓 ~


text:
白粥 - 完全唔熱
干炒牛河 - 想試下炒嘢 都唔錯
鮑汁螺片扒西蘭花 - 個芡汁太杰喇
頭抽蜜絲豬扒 - 我今次勁喇 完全無食過呢個餸囉 見到都驚 我今次又問姑奶 問佢如果無咗呢個餸 佢仲黎唔黎 佢諗咗一下話唔黎 笑爆咀呀 佢真係好愛好愛呢個餸囉 上次話 10 年都會食呢個餸 同埋原來佢一個星期仲會外賣幾次呢個餸番屋企食 佢話懶諗食咩喎 我超勁佩服佢可以咁食法
( 3-MAY-2014 SAT )
終於每月一 off 對於我黎講係大日子黎架喇 哈 雖然我好攰 但都想出去行下 散散 d 負能量呢 ~
瞓到 9 點半就醒咗 lu 之後懶床 差唔多 10 點先落去食早餐 ~
牛肉腸
炒蛋配牛油多士
五香肉丁腸仔出前一丁 - 不過 d 丁唔好食
11 點幾出門口 坐 619 再轉 603 去到中環三號碼頭就坐船去長洲 感恩有豪華位 仲要係上船無耐就開船呀 雖然坐慢船要 1 個鐘 不過唔緊要喎 因為我都係瞓覺 仲要係勁好瞓果隻添 ~
我坐窗邊位 好在唔曬 哈
都好多人入長洲呀
影呀影
呢張好好 feel 咁噃
一棟棟好似積木
我地唔係坐呢 d 船
仍都唔係坐呢 d 船呢 我地坐大船 所以好定 唔會暈船浪 但又會令妳好好瞓 哈哈
里奧大人話好大浪呢 不過我地坐大船又唔覺好拋噃
一出碼頭就見到好多人 可能 d 人黎睇包山同拜神啦 ~
我最鍾意嘅紮染裙同紅鞋子
里奧大人周圍影
動作一致
我唔知里奧大人影咗咩 咁 load 相嘅時候我又無咩認真睇 我話呢張好溫馨 第時我地兩個老咗咁休閒就好 lu 之後佢話紅色衫果個係男人 嘩哈哈 鬼知咩
繼續影
居然比里奧大人影到好嘢 呢個女人棟高隻腳傾電話 里奧大人仲話當時好大風 佢條裙吹起咗 佢話好在唔係企喺佢前面影咋
差唔多 1 點就去蘇波記食 lunch 佢地話今日廚房得一個師傅 所以一係 set 好哂嘅套餐 咁我問個男仔有無得散叫 佢話無 咁我諗住走架喇 不過再問老闆娘 佢話有得散叫 不過會等好耐 咁我地都無問題 因為我唔想試另一間 不過今次都整得唔好食囉 慘 同埋居然要加一服務費 食咁耐都未試過咁加一囉 同埋今餐都唔飽 但就一定唔會加單 因為唔知等幾耐呢 食完都已經 3 點 平時無問題 但今晚探媽咪 所以要爭取時間呀 ~
豉汁蒸鯧魚 - 個汁超勁好味 自己整到就好 lu
豉汁炒蟶子 - 今次份量都幾多
椒鹽鮮魷 - 求其到暈 @@
蒜泥白肉 - 個汁 ok 架 但所謂嘅白肉完全係肥豬肉 根本食唔到嘅 呃錢
大藍妹 - 熱呀 所以里奧大人叫啤酒飲 我飲咗 2 啖都無飲 lu 因為想飲可樂呢
因為坐出面食嘛 所以焗到有 d 眼瞓添 出番大街就舒服好多 只不過無咁焗 但就好熱囉 同埋超勁多人 所以無咩 mood 行同影相 ~
好似比寵物玩嘅玩具
我第一次親眼見到包山呢
係咪代表 3 支香呢 ?!
後面係咁嘅
平時呢度係球場
巨香
都唔知幾多年無見呢 d 風車咯
影埋日子最好 下次唔好揀 5 月初黎長洲 因為實在太多人喇
睇呢張相 我第一句就好想講 邊個細路曳呢 我就質佢個頭埋去 食~哂~佢~~~~
點讀呢 ?!
真識做生意喇
排長龍買平安包
不斷蒸
我鍾意食壽包多 d
雞屎滕 即刻諗起雞屎勝 哈哈
行海灘呢邊
咁大桶啤酒 如果比我 我真係唔知飲幾耐
我好鍾意門口放好多花架 呢間屋主寫明 "內有惡犬" 驚啦
第一次見到呢種花 好特別呀
大紅大愛
曬乾 d 蝦
之後變成蝦乾 ?! 佢地排得好整齊 好靚呀
兜咗個大圈就走喇 見到碼頭排長龍呀 所以去麥當勞食下嘢 過下冷河先走 食完就見到無哂人龍 咁即走喇 聽到有豪華位飛賣 就更加要加快腳步 因為走咗呢班船 要再等半個鐘先有船 但我地要探媽咪 所以唔會等囉 ~
坐船真係好好瞓 我又瞓咗半個鐘啦 我真係好小一日瞓咁多次呢 所以我肯定係好攰 哈 ~
去到中環碼頭都已經 5 點半 所以坐地鐵再喺九龍灣打的去醫院 去到又係 6 點 15 分 一入去都見到家姐 lu ~
探到 8 點就走喇 兜埋工人番屋企 再去搵姑奶食晚飯 其實晏畫都問里奧大人今晚食咩好 點知姑奶就打黎約今晚食飯 咁又好喎 唔駛諗食咩 哈 ~
姑奶差唔多 9 點先到 所以食完都 10 點半 要走喇 無啦啦又落雨 所以又要打的番屋企 又係兜埋姑奶番屋企 我地先番屋企呢 ~
番到屋企即沖涼呀 呢幾晚真係攰到唔想沖涼 不過一定唔得啦 唔沖涼絕對唔會發生喺我身上 哈 ~
搞 le 搞 lu 原來已經 12 點半 時間過得勁快 唔瞓唔得 lu ~


text:
( 15-SEP-2013 SUN )
今朝 9 點半起身 梳洗之後就去食早餐喇 ~
抖陣就番教會喇 崇拜完畢之後就拎衫去舖頭洗 途經德福 里奧大人去睇電話 我就去 Benefit 買唇膏同遮瑕膏 再去馬莎買餅同醬料就 join 埋一齊走喇 ~
去到舖頭拎番 d 衫 之後同埋姑奶 2 公婆一齊去飲茶呢 ~
原隻鮮蝦腸
沙律蝦燈盞
紅油抄手 x 2
生煎蓮藕餅 x 2
四寶滑雞扎
雪山叉燒包
鳳凰千層糕
蜜汁叉燒包
飄香榴槤酥
楊枝金露糕 x 2
飲到差唔多 4 點就走喇 佢地坐的士 所以兜埋我地番屋企喇 ~
我去惠康買菜 不過真係買唔落手 雖然 $15/2 pack 但每包都得 7 條 太小喇 好貴囉 所以買西蘭花 因為 $7.5/2 個呀 ~
番到屋企浸菜同解凍雞翼 其實今晚應該食唔落飯架喇 不過我想聽日有 lunch box 所以先煮囉 ~
真係又好感恩 之前勁想食月餅 不過我一定唔會買 其一貴 其二食唔哂 咁家姐話比我架 但我唔要啦 佢要招呼朋友嘛 咁上次去媽咪屋企食飯 家姐朋友焗咗月餅比佢 佢又比盒我喇 大姑奶咁啱又自己焗咗 又比 2 個我 所以真係有排食啦 實在太感恩喇 ~
6 點飲湯 抖陣就預備晚餐喇 ~
是日懶餐 - 臘腸蒸雞翼 + 西蘭花
臘腸蒸雞翼 - 就咁蒸雞翼太單調喇 同埋我就咁用蒜鹽醃 驚無咩味 所以加條臘腸呢 ~
西蘭花 - 都懶得用 XO 醬炒呀 就咁淥熟就算喇 咩都無落 夠哂懶 ~
里奧大人知我想買背囊同埋去 Uniqlo 買外套 所以食完飯就陪我去睇睇喇 ~
見到有個牛皮背囊 不過折咗都 $1800 又好似唔太值 都係唔好咁心急買住 ~
咁去到 Uniqlo 就真係要買外套喇 買番去菇場着嘛 唔係成日洗咗就無得着 依家可以替換下 里奧大人就買咗條皮帶 唔搵又有 邪呀 ~
買完走喇 番到屋企已經 9 點半 沖埋涼再食哈蜜瓜清清熱氣呀 今日食咗好多熱氣嘢 牙肉腫呀 慘 ~
聽日要番工 11 點瞓喇 好在瞓到 哈 ~


text:
( 15-aug-2010 sun )
尋晚睇完 "証人" 都預咗自己會發惡夢 點知仲打孖上 里奧大人仲話我嗌咗兩聲添呀 不過我喺夢中真係嗌咗兩聲架 唉 所以瞓得都唔係咁好囉 ~
其實 8 點幾醒咗 不過懶床懶到里奧大人起身為止 都差唔多 10 點先起身 梳洗之後就出去食早餐喇 ~
吉列魚柳雜菜沙律干炒牛肉意粉招牌凍咖啡
抖到 6 點就煮飯 煮埋今晚就收爐喇 ~
是日懶餐 - 粟米龍脷柳 + 潺菜鹹蛋肉片湯
粟米龍脷柳 - 特登清埋條龍脷柳架 里奧大人叫我唔好再買嘢 我都無買好耐嘢啦 ~
潺菜鹹蛋肉片湯 - 之前買咗斤幾潺菜食唔哂 所以呢日再煲埋 唔好浪費嘛 ~
食完飯又同里奧大人買嘢 諗住去去開果間家品店買嘢 點知執咗喎 之前好似仲收緊會員架喎 仲要比 $250 添架 唉 依家好似間間舖頭一收會員 無幾耐就執咁嘅 好在我唔係佢會員咋 呢單嘢又令我記得 N 年前好興派報紙上門 點知比咗幾百蚊之後 佢無啦啦執咗喎 呢單嘢上埋報紙架 我仲打去警告備案 仲記得第一句就同警察講我比人呃錢呀 之後我喺度笑 個警察又笑埋一份喎 之後我登記完即收線 覺得自己好似痴線 第一句同人講比人呃錢 唔知以為呃妳十萬九千七呀 哈 ~


text:
最近有個非常要好既朋友達成左佢細個一路以黎既夢想,就係成為機師係香港既機場駕駛住飛機升降,呢幾日佢終於佢達成到仲影左好多相畀我睇,身為佢朋友當然替佢咁感到高興啦,佢亦都好開心好激動咁同我分享佢既感受有幾大,有幾感動.講真,可以一路堅持不畏風雨咁追隨自己既夢想係好難得,可以成功做到就更加難得,所以對佢既堅持我真係由心地佩服,唔知道有緣睇到哩到既朋友們,你地又有幾多人係堅定不移既道路上追求自己既夢想呢?
當佢好開心咁同我講既時候,其實都有令我反思返自己既志願,到底其實自己係想點?諗返起細個(大約四歲到)既志願,其實係真係做一個魔法師.聽落去其實好好笑吧?相信而家既大人如果聽到一個小朋友想做魔法師的話,都會係覺得「哩個靚仔睇得太多電視打得太多機啦...」;當然當其時既我的而且確係發緊夢啦,未聽過塔羅牌,什麼符咒法術,更加唔好講咩黃金黎明,Witchcraft,卡巴拉,天使學之類,只係當時覺得「魔法師」哩樣野好型好正咁.不過,對於靈異事物同埋科學解釋唔到既超自然事物,的確係自小已經有興趣,可能係出自於對世界既好奇掛?反正哩d野,都冇點解.
係去到後來大約中二,三到就開始真正接觸到我頭先講既專業名詞,「嘩!原來真係有魔法.」,當然深入了解左之後又發現係另一個世界,又有幸地認識到自己既啟蒙老師,發現同想像中既野又好唔同,但係又真係開展左自己既眼光同埋思維,於是就開始追求了.而哩類型既興趣同占卜算命既行業,係陳振聰件事爆出黎之前,已經好多時畀人感覺呃神騙鬼,難登大雅之堂.而我唔信哩d野既父母當然唔多中意我接觸哩方面既野,覺得無聊哂時間,但好在都無點太大阻止,始終我讀書無問題順順利利畢業然後而家做緊份銀行工就OK;試下如果我話要辭職潛心鑽研,可能佢會羅住把刀押我返工好似押赴刑場咁(講笑).事實上,話辭左份工去潛心修行,不食人間煙火,自問無咁既慧根去到哩個地步;靠呢行搵飯食現階段亦不太實際.當然,自己希望有一日係哩方面會學有所成去到超高手境界,而家亦只得靠自己慢慢繼續努力.
不過講真,有幾多人既夢想係真係好實際呢?可能大家會聽到有人想嫁入豪門,有人想買野唔駛睇價錢,有人想考到CFA / CPA做金融才俊;係哩個拜金主義社會,其實又有幾多人會知道自己個心係想做咩先開心,又或者記得自己細個既志願又去努力實行緊呢?做緊會計師,財務分析師既,係投行每個月抖緊超過十皮,每日為英美股東搏殺既金融才俊美女,又或者近d,係澳門賭場搵到好多錢既人,其實有幾多小時候既志願係想做哩d呢?定係其實都只係「打份工姐」既心態呢?
我都唔知...但如果一個小朋友,唔好話幾歲,就算有十二三歲既,同我講佢志願係四大到做會計師(會計界既朋友請恕我覺得會計好悶同好似無乜工作上既滿足感)又或者話做投資銀行搵大錢既話,我會覺得好恐怖,同埋好懷疑到底佢真係真心想做,只係父母親戚不斷灌輸佢哩行實搵到工搵到錢又穩定又係專業人仕既結果.當哩種風氣愈來愈強,愈黎愈年輕化既時候,我地既社會會變成點呢?可能大家都會放棄做d似乎唔可能,但又可能其實令人生好精彩,令自己好滿足既事吧.
我個好朋友佢細個話想做機師時都有受過人地既冷言冷語,覺得讀學渣飛機出路太少,又好難,唔會成功之類;然而佢而家就真係成功,仲好享受自己既生活.其實講到底,都係要自己堅持,有時都要反問返自己一句,到底自己既堅持又有幾多呢?
祝願大家 初心恆在


text:
2012年8月8日
一對穿上了春日巡航裝的 Duffy 和 ShellieMay!
東京迪士尼海洋 除咗作為 Duffy 聖地,同時亦有全球獨家嘅 ShellieMay迪士尼小熊.ShellieMay 其實係一隻女仔嘅迪士尼小熊黎嘅,同 Duffy 好似樣,不過都有少少唔同嘅.其實我本身都猶豫緊買唔買好,因為我自己對 ShellieMay 不太感興趣;不過,媽媽之後就話:「獨家喎!咁都唔買?最多我買一隻俾你啦!」所以,最後就我買一隻 春日巡航裝Duffy,媽媽就買一隻 春日巡航裝ShellieMay,湊成一對.
咁 ShellieMay 同 Duffy 究竟有咩唔同呢?等我望真啲先!最主要就係 ShellieMay 啲毛係有少少粉紅色嘅;以及眼睛邊緣係淺藍色,同埋有眼睫毛.大家留意一下,平時啲 Duffy,ShellieMay 熊仔係合埋口嘅,而呢一對個笑容係少少打開口嘅.
另外,佢地屁股上嘅 米奇 頭型圖案都有啲唔同架!Duffy 嘅響左邊,ShellieMay 就係響右邊.
睇完隻熊仔個身,之後就睇返呢套春日巡航裝有咩特別先!Duffy 嗰頂帽有啲似一頂農夫帽,中間仲有一個代表 Duffy 嘅「D」字.
件衫就係一件冷衫黎嘅,又係有一個「D」字嘅徽章,Duffy 著起上黎睇落好斯文啊!
件衫係連住隻熊仔嘅,冇得除落黎,可以話係 春日巡航 活動嘅特別版啦.既然係特別版,就連個招牌都有唔同架!招牌換咗做綠色,上面亦有一啲有關春天嘅圖案.
至於背面就係今次 米奇和Duffy的春日巡航 特備活動嘅標誌.
至於女仔 ShellieMay 呢,套衫以粉紅色為主,頭上戴有一個頭飾,仲有一朵花響上面架!
除咗頭飾上有花朵,仲有一條由花朵組成嘅頸飾,旁邊仲有一啲貝殼添!
招牌上就寫有「ShellieMay The Disney Bear」嘅字樣;同 Duffy 一樣,招牌上都有春天圖案.ShellieMay 原本個招牌都係淡啡色嘅,而呢個春日巡航特別版就係黃色嘅.而背面都有活動標誌.
呢對春日特別版熊仔,除咗有附送原先嘅 Duffy,ShellieMay 故事冊之外,仲有一個春日巡航牌.
之前就同大家分享過日文版 Duffy 故事冊同香港版有咩唔同,今次就同大家一齊睇下 東京迪士尼海洋 獨有嘅 ShellieMay 故事冊有咩特別啦!上面張相可以睇到封面就由 米奇,Duffy,換上咗 米妮,ShellieMay.而故事冊嘅第一頁,就同樣係有位置俾呢隻熊仔嘅擁有者寫上自己嘅名字黎做個記念嘅.
啲圖嘅介紹又係用日文寫嘅,又要玩看圖估故事.=_=至於最後就有一張 Duffy 同埋 ShellieMay 一齊坐響到嘅圖片,亦都終於有一句英文...「You can be friends with Duffy and ShellieMay, too! 」大家都可以同呢兩隻熊仔做朋友架!
呢一對 Duffy,ShellieMay 嘅大小屬於係我所稱嘅 小Duffy,即係同 愛神Duffy 一樣.咁又等我拎呢隻 春日巡航Duffy 同 愛神Duffy 比較一下啦!大小其實真係差唔多嘅.
不過就同之前 大Duffy 一樣,腳掌上嘅圖案,東京 Duffy 又係深色過香港 Duffy 少少嘅.
好啦!佢正式加入我地嘅 Duffy家族,成為第六個成員!今次亦首次有 ShellieMay 加入,真開心!
於 09:54
訂閱: 張貼留言 (Atom)


text:
老闆陳欽杰(Boby)與太太徐巧嬌聯手創立的時裝品牌Moiselle,憑着獨特設計,選料上乘,成功在香港佔一重要席位,品牌快將成立廿年,回顧過去,期間經歷過不少風波.二人97年創業即遇金融風暴,籌備上市時又遇上美國911事件,重重難關,如何克服?夫妻倆除細說成功之道,更會大家如何維繫一個融洽快樂的家庭.
周年晚會主題夠創意
陳欽杰與太太徐巧嬌十分合拍,無論家庭或事業上,均是令人羨慕的一對.二人原來同是玩得之人,每年公司的周年晚會,均會設立不同的主題,實行與員工打成一片,齊齊為配合主題「扮嘢」一番.
周年晚會除了試過以「愛麗絲夢遊仙境」為主題外,亦試過「惡搞」電影海報,例如將「史密夫決戰史密妻」變成「華麗夫鬥華麗妻」,「我老婆唔夠秤」變成「我老公太生性」,可謂創意十足.
成功靠堅持
陳欽杰身為市價約四億港元上市公司的老闆,被問到成功秘訣時,他說:「我諗我哋市場觸覺比較靈敏,敢於嘗試,諗到啲新嘢就去試,同埋盡量把握機會,謙卑咁去學習.我哋亦永不言敗,無論成功與否都會好開心.當你堅持去做一件事情,就算當中有時唔順利,但只要堅持,不斷反思錯咗喺邊,同埋唔要求一定有回報,有呢個心態已經可以.」
「人棄我取」
問到自覺邊個時機掌握得好?陳生透露1997年前他們是做出口生意,但到了97年時,他們覺得是時候建立自己的事業.問到當時環境創業風險不少,為何還要嘗試?他說:「我哋本身有宗教信仰,所以畀咗我哋希望,盼望同信心,亦不斷去試.96年時發覺香港做出口呢個行業好難做,成本上漲,利潤唔係想像中咁多,好難做落去,所以開始計劃做自己品牌,我同太太都比較拗氣啲,啲人覺得難嘅就更加想做好佢,當時市場上覺得時裝係夕陽工業,我覺得未必係,雖說係夕陽工業,但點樣去扭轉佢呢?當我哋決定去做嗰時,就要扭轉我哋嘅模式,加啲創意同包裝,先有生存嘅空間,啱啱當時又有金融風暴,好多人都叫我哋打定輸數,但我哋好有鬥心,相信如果我哋盡力去做應該成件事出嚟唔係咁差,當時人棄我取,當有人退出呢個市場,我哋去做,喺嗰時好快霸佔咗個市場,開拓新業務.」
面對逆境總有出路
逆境時突圍而出,陳氏夫婦成功在市場打響名堂,被問到有否遇到困難低潮的時候,Boby說:「每個時間都會有,最深刻係911時,嗰段時間我哋諗住上市,籌備功夫已做咗一半,安排晒財務睇過盤數,如火如荼去搞上市計劃,點知突然發生911事件,好多基金都停咗,當時覺得市場上有幾差仲未知道,變咗大家都暫停,嗰個真係一個打擊,因為搞上市規例條數上只可以keep半年,所以要喺有限時間內完成計劃,911 hold咗個幾月,市場開始活躍番,我哋繼續進行,記得嗰時二月底之前一定要完成上市,我哋就成為當年農曆年前最後一間成功掛牌上市嘅公司.(當時點樣完成上市?)我哋冇放棄過,要堅持同有信心,又有班好好嘅搞上市團隊,包銷商嗰方面都好努力朝住個目標盡量去做,有啲人都叫我哋遲啲先上市,我哋覺得既然定咗時間就盡量去做.」
不做第一只做唯一
談到現在經濟不景氣,又應如何管理,Boby說:「依家主要控制成本,資金唔好留守喺公司,發掘多啲機會,唔好忘記我哋喺市場上邊方面最強,唔係一定要做第一,諗吓有咩係唯一,兩者揀一樣,你就可以喺呢個空間度生存.發展上要保持自己DNA,香港好少品牌走我哋呢個路線,要保持呢個風格,唔會因市道而改風格,但可以多元化啲,將品牌向橫發展多啲,強化自己品牌形象,內部開源節流,唔好畀成本上漲,等待機會發展.(咩嘢係你哋嘅唯一?)獨突性,我哋嘅設計,製造同藝術息息相關,咁藝術係無價,每件衫設計上都放咗好多心機,選料方面同香港其他牌子唔同,國際性多啲,唔係咁casual,一直有一定支持者.(向橫發展呢?)咁依家會開拓男裝,家品,運動服飾,依家啲人好追求健康,放好多心機喺呢方面,擴闊同鞏固自己品牌.」
「透過食物分享愛」
事業上陳生陳太拍住上,每日工作都很忙碌,家庭方面亦兼顧得很好,不單止融洽,三名仔女亦難得都願意幫手打理公司.問到如何維繫家庭?陳太說:「我覺得要有愛.屋企一直有規條,由細到大都定咗逢星期六,日都要同屋企人食飯,依家佢哋大個咗都會呢兩日同我哋食飯,如果有約會預先講,建立家庭關係好重要,係一個好嘅溝通渠道,愛可以透過行動去表達.好似老公鍾意煮嘢食,透過呢方面去傳達愛,佢平時周圍搵嘢食,試到好食又會去試做,我哋好幸福可以食好嘢,中國人成日講同枱食飯,乜事情都可解決,我哋各人每日都好忙碌,一到星期六,日,大家就一齊返教會同食飯,之後晚上佢哋就自由,去到幾夜都得,但節日假期佢哋都會返嚟陪我哋,係唔錯嘅關係,透過食物分享愛,唔係只係WhatsApp講,坐喺度慢慢傾,講吓佢哋有咩興趣,想發展啲咩,都可以講.」
陳太又謂與仔女相處如朋友般,問到陳生是否嚴父,有錯就鬧?陳生說:「我都好少鬧,都係多溝通,同佢哋分析畀意見,我有時會問番佢哋意見,我哋方法可能舊,年輕人睇到好多新事物,有時佢哋睇到啲成功個案,都會分析番畀爹哋聽,大家討論.」
一家五口各司其職
三個仔女都肯在公司幫手十分難得,陳生陳太亦直言會因應他們的能力分配工作,陳生說:「大仔做策劃比較多,佢比較有策略,好有遠見.二仔Harris就好有創意,溝通能力好高,有領導能力,可以帶領團隊,畀到同事工作嘅喜樂,環境開心,先會做得開心,佢能夠做到呢點.而三女Tiffany好有市場觸覺,好有Heart做嘢,有衝勁,凡事親力親為,每樣事情都去摸索.」
唔敢催仔女成家
陳生陳太又謂希望三個仔女快點成家立室,陳太說:「以前會催,依家唔敢,尊重佢哋,唔畀壓力佢哋,希望佢哋真係搵個錫佢哋嘅人,唔係真係咁急,我同先生當然想,但未必你想要就要.」仔女各有所長,問到會否退休後交棒給他們打理生意,陳太說:「曾經有諗過,只係諗咗一吓啫,我哋唔會退休,因為每日都有好多新事物,如果退休,真係好難同世界一齊再行落去,我哋想傳承我哋公司理念同文化,應該咁講,到時我諗會做幕後英雄,鼓勵佢哋,如果佢哋想,隨時都可以交盤生意畀佢哋,我哋又發覺佢哋鍾意同我哋一齊打拼,同埋大家有商有量,家族生意有佢哋好處,如佢哋有新idea,大家可以傾,點樣令件事順利啲,大家去互補不足,成功率自然高啲.」


text:
繼續day back返病咗期間嘅嘢,其實病咗咁耐艾菲有無認真抖過呢,諗返轉頭好似真係無乜,皆因平日無人幫手湊燒腩仔,艾菲只可以趁佢返咗學幾個鐘咩都唔理食藥即瞓,唔煮飯唔做家務唔陪佢做功課,捱到米高放工返來先叫做有得安心抖吓,再加上期間有好幾個活動一定要出席,就例如燒腩仔嘅K1家長日,真係發住燒都要同佢一齊去.
其實都唔係第一次接觸燒腩仔嘅班主任,之前接燒腩仔放學同送佢返興趣班,都同佢班主任傾過三,四次偈, 所以大家都算係幾熟亦一早知道燒腩仔喺學校同屋企嘅大概情況,不過佢喺學習方面同同學仔相處方面係點呢,艾菲都想深入D了解多D.
呢朝我哋約咗十一點半見老師,一早同燒腩仔講好,返完學校見老師就返婆婆到飲茶直落到夜晚(因為要返婆婆到先有人幫手湊佢,等艾菲可以安心休息吓) ,點知呢個仔唔知做咩一起身就喪扭,確實扭咩艾菲都唔記得咗啦,只記得搞到要打電話畀婆婆搖控幫手氹佢,先肯出房刷牙洗面換衫返學校.
趕頭趕命咁終於趕到返學校,因為前面嘅傾耐咗所以都要等兩個家長,好彩學校有個賣書同環保校服counter,艾菲就同燒腩仔過去消磨吓時間,點知...就喺呢個時候,忽然畀燒腩仔D無情力拉一拉,艾菲條腰痛到呢...要即刻同佢返去課室門口到坐低抖抖.
等咗四十五分鐘左右終於到我哋, 入到房老師就拎咗本燒腩仔嘅成長冊出來,佢簡單介紹呢本成長冊,都有講返燒腩仔喺學術方面嘅表現係OK嘅,學過嘅嘢到複習同評估時都仲識,至於英文同普通話呢,哈哈哈...由於佢實在太唔驚兩個net teacher,成日上佢哋堂時搞搞震,所以出來評估結果多數都係good,而唔係very good同excellent,由於呢樣嘢(上英文堂同普通話堂唔專心)艾菲係一早知道,所以對結果無咩失望或唔開心,始終都係K1姐,成績並不代表一切.
至於同同學仔相處,老師就大讚佢個人好social,好肯幫人,仲好有義氣,同同學仔一齊搞完事之後,會好期待一齊畀老師罰,對於呢個comment,艾菲真係唔知應該好嬲定好笑,皆因佢平時放學返來,都會好自豪咁同艾菲講佢同邊個邊個同學做咗咩衰嘢,搞到一齊畀邊個老師話,咁艾菲同老師傾完,都知佢如果只得自己一個時,會知醜唔會主動搞事,唯有得閒多D提點佢做好自己,唔好咁易畀人影響啦,始終大個仲keep住咁嘅性格的話,真係好易畀人利用來做壞事㗎﹗
由於艾菲當日真係病到有D呆,又知道老師趕住見第二個家長,所以只係問埋功課上填色,燒腩仔成日無心機填到出晒界應該點處理,就無再特別講D咩啦,事後艾菲都無同燒腩仔賽後檢討,畢竟真係仲細要畀D時間慢慢教,艾菲亦一直有跟進知佢喺學校,各方面包括守秩序同自理都已經進步中,艾菲覺得唔應該再講D咩來畀無形壓力佢,自己細個都係過來人,每次見完家長返屋企都畀燒腩仔婆婆鬧餐懵,搞到勁驚家長日同唔鐘意老師,覺得佢哋成日講是講非係衰人,呢D事艾菲實在唔想再喺燒腩仔身上重演一次囉﹗


text:
新歡嗒過DaDa阿Sa上錯女星食家44,321views│2016年04月07日哇!聞說阿Sa有拖拍,不過阿Sa你知唔知呢位係食家嚟㗎? 咁人哋開得餐廳,自然要成日食唔同好嘢,唔係佢間印尼餐廳同埋日本餐廳邊有咁多好野食sell客.不過,呢位型佬Hudson嘅口味比較專一,就係專門識女星!單睇佢instagram,俾佢集郵嘅明星無數,唔止阿Sa,阿嬌,周慧敏,黃翠如亦都係佢獵物,而DaDa同Huds ...
新歡嗒過DaDa 阿Sa上錯女星食家
44,321 views│2016年04月07日
哇! 聞說阿Sa有拖拍,不過阿Sa你知唔知呢位係食家嚟㗎? 咁人哋開得餐廳,自然要成日食唔同好嘢,唔係佢間印尼餐廳同埋日本餐廳邊有咁多好野食sell客.不過,呢位型佬Hudson嘅口味比較專一,就係專門識女星!單睇佢instagram,俾佢集郵嘅明星無數, 唔止阿Sa,阿嬌,周慧敏,黃翠如亦都係佢獵物,而DaDa同Hudson出街拍拖更試過俾人斷正!
12年嘅時候,Dada主動出撃力溝Hudson,雖然對方話晒係印尼餐廳太子爺,不過就冇物業揸車,之前仲試過同有線主播吳天瑜傳過緋聞兼偷車,最後搞到Dada卻步.而Hudson嘅孖生細佬口味亦同大佬一樣,同關心妍拍過下拖,睇嚟佢哋對女星呢個口味,真係情有獨終!
講番Hudson,佢周不時幫Sony拍下廣告,成個package都包裝到佢型,英,帥,靚,正,加埋佢成日喺instagram大晒fit爆body,你叫一班空虛少女睇完,又點會唔心動喎!話時話,DaDa上圍咁勁,而阿Sa又波平如鏡,Hudson睇來對奶呢類嘢,口味都幾廣喎!


text:
自從有咗BB豆豬之後,艾菲真係越來越無心機同燒腩仔影相,再加上佢前排成日跳掣,艾菲就更加無mood拎機,但每次見到佢個笑樣艾菲又後悔自己無拎相機出街,終於等到元旦日米高話帶佢去九龍公園玩,重就重辛苦就辛苦啦,趁仲行得走得影到幾多得幾多﹗
今次係我哋第二次帶佢來九龍公園玩,同上次weekend來時一樣,遊樂場地方雖然大同好玩但超級多人,幾乎每個角落都企滿人,再加上燒腩仔勁鐘意喺設施底捐來捐去,艾菲同米高都覺得得一個大人真係唔可以帶佢來,因為有幾次我哋都追唔切(個遊樂設施太大,地面又無位穿過另一邊)兼走漏眼(太多人所以太多盲點),畀佢喺人群之中消失咗,要米高四圍跑去搵返佢出來,雖然燒腩仔都已經有意識唔會自己走咗去,會識得返來搵返我哋,但安全計艾菲同米高最後係要一人企一邊,確保佢無走失.
跑呀﹗地方大可以任跑,啱晒燒腩仔放電,今次行A呢條路,下次行B呢條路,再下次行C路,鐘意點走就點走,超級free﹗
最like係呢條三邊滑梯,每次落到來都真情流露忍唔住笑,艾菲就係最鐘意你呢個迷人嘅笑容啦﹗
宜家手腳協調咗,爬呢D攀爬架無難度,但有人爬爬吓撒米高嬌話爬唔到,想米高抱佢落返來,但後尾我哋畀粒糖同佢加油,佢又OK喎﹗
軚盤係每次去公園必玩嘅,今次就不停話自己係綠色的士司機,輪住問我哋要去邊,到站仲要我哋畀錢佢添﹗
玩玩吓仲唔知醜咁走去識女仔,三個小朋友真係有對答㗎,但傾完一輪之後燒腩仔都係畀女仔請食檸檬叫佢走.>.<
喺遊樂場玩完出返來,見到近日難得一見嘅太陽伯伯,即刻氹佢坐喺荷花池邊影返張靚靚背光相,最近個樣好似大個仔咗又唔同咗樣咁,仔...你唔好大得咁快可以嗎?
BTW,艾菲真係愛死枝定焦鏡呀,宜家一換返枝變焦鏡落機到就即刻變到好似唔識影相咁(呢幾次去迪士尼嘅相就係用變焦鏡影,出來效果超唔得)...
臨走去隔離麥當勞食埋雪糕新地,小朋友又過咗大滿足嘅一日啦﹗


text:
再講同事Jim
今日同同事Jim一齊搭檔做嘢,我之前寫過Jim為人隨和及工作經驗老到,所以我好鍾意跟佢搭檔.記得幾年前同佢一齊做嘢時,見佢行路有少少拐吓拐吓,我就問佢隻腳係咪有事.當時佢話係每當落雨時,盤骨同大腿骨個骹位會痛,當到咗一日佢真係痛到頂唔順時,佢就會去做手術.
大約幾個月前,Jim嘅舊患開始痛到影響工作,於是佢就睇專科醫生,排期下星期做手術.Jim嘅情況係盤骨同大腿骨波波骹位處嘅軟膠質蝕晒,所以行路時就會無咗層軟墊保護而骨磨骨.佢做嘅手術係响盤骨位鑽個小孔,然後由小孔注射一層人造軟膠質去骨骹處,唔係咩大手術但就要大概三個月休養.
响Jim呢個休養期,需要有人暫代佢個位.因為幾年前我曾經跟Jim學習過佢所負責嘅工作,雖然後幾年公司調咗我去另一個部門,但上頭一講起有邊個可以代替呀Jim時就自不然咁諗起我.所以响Jim做手術之前,公司便安排我同呀Jim搭檔,好讓我熟習佢嘅工作.
今日未開始工作前,我哋去飲杯咖啡先.期間,Jim從口袋裡攞出幾張相出嚟俾我睇,除咗有一張係佢隻西施狗仔瞓响佢心口嘅相之外,仲有幾張係影佢同佢架旅行拖架.旅行拖架裡有廚房浴室睡房,將旅行拖架扣上架車嘅尾鈎,咁就可以揸住架車四圍去,唔駛租酒店都可以隨時去到邊瞓到邊.其實,我一向都主張朋友還朋友同事還同事,但Jim今日俾佢啲生活照我睇.我心諗,佢真係待我好好,又肯教我嘢,又肯同我分享佢嘢生活事,我相信,世上係有眞心嘅人,只係,有無機會遇到,而遇到之後,你有無因為有個防人之心而錯過咗咁啫.
今日工作時,見呀Jim行路拐得嚴重咗,有幾次差啲跌到,我也出手扶一扶佢.見佢咁樣,講真,我個鼻都酸酸哋架,始終,人同人之間嘅關係係好微妙,有時感情响不知不覺間建立咗,但就要到咗某個位,先至會感受到.
Jim今日雖然不便於行,但做嘢仍然快手,早早就可以收工.如果學到佢七成功力,呢一技就真係可以世界通行.


text:
我哋係去ASPCA o既流動絶育車,呢o架流動車,每個月都會去唔同o既地方註守,只要上網就睇到咩時間會註守係邊度,我哋當然係等o架車註守係我屋企附近至帶個仔去,佢哋 每日只收二十隻小動物,所以要一早去排隊,當日我哋七點前去度,已經排到十八位,佢哋o既收費好平,如果出示低收入證明,仲唔收費,當時嗰度啲人見我哋o 既地址係政府樓(好似香港o既公屋),都唔收我哋錢,剩係收個喇叭錢,五蚊,不過仔仔爸比咗二十蚊,叫佢哋唔駛找,當係捐比佢哋,絶育之餘仲幫 Charco打埋預防針,返去接佢,佢個樣仲好可憐呢
由放Charco仔入貓籠到去到流動車,佢都好乖,喵都無喵過一聲,但係睇佢個樣,其實佢都有啲驚
佢返到o黎,好唔開心,兼且佢又好唔舒服,成日想舐個傷口,所以情願返個籠度坐,籠底張紙仲有Charco仔啲血漬
仔仔爸驚Charco仔疴硬屎,會“high”親個傷口,所以餵罐罐佢食,兼同一個理由,仔仔爸唔用貓沙,用啲碎厠紙代替貓沙
佢帶住個喇叭,真係好唔舒服,成日週圍撞,想撞開個喇叭, 想瞓又瞓得唔舒服,要我摸住佢面豬登至瞓到覺,要過兩日佢至習慣個喇叭
因為佢成日想舐個傷口,所以要帶足七日見個傷口好番啲至比佢除
我見香港啲卜友帶貓地去絶育要再返診所拆綫,但係係呢度又唔駛嗰喎


text:
日期 : 4.11.2009 星期二
行程 : スーパーホテル弘前 > 日本キリスト教団弘前教会 > 旧弘前市立図書館 > 旧東奥義塾外人教師館 > 弘前市立観光館 > 青森銀行記念館 > 最勝院五重塔
總行程里數 : 116 公里 – 大約 4 小時 13 分鐘
檢視較大的地圖
今日嘅行程比較休閒,首先去睇下係弦前市內嘅西洋建築物,係今時今日就淨返六棟(分別係日本キリスト教団弘前教会,旧弘前市立図書館,旧東奥義塾外人教師館,弘前市立観光館 ,青森銀行記念館),原先係好耐之前(我都唔知幾耐之前)話係有好多棟個喎.睇完晒呢D西洋建築物之後我哋就去咗最勝院五重塔,呢個塔有五層,起得可靚,附近D環境襯托下好有味道.睇完我哋就繼續呢個市內遊啦,去咗弘前城到行下,去呢個弘前城睇嘢可以泊係弦前觀光案內嘅停車場有一個小時嘅免費泊車架 !! 係呢個城入面有個公園同埋有個弦前城跡,入面都有幾多紅葉睇架,但係呢~~~我哋去睇嘅時候就落緊雨呀 !!
之後我哋就向岩木山出發去睇神社,呢個東北之旅都去咗唔少神社嘅呢.我哋第一個要去嘅就係高照神社,我哋一路向住呢個岩木山前進途經幾個蘋果園,我哋見到D蘋果真係好大個,咪落車影下相囉.入咗去個果園又無人理我哋個喎,唔知呢度D蘋果好唔好食嘅呢 ? 不過我哋由第一日買個袋蘋果都未食晒呀~~~去到呢個高照神社個時,見到兩個中年男女係到,個女個個好似係到向個男個個係到發功咁,用隻手掌放係另外一個人嘅頭上面傳D真氣俾佢 !! 重有就係重有兩隻秋田犬係到添呀,不過有一隻係無咗一隻腳掌架,但係佢哋就好乖 !! 睇完呢個我哋就去另外一個叫岩木山神社到參觀啦,不過要去睇呢個神社係要行一段幾長嘅路架,都咪話唔辛苦,去呢個神社真係要有神心先得喇.上到去個神社,唔係有好多人,我哋周圍睇下,係出面行咗一陣睇咗一陣無咩特別,行行下見到個天突然黑晒,因為要去返攞車又要行返個段長路,所以我哋就即刻走人啦,好在係臨落雨前上返車咋,唔係就變落湯雞 !! 睇本書仔介紹附近有個地方可以浸腳,於是我哋就去睇睇啦,不過個時重落緊雨,希望去到就無雨落啦.但係去到都重落緊,重要幾大下添呀~~~個浸腳又要係露天地方,所以最後我哋就無浸到腳,不過淨係係架車到望去個浸腳溫泉到覺得D水都幾熱下,重有就係呢個浸腳溫泉位好似荒廢咗咁無人打理個喎 !!
見時間尚早我哋就去呢個 EML(津軽ラーメン街道) 到行下同埋食Lunch,不過去到原來都差不多成12:30喇,我哋行咗一陣街本來上買一對鞋,都幾靚下,同埋香港應該無呢個款,但係當然唔會即刻買啦,用食Lunch個時間諗下先 !! 呢到有個Food Plaza 同埋尋日行過個拉麵橫丁,睇咗個Food Plaza之後我哋就揀係個拉麵橫丁到食Lunch喇.我哋一人叫咗一個拉麵重加咗一份煎餃子,D麵質好似老千拉麵個D質感但係就彈牙D,而個湯就真係無得頂,最後我成個湯都飲埋,而個煎餃子就一般啦,無咩大驚喜.
食完Lunch就去頭先間鞋舖到試鞋睇下著上腳得唔得啦,但係著上腳之後個型唔好睇,所以最後都係無買到,對鞋重要有Discount架,又九千幾日元減到去六千日元咋,買唔到真係可惜啦~~~
跟住我哋就要離開弦前市起程去黄金崎不老ふ死温泉,沿路都係行海邊,不過個時天氣就唔係咁好,一路行都好大風同大雨,係途中我哋經過一個叫千畳敷海岸,原來我哋一路行緊嘅海邊就係叫千畳敷海岸,其實都幾靚,不過真係好大風雨呀,落唔到車睇~~~
去到黄金崎不老ふ死温泉,原來呢間旅館其實都幾大間下個喎 !! 唔怪得之有個網友成日都想來喇,不過佢來個目的係想浸住溫泉來睇日落就真.我哋揸架車入去個海邊到,見到有個好熟悉嘅地方,就係個個浸露天溫泉嘅位置,不過今日非常之大風重有D雨,所以一個人都唔見係呢個露天溫泉到浸緊 !! 據網友轉述個館住講話係夏天嘅時間睇日落就最正個喎~~睇完我哋就要去我哋今晚住宿嘅地方ウェスパ椿山(WeSPA椿山),呢晚嘅住宿費係咁多日最貴嘅一晚,因為係一泊二食,即係包埋晚餐同埋早餐,重包埋溫泉任浸 !! 其實就唔係好想係呢到食晚餐,但係係網上面搵過D資料,附近好似無嘢好食,應該係話無地方食嘢,所以我哋就揀呢個一泊二食喇.我哋到咗呢間酒店都未夠四點,外面嘅天氣都重係好差,不停落雨同埋好大風.我哋等到四點幾就去Check-in,原來呢到住親到係一棟棟咁架,我哋今晚就住一棟,成棟可以住到四個人,有個廚房,好似紐西蘭個款喎,可以自己買D嘢返來煮來食,但係呢到附近唔知幾遠先有地方買嘢喎 ! 樓上淨係得一間房,咩都無喇.呢個時間出面重係不停咁落緊雨,如果唔係我哋一定出去睇下四圍嘅環境,因為呢到係網上面睇都幾多嘢玩架,不過唔緊要,無嘢做咪Hea吓囉 ! 夜晚個餐我哋係Check-in個時Book咗六點,見Hea到差不多我哋就驅車去食晚餐喇,係呀,要驅車架,因為呢到真係幾大下.我哋順便去埋浸溫泉個到睇吓,開頭唔知到原來所有住客都係免費架,我哋問下先知咋,於是就決定食完飯休息下就來浸溫泉喇.浸溫泉呢個位置如果係好天的話,佢哋會將佢變做露天溫泉架,又係可以睇住日落浸溫泉嘅地方~~正~~不過我哋就無份啦,因為天氣唔好 !!
去到食晚餐嘅地方,咁啱有D公司包咗場攪D唔知咩嘢,我哋D住客就要去另外一間房到食.講返我哋個晚餐先,個餐有魚生,前菜,牛肉鍋同埋一個麵豉湯,味道真係好一般,食完我哋返去Hea咗一陣然後就去浸溫泉.嘻嘻,我哋去到個時一個人都無,包場~~~溫泉嘅溫度都Ok,不過唔知點解D水好咸囉,浸完就返去休息喇.
返到去,其實係無嘢做,只係可以睇電視,因為呢到無得免費上網架~~~
日本キリスト教団弘前教会
旧東奥義塾外人教師館
旧弘前市立図書館
弘前市立観光館
青森銀行記念館
弘前城
係去呢個岩木山途中經過一個蘋果園,入面D蘋果又靚又大隻,真係想扎返隻食下~~~
高照神社
岩木山神社
不知名浸腳位~~~睇唔睇到好多煙飄出來呀 ? 好似好熱咁喎 !!
今日大部份時間多雲...
津軽ラーメン街道Food Court
津軽ラーメン街道拉麵橫丁 - 要自己買飛先架...
等食中...
嘩~~~睇個樣就知道好好味啦,我唔客氣啦...
餃子...味道一般
睇下隻蛋幾正...
黄金崎不老ふ死温泉
其實呢個時候係好大風架 !! 想知幾大風,睇下後面D海浪就知啦...
就係呢個黃金位....可以睇住日落浸住溫泉啦...
ウェスパ椿山 - 我哋就係住係右手邊個一棟啦,係一棟
地下睡房
廳
廚房同埋大門...
呢到如果好天應該幾正架
浸溫泉 - 浸完溫泉可以係到休息下同埋玩下按摩椅
呢到就係浸溫泉嘅地方啦....
浸前浸後洗身
是日晚餐.....


text:
好耐都無好似以前咁特登去搵好野食, 記得以前每次係杜拜返黎, 都會約朋友週圍去搵好野食! 但自從返左黎香港咁耐, 加上生埋承熹後, 就真係少之有少, 約朋友食飯最緊要係就腳, 方便我帶埋承熹麻 .
之前見到有位朋友陳小姐介紹銅鑼灣駱克駅有一間高質素既意大利餐廳 -- Tubino, 佢話佢地既價錢唔算貴, 但啲食材全部都好新鮮, 好正宗. 講到咁正, 又咁就腳, 我當然要約埋親愛既家姐(大少奶)一齊去踩場, 睇下係咪真係咁好食! (咁啱得咁橋, 原來呢間野係我地去開修甲(Tnail) 樓上, 下次可以去呢到食完lunch先去修甲, 勁方便!)
好食既餐廳一定多人去, 為免無位所以一早都book定. 果然, 不出我所料, 全院滿座, 我地被安排坐樓上.
呢張相係我地hea到先走時影既, 當然無晒人啦.. 但個經理好好, 俾我地周圍影下相!
去到第一個感覺, 間餐廳都幾骨子, 雖然地方唔大, 但仍然有情調, 有氣氛, 感覺好cozy, 適合情侶或幾個密友黎相聚傾計. 另外我就俾餐廳內既樓梯吸引住, 因為好少商業大廈既餐廳會有樓梯上第二層. 樓下感覺較開揚, 可以望出窗外, 但樓上亦都唔錯, 因為較少餐枱, 相對較靜, 好啱用黎作私人派對用途!
我靈機一觸係到諗, 承熹一歲生日會可以諗諗係到攪, 因為承熹未有同學仔, 生日會所請既大部份都係大人, 以呢到既食物質素, 我相信包無失禮!
睇過餐牌後, 我覺得呢到既set lunch價錢都OK, 唔算貴, 由七十至一百不等.
但當我食完後, 發覺以佢地既味道同質素, 收呢個價錢其實係超抵! 因為普普通通既Simplylife, Pokka閒閒地都差唔多一百蚊一個lunch, 但質素真係好一般, 比起快餐店好少少而已, 但呢間餐廳既食物你係食得出唔係求其做午市, 佢地真係有堅持佢地既quality! (可能因為啱啱開業掛~)
我地問經理有無咩無酒精既特飲介紹? 經理為我地order左兩杯..
我呢杯叫'Pink Sky', 係用紅梅, 藍梅&士多啤梨調製, 我覺得好好飲, 因為有少少生果既酸, 唔太甜, 又夠凍, 但又唔會好酸, 飲完好開胃
大少奶個杯係薄荷荔枝, 佢話佢鐘意薄荷味, 所以都好啱佢飲!
嘻, 由於我地兩個三心兩意, 覺得好多野都想試, 所以我地最後選擇散叫. 我地揀左兩款頭盤:
呢款係海鮮薯仔沙律! 望落都覺得應該唔錯, 食落就真係超愛, 佢唔同一般沙律用Olive Oil去調個汁, 佢呢個汁係用意大利既XO醬, 味道比較偏向重蕃茄味, 呢種味好特別, 海鮮要新鮮係基本要求, 我同大少奶都覺得呢碟沙律有驚喜!
另一款係coldcut, 相比個沙律, 呢款就變得無咁出, 但都唔錯~
其實點解我地咁鐘意呢間餐廳, 可能因為食物質素好好已經係最大吸引之處, 另外就係呢到既Manager好nice, 佢好後生, 但就好識同客人互動, 佢介紹啲野食得黎又唔會好hardsell, 大家都知我同大少奶一走埋一齊就傻傻地, 問東問西攪攪陣, 但個manager都好好人, 無白鴿眼我地呢..hahahah
見到啲湯唔係好貴, 我地都order左龍蝦湯&黑松露湯各一
龍蝦湯係超正的. 因為我試過好多餐廳既龍蝦湯好多時都係死咸, 咸到飲唔落, 就連帆船酒店既龍蝦湯都一樣好唔掂 (可能正宗係咁, 我唔知, 我唔識欣嘗囉!) 但呢間既龍蝦湯真係有龍蝦味, 唔係一味死咸, 仲有好多龍蝦肉.. 好開心~
另一款黑松露湯都好好味, 好似磨菇湯!
Main course我原本想食義粉, 但見到呢款乳鴿義大利飯覺得好特別, 都未聽過! 平時食開既risotto黎黎去去都係磨菇/海鮮/蕃茄意大利飯, 難得有新款式, 我就揀左呢款乳鴿版既risotto. 但大少奶第一個反應即時問侍應, 隻乳鴿可唔可唔連頭上??? 個侍應就答: 你放心, 我地唔會連頭上, 因為已經拆晒骨架啦! 哈哈, 其他人唔會明白大少奶係有幾咁怕呢啲雞頭, 魚頭, 甚至乳鴿頭, 我都一時忘記左!!!
大少奶order既係羊架, 呢隻羊架一黎到睇賣相已經非常吸引, 因為好大份..hahahaa 佢係兩件骨為一件, 啱晒男仕既份量, 而且見到啲肉質仲有少少紅, 一定唔係overcook, 啱啱好!
我地兩個當然係share黎食, 鋪係件羊架上面既醬好特別, 有少少介茉又有少少好似芝士既味, 原來呢款醬係廚師係前酒店米芝連星級餐廳到學返黎既醬料, 配上羊架真係好一流, 而且羊肉好嫩口, 一啲酥味都無! (不過其實我自己鐘意有少少酥味既羊) 但都好正!
而乳鴿risotto相對又失色左少少, 不過都唔係差, 只係每次一有對比, 我同大少奶既口味都好相似, 所以大家焦點就放左係羊架到..哈哈!
一餐完美既西餐又點可以少得甜品呢part, 尤其我同大少奶都咁鐘意整甜品, 就算幾飽都要叫! 而且之前見到朋友post過佢係到食既甜品, 非常吸引, 有啲仲要係意大利空運過黎, 點都要一試!!!!
大少奶點的”意大利原隻朱古力雪糕球” 同埋我點的 “意大利十二年陳醋伴士多啤梨”
雪糕球係原隻意大利運黎, 之前係雜誌都見到介紹過, 一直想試, 今次終於完成心願...好開心! 味道好濃郁, 一食又係滿口高質素既朱古力味道, 最特別係佢朱古力心包含另一種味道, 初時以為係香蕉, 但原來係mascarpone cheese, 平時用呢款cheese整tiramisu, 無諗過咁樣夾住食朱古力雪糕味道又幾夾!
呢款雪糕係意大利運黎都係賣六十八/七十八(我唔記得), 一啲都唔貴, 抵食過哈記!
而我叫個款士多啤梨仲驚喜, 我從未試過就咁用陳醋去配生果食, 而且醋本身酸, 士多啤梨又係有少少偏酸, 仲驚味道怪怪的.. 但經理話十二年陳醋係比起一般八既陳醋香好多, 係貴價貨, 值得一試! 咁我見佢之前介紹既都唔差, 再信多佢一次啦… 我都唔想食黎食去都係cheese cake/tiramisu.. 好彩都無令我地失望, 呢隻陳醋唔會好酸, 相反好香醋味, 伴落士多啤梨一齊食又真係好特別, 個種味道我唔識形容, 但真係一個好好既配搭!
唔知係咪經理見我地咁大食, 又食得咁開心, 佢興之所致送多一款又係由意大利空運黎既'檸檬撻'俾我地試下, 我本身對檸檬撻一般, 覺得佢好甜同好酸, 但心諗, 唔洗錢當然乜都試下啦..hahahaha
但結果又係一試便愛上(撞鬼, 我呢排啱啱開始減肥先瘦左少少, 今餐乜都返晒黎)!!! 佢個撻好黑人憎, 入面有好多nuts, 但啲nuts好香, 混係檸檬撻到搶左好多味, 檸檬撻相對就無咁酸, 我勁鐘意, 比起個士多啤梨, 我更愛! 救命~
食埋咁多意大利空運既甜品, 有一刻, 我幻想自己真係置身係意大利咁..wahahha..
呢餐真係非常非常豐富, 雖然份量食得有點兒過份, lunch time 食dinner既野, 但真係食到好滿足, 開始有啲討厭太古城既餐廳, 如果佢係太古城開一間就好啦!
不過經理話佢地既menu耐唔耐會轉一次, 會根據返個段時候咩新鮮就轉當造既菜式, 所以就算我今次覺得好食既野, 下次都未必有.. 但唔緊要啦, 最緊要係希望佢地可以一直keep住呢個水準同價錢, 我唔想將來佢地出左名後就會降grade, 因為要搵到一間可以keep住有好水準既餐廳真係唔易啊!!!
好耐無好詳細咁寫飲食遊記, 感覺自己好似返返去做女個時..哈哈哈哈哈!!!!
飲埋杯Ginger Latte, Perfect!
又要返屋企做湊仔婆! 但我要做一個識飲識食有品味既湊仔婆....Wahahahahaha


text:
今日其實好唔舒服架,但有重要事情要辦,就係...揀結婚當日既衫!加上今次約埋了Phoebe,佢係我當天的stylist,佢好忙架,我一個月前已約好左佢今日,所以無論如何都唔改得!
知道自己成日有選擇恐懼症,今次又要揀衫都幾擔心架,今次仲要揀五件喎,上次揀衫影婚紗相,三件衫都揀左兩次啦;我估計今次要幾個鐘先揀到晒d衫,四個鐘都唔知夠唔夠,仲諗過驚人地夠鐘close都未攪掂添!點知非常出奇,我竟然係兩個鐘內攪掂左,睇睇錶都唔信自己咁快手,講比Elsa知佢都唔信啦!乜我麻煩咩?其實都唔係丫,哈哈~~
今次揀得快,好大可能係影婚紗相的經驗,我已好清楚自己著咩cutting靚同鍾意咩顏色,所以縮窄左好大範圍!
今日Phoebe先陪我去,太陽哥哥就後join,就比大家睇下我揀左咩衫啦!
婚紗...好重要,今次亦係最後一次著啦,點知我一試即岩,只係試左一千零一件就扑鎚!其實係上年十月join呢個package時已經試過,當時未落訂都可試衫,我地見試左五件都有兩三件鍾意,就係咁先落訂,無睇過其他舖頭;而呢件婚紗當時都試過,一見鐘情,尤其是太陽哥哥都好鍾意呀!今次重試,感覺一樣,所以唔洗試其他都好肯定就係佢!
雖然我一向唔太鍾意漲卜卜,但婚紗...點都係要隆重d既,咁先似結婚麻;我最怕好多厘士or一層層蛋糕裙個d好誇張既款式,而呢件前面的一開二款式,我覺得簡單得黎又特別,特別得黎又唔誇張!
而尾部的拖尾...係就係幾靚,但我當時心裡面諗:著住佢咪好麻煩?
雖然我呢個諗法好怪,但太陽哥哥同Phoebe都話好靚,咁就唔諗咁多了!
撇開怕麻煩,其實我自己覺得個蝴蝶仔好可愛,到時我應該會加多個大少少既蝴蝶添!
晚裝方面,顏色已諗好,喜好有黃呀藍呀或者蘋果綠,揀唔到先考慮粉紅色,因為我著唔到深色麻;每隻色只揀兩件去試,好狠心呢!
呢件個色就鐘意,夠sharp,sharp得黎唔老;不過個款唔鐘意呀,唔太鍾意娃娃裝,好似大肚咁...
呢件未試時,我同Phoebe都覺得好普通同麻麻地,不過試完我又著得幾靚喎,carry得唔錯!哈哈~~ 我唔鍾意太誇張,小拖尾我已經好鍾意了;又唔洗著鋼紗,正呀!
我好鐘意黃色架,影婚紗相著過,結婚當晚都好想著多次,因為著得靚麻,哈哈~~ 奈何...呢度黃色款只得兩件咋!
呢件...我諗冇咩人會贊成啦,我覺得下身成把掃把咁呀,哈哈!我都話唔鍾意誇張漲卜卜款架啦,唔係我會諗到好多藉口架!
呢件一睇就係my cup of tea啦,都係呢dstyle適合我,不過美中不足係個色唔夠sharp,但係唯有鍾意的黃色,就扑鎚啦!
以上個d都係confirmed架啦,我自己就好滿意同好鍾意,亦係三個人既意願,都係一致通過,所以過程好快好smooth!
不過有少少擔心,有人提到結婚要誇d去盡d,但我個d款好似差唔多,亦唔夠誇張同唔太sharp色...希望到時影相都靚啦,希望唔會揀錯啦,唔係我又後悔架啦!
敬酒個件同褂,就有保留喇!紅色,我一向極度抗拒架,但奈何褂同敬酒都要帶紅,走唔甩...亦因為有紅,所以未confirm,因為冇一件著上有好鍾意的感覺!
先講敬酒,呢件只可講OK,款式鐘意,仲好似我影結婚相個件婚紗呢,腰間有朵花同小拖尾,鬼叫我專一,鍾意都係黎黎去去個d款,冇辦法啦,哈哈~~ 我同Phoebe都OK既,不過太陽哥哥話麻麻地,同埋好似好多白色,驚唔太好...所以未能通過!hold住先...
呢件半年前試過,可惜件衫今日出左街冇得試,post返舊相先.比唔到真身Phoebe睇添,齋睇返呢張相,其實我地三個都OK架,不過記得問過媽咪,細妹,Elsa,May都覺得麻麻地,Phoebe話要搵日試上身比佢睇真d先,佢始終係我stylist,佢點頭我先OK架!hold住先...
到褂啦,真係冇咩好感...雖然個個都話冇野,幾靚添,但我就係對褂一d興趣都冇,好熱好焗,箍住條頸,好難頂喎,好唔想著!
褂一世只可著一次,所以試身時只可穿上身,太陽哥哥話要影呢張穿崩相喎!
迫我著褂呀啦,我都要迫返太陽哥哥著男褂,我會叫呢d做 box仔衫!
睇佢幾乖,平時紮紮跳串串貢,係外人面前就唔敢出聲,咁難得我梗係影低佢啦!
著完一層,本性已開始暴露出黎啦,係度整古做怪~~
繼續整古做怪+ing~~
老實講句,大家都覺得太陽哥哥著得麻麻地,好似oversize咁,佢就更加唔洗講,一開始已講到明唔想著,只係我諗住如果我著褂,佢著box仔衫兩個先襯,除非我唔洗著褂啦,所以都係hold住先...
仲有第二隻色,不過即foul啦,成件老爺衫咁,又老又沉,睇睇下仲似呀嫲添呀!
太陽哥哥唔想著,一路試就係咁彈,但同一時間又係咁玩喎,又扮大哥又耍拳又耍功夫,睇相都知佢試得幾咁開心啦!連試身姐姐都忍唔住幫左我講一句:唔係喎,我見您著左之後好開心好enjoy喎!
佢即係唔敢再玩再笑啦,驚我迫佢到時著吧!哈哈~~
近年新興西式褂,取替傳統既褂,不過呢度得兩三件,選擇唔多,而其餘兩件仲係low cut;我覺得西式褂取替傳統褂可以接受(因為我本身唔鍾意傳統褂麻, 梗支持啦, 哈哈~~),但取替得黎太暴露就唔好,始終係著住黎出門同斟茶麻!但唯一的呢件又冇個種好鍾意既感覺,所以就hold住先,試身姐姐話六七月會返多幾件西式褂,因為西式褂越黎越受歡迎啦,咁橫掂遲d都要帶兩位媽媽黎揀衫,唯有到時再黎試過啦!
冇諗過咁快完成揀衫過程,之後我地返旺角等太陽爸媽食飯,太陽媽媽剛係大陸放工返緊落黎;係等佢地期間,醫下肚先,呢間肥姐小食店d橙色東東好好味呀,一律五蚊串,而大生腸同大墨魚就十蚊串,十蚊串係貴d,但真係好爽口好彈牙架!
晚飯帶太陽爸媽食海南雞飯,一家人食飯好開心呢!


text:
April 25, 2014
唔知大家同小妹會唔會一樣,孩提時候喜歡假日同屋企人一齊去飲茶呢?!由於小妹都算得上係大家族長大(話說自己一房人半齊時都要兩張大枱嫁),所以細細個既時候已經好鍾意飲茶依個活動.
點解?!之唔係因為可以叫滿成枱好似一座座蒸籠山般既食物,然後兩張枱之間再互傳食物,依D有傾有講既互動交流同一齊分享真係好開心.正正因為依個原因依家同朋友間聚會都有時揀飲茶,可以叫好多食物大家一齊開心SHARE!!!
可能我太鍾意飲茶既原因,連公關都邀請我同一大班朋友一齊去試下位處太子既北斗翁頂尊火鍋料理,一入去已經有朋友先到開定茶同位等,真係好開心呀!
記得小朋友時都係有點心車四圍係身邊,但因為安全問題依家好多茶樓都會用點心紙取代,雖然唔可以好似細個時...
April 8, 2014
小妹近日成日都懶洋洋,可能因為天氣問題啦!!!成個人都好攰好冇精神,但收到Glamabox既3月盒子個人即刻精神曬啦!!!想知點解呢?!唔買關子啦,等我話俾大家知啦!!!
3月份既Glamabox不單止有護膚用品,而且仲有小妹最鍾意既健康飲品,真係令我感到好貼心呀!!!事不宜遲,睇下有D咩禮物啦!
鍾意飲不同類型健康飲品既小妹點可以唔首先介紹白蘭氏® InnerShine®升級版活顏馥莓飲呢?!
原來白蘭氏®InnerShine®升級版活顏馥莓飲,含有小妹平日最鍾意食既保眼睛既藍莓同補血既黑加侖子,仲有加入野櫻莓同紅莓,四種果莓都含抗氧化營養花青素,對女士們有益,而且添加左葡萄籽精華及抗氧化果皇巴西莓,令馥莓飲既抗氧化能力指數極高.
唔講...


text:
Friday, 14 September 2007
Hultgren, The Rise of Normative Christianity
A. J. Hultgren, The Rise of Normative Christianity (Minneapolis: Fortress, 1994).
有個 term, 叫做 catholic christianity, 指成形後o既教會, 邊個同呢個大教會唔同o既, 就會被叫為異端. 呢本書討論o係有 catholic christianity 之前, 有冇一個未完全成形, 但係唔同o既基督教圈子之間又有共識o既 christianity 呢? 作者話有, 佢叫呢個做 normative christianity.
本書有兩個最重要o既 chapters. 一個講 70 年前o既基督教圈子, 一個就講 70 年後. 70 年前, 作者講到巴勒斯坦o既耶教圈, Q community, 同埋保羅 d 教會. 值得一提o既係, 唔係個個學者都認為o係巴勒斯坦有耶教圈子o既存在, 因為有 d 重要o既學者, 如 Gerd Theiseen, 認為早期o既耶穌 movement 係一個 charismatic movement, 以耶穌自己為首, 由一班四處流浪o既 charismatic wanderers 組成. 既然係無處為居, 咁就唔算係有"圈子"o既存在. 不過 Hultgren 唔同意, 佢話o係使徒行傳同保羅書信中睇到o既畫面唔係咁樣. 例如, o係使徒行傳中, d 早期o既信徒都有地方聚會, 一齊飲飲食食之類; 保羅雖然有四處去, 但係佢亦o係以弗所同安提阿停留過一段長時間.
70 年後, Hultgren 就講 Syria o既圈子 (以馬太福音為例), Asia-Minor (以 pastoral 書信為例), 同埋約翰福音背後o既圈子. 睇過晒咁多個佢認為存在o既耶教圈子之後, 佢得出一個結論: 雖然佢地之間有好多唔同o既地方, 但係o係信仰上, 有幾點係好 constant o既. 1) theology: 佢地都信上帝係造物主, 係佢地o既父神. 2) christology: 耶穌係神派o黎世上o既. 3) soteriology: 上帝有救贖人類o既計劃, 透過耶穌搞掂. 4) ethics: 信徒要去愛其他人. 5) ecclesiology: 信徒會聚埋一齊.
而o係第一/二世紀, 抱持呢幾個信仰要點o既, 就算係 normative christianity, 而o個 d 唔接受當中作何一條o既就會被邊緣化. 例如 Marcion, 佢認為舊約o既造物主同新約充滿慈愛o既天父係唔同o既神, 同 Hultgren 列出o既第一個要點有出入, 所以 Marcion o係其他教會圈子眼中就係問題人物.
Posted by Howtindog at 13:40
0 comments:
Subscribe to: Post Comments (Atom)


text:
18.7.15
[Play.Marvel] 都話佢係Deadpool,唔係Spiderman囉
雖然Deadpool喺漫畫終於bye-bye咗,但係Marvel較早前宣佈正式開拍Deadpool,對於好似Linus Papa呢啲正宗Marvel迷嚟講,絕對係一大喜訊.淨係睇開大路Marvel電影好似 Ironman, Avengers, Thor, Spiderman, Fantastic Four 果d嘅人未必知道Deadpool係邊個.根據《The Marvel Encyclopedia》,Deadpool真名係Wade Wilson,第一次出現於1991年2月New Mutants #98 漫畫.當佢發現自己有cancer嘅時候,佢就俾一班Weapon X嘅科學家做實驗,嘗試再次創造Wolverine嘅自癒能力嚟醫佢.試驗雖然成功,但係啲皮膚就爛哂,因此就俾Weapon X視為失敗試驗品鎖起咗.Deadpool之後成功逃脫,成為僱傭兵,多次同Cable,X-Force等一齊對付敵人.Deadpool除咗擁有好強勁嘅自癒再生能力之外(仲要勁過Wolverine),佢其他特殊技能包括好準確嘅射擊同鬥劍能力,好強嘅隻揪能力,有個瞬間移動嘅儀器,而最重要,最重要嘅係佢有一把收唔到嘅口,勁多嘢講.基於佢嘅衣著嘅色調同Spiderman好似,所以好多時都俾人誤以為係Spiderman.
有睇過Wolverine前傳嘅人都知Deadpool係由Ryan Reynolds所飾演(後段嘅Deadpool簡直係無堪入目…唉).而今次Deadpool電影傳咗好幾年,終於正式開拍,當然亦都係Ryan Reynolds領銜主演啦!早前官方Facebook專頁已經發布咗幾張劇照同testfootage,同埋喺愚人節當日出咗個訪問,無論係件suit,抑或係Deadpool嘅神態同行為,都比喺Wolverine前傳裡面嘅Deadpool令人更加有期望.
電影預計喺2016年2月12日上映,宜家就等我地同大家開心share我地啲Deadpool珍藏啦~
(待續...)
訂閱: 發佈留言 (Atom)


text:
2015年3月9日 星期一
29個月
Hi﹗話咁快又一個月啦﹗呢個月我好慘慘豬呀,新年前發燒流鼻水病咗一星期,新年後就突然又痾又嘔,有晚仲要燒到39.5度,嚇到媽媽成晚唔敢瞓,好彩痾咗五日之後終於好返,亦因為成個星期無返學,媽媽話咁得閒不如剪返個清爽型仔頭喎,之前個菇菇頭成日畀人話我似女仔,宜家應該唔會再搞錯啦掛...
呢個月嘅飲食習慣都無咩點變,都係大人食咩我食咩,仲終於克服心理障礙肯食朱古力添啦(之前嫌佢黑色唔食),自從媽媽改咗配給政策,即係將我一餐嘅份量分三四次逐少畀我之後,我都無再食到誓願咁,大概半個鐘就會食完,而自從上星期肚痾要日日食白粥麵包之後,我宜家變咗隻餓鬼,一見嘢食就雙眼發光搶住食,食完會狂扭再食,試過有次襯媽媽入咗廚房煮飯,走去偷食餐枱D麵包添呀﹗
因為新年出多咗街同病咗,所以瞓覺D時間都有D亂,宜家夜晚十點幾上床瞓,有時會玩到十二點先捨得瞓, 瞓到第二朝九點半左右就醒,晏覺就每日一次,如果出街的話叉半個鐘都夠電玩埋夜晚,但喺屋企張床隨時可以瞓到兩三個鐘,次次都瞓到唔願起身,有時仲會大發脾氣,搞到爸爸媽媽好頭痛.
活動能力方面都係咁上下,跑跑跳跳擒公園D鋼架都無問題,最大進步係終於踩得郁架單車,但就仲未識得轉方向,距離片車仲係有段距離,小肌肉發展都有明顯進步,終於學識摺紙,油顏色都開始有意識知道要油喺指定嘅格入面(不過仲係油到出晒界).
同人相處越來越叻,除咗會幫手照顧表妹,去到公園又識得醒目地避開D唔乖嘅大哥哥大姐姐,喺街到畀人撩識得笑住同人玩,有次有個叔叔隔空扮踢我,我就笑住話佢「你做咩踢我姐,你踢人唔啱㗎」,見到有個妹妹著住條裙經過,又大大聲話「嘩﹗你好靚呀﹗」,氹到人哋媽咪勁開心,如果爸爸食飯時拎電話出來,我就會幫媽媽話佢「你打機唔啱呀」,佢拍自己個肚腩我都會話佢「你做咩打自己姐,我嬲你㗎﹗」.
自理能力叫做keep住無退步,都係自己除褲著褲同著襪著鞋,至於potty training就有D突破,媽媽見我呢排有主動講佢知要wee wee,又肯喺商場洗手間wee wee,所以有日出街食飯時就話不如試吓唔好整濕條片,我真係好乖咁一叫就跟爸爸去洗手間wee,就算急都忍住無wee落片到,條學習褲由傍晚五點出門口,到夜晚十點返到屋企時都仲係乾㗎﹗(艾菲:可惜病完之後又打回原形)
把口除咗瞓著咗嘅時候,其餘時間係無停過,講嘢亦越來越老積,會話大人唔啱,仲識得挑人哋嘅錯處出來,好似有晚同爺爺嫲嫲出街食飯,佢哋叫侍應拎兩杯水來,我就問佢哋飲咩,嫲嫲第一時間話飲水,之後侍應又拎咗杯嘢畀嫲嫲,我又問佢咩來,佢就話係熱鴛鴦,之後我就問「你又話飲水?」 搞到嫲嫲即刻唔想再啋我,我你他分得好清楚,媽媽問點解會識答因為乜乜乜,出街成日指住D巴士講幾多號,講中嘅比率比上個月高咗DD,而今個月仲學識咗數數到20添﹗
最後又講到情感發展,宜家我越來越多自己嘅主意,成日都同爸爸媽媽講「我想...」,如果佢哋唔聽我話我就會一哭二鬧三摞地,好多時玩完都唔願走唔願返屋企繼而發難,無論爸爸媽媽點解釋我知我都聽唔入耳,雖然事後媽媽一定會同我講一大輪道理,我又一定會話對唔住知錯下次唔會,但實情係好快已經唔記得自己講過乜,照舊乜都扭一餐,激到媽媽彈吓彈吓.
終於無再咁怕陌生人同陌生地方,去到陌生地方會不停問「宜家去緊邊」,只要事前同我講定去邊見邊個就OK,新年跟爸爸媽媽四圍去拜年,都無扭計唔入屋,亦肯叫人同講恭喜說話,仲懶醒咁一入門口就同根本未知佢係邊個嘅表姑媽話「我一陣有嘢畀你」,食食吓飯又忽然同姑婆講句「我好耐無見你啦」, 氹到佢哋勁開心.
訂閱: 張貼留言 (Atom)


text:
上星期五好開心收到余仁生邀請,出席「探索大自然X動物農莊2015」,等艾菲同燒腩仔一齊過咗個Happy Friday.
一入場當然係第一時間去參加余仁生嘅小小中醫工作坊啦,著咗中醫袍之後真係似模似樣咁喎,仔...可唔可以幫媽媽把個脈呀?kakaka...
之後就有姐姐教佢執藥整香包,每人可以揀三樣藥材,然後放落個盅到盅碎佢,再放落個袋仔到就OK,艾菲已經唔記得燒腩仔揀咗咩藥材啦,不過問過姐姐話有驅蚊作用,啱晒艾菲呢個超怕畀蚊咬嘅人,Good﹗
話咁快就搞掂,呢個小朋友拎住個香包好有成功感咁,upload相上facebook仲會有特別禮物添,於是艾菲就喺口水肩同七星茶之間,揀咗燒腩仔飲開嘅余仁生七星茶包.
一離開余仁生嘅booth,燒腩仔就即刻拉咗艾菲去玩側邊嘅彩虹雙滑梯,之後仲好大膽咁自己入咗去玩升空火箭旋轉滑梯,然後路過拯救動物障礙爬同繽Fun波波池都嘈住要玩,好彩呢日唔算多人,全部都係排一陣隊就玩得.
跟住經過Friso嘅攤位,諗住畀佢入去玩沙池,點知玩之前原來要帶眼罩同著披肩影張相先有得玩,艾菲當然好鐘意呢D扮鬼扮馬嘅玩意啦,但燒腩仔就好唔like好抗拒,其實之前余仁生個workshop要佢著中醫袍,佢直情係喊住話唔玩㗎,艾菲搞咗好耐先平伏到佢情緒,好彩今次畀兩粒糖佢就搞掂,只係影完相就同艾菲鬥氣話唔玩沙池囉,自己衝咗埋去玩隔離嘅滑梯同充氣滾輪.
話晒都係來動物農莊,無理由顧住玩唔睇動物㗎,所以路過見到水母同海星,艾菲就即刻拉燒腩仔埋去睇.
而另一邊就有馬同山羊,之前去宜蘭餵過羊嘅燒腩仔今次勁大膽,好勇咁連手帶草伸入去餵,又伸隻手入去摸馬馬個頭,之後見到兔仔同龍貓仲睇到唔捨得走添呀.
睇完動物就去咗玩巧虎生活自理挑戰站,試咗圖形板同螺絲玩具,燒腩仔呢個巧虎fans當然係大愛啦﹗
等咗大半日,巧虎仲係未見影,唯有叫燒腩仔扮住先來止吓渴,hehe...
場內仲有智樂嘅攤位,勁有心思咁用一D真實嘅工具來畀小朋友玩,而喺木,沙同水泥三樣嘢入面,燒腩仔自己揀咗水泥來玩,仲好興奮咁拉艾菲入去排隊㗎,不過...當義工姐姐話要帶手套先可以入去,佢又再一次喊住拉艾菲走話唔玩,咁明知佢其實想玩只係怕對手套,艾菲無理由縱容佢走咗去㗎,於是就拉佢埋一邊講道理,半氹半逼咁要佢帶咗對手套,然後有人就帶住副好委屈嘅樣來玩水泥(但隔離D小朋友個個都玩得勁開心囉),好彩搽完水泥見到架工地手推車,義工姐姐又好好人咁教佢玩,佢先開心返咋.
玩完水泥見差唔多時間,就提早去台前搵位坐,休息吓食D嘢順便等巧虎出場,然後巧虎一出場燒腩仔即變hyper mode,巧虎邀請小朋友出去台前唱唱跳跳時,艾菲行慢D都畀燒腩仔投訴呀﹗
睇完巧虎表演咁開心當然要同偶像影返張合照先夠圓滿啦,不過由於呢日只係得艾菲單拖湊住燒腩仔,艾菲又唔熟流程唔知排隊位,所以我哋諗住跟台前嘅人群行返出去排隊時,條隊已經畀工作人員截咗(原來行我哋前面嘅小朋友好多都已經有人幫忙排隊),好彩同佢哋解釋返都畀我哋排埋,如果唔係真係唔知點同燒腩仔交待呀...
我哋同巧虎影埋合照就走,今次難得來博覽館一遊,艾菲一心想畀燒腩仔試吓坐機鐵㗎(青衣站來回博覽館有優惠),不過因為回程時我哋係返燒腩仔婆婆屋企唔順路,所以最終都要坐返機場巴士出入,唔...唯有留返下次有機會先再試啦﹗


text:
2014年12月4日 星期四
K1求學大作戰 ~ Day 4
22/11/2014
第八回合:香港創價幼稚園 9:00
呢間係艾菲第二心儀嘅學校,皆因艾菲未生燒腩仔前,已經喺前上司嘅口中認識到呢間學校,佢嘅一對孖仔喺到讀得好開心,唔多功課唔多節日慶祝扮嘢活動(簡單D講係唔會難為家長),課程有別於傳統名校,唔一定要小朋友坐定定先叫乖,再加上教育局評核報告都對學校有讚無彈,所以明知呢間學校有好多人報(好似話上年都五千幾個application,今年龍B就更加唔止呢個數啦),艾菲都要試一試睇吓會唔會咁好彩入到.
唔知係唔係艾菲早報名呢,我哋獲安排第一日第一個time slot in,可惜呢日燒腩仔因為咳而成晚瞓吓醒吓,而艾菲就為咗準備呢日interview而搞到好夜先瞓(因為明知呢間會問家長,亦比較著重家長嘅諗法,所以有D壓力啦),所以呢朝我哋成家都明顯呆滯mode.
坐的士去到見學校仲未開門,唯有去對面公園玩陣畀佢warm up吓,學校準時8:45畀小朋友入,因為我哋趕住有下場interview,就拿拿聲排隊入學校,上到二樓課室未九點已經見緊第一個,我哋排第三個要坐出面等陣,期間坐唔定嘅燒腩仔睇完地下D跳飛機公仔,又走去撩靚女miss傾偈,艾菲都真係不得不讚吓呢間學校嘅校長同老師,全部都好靚女同nice,睇到我哋一家好賞心悅目呢﹗kakaka...
可能佢哋年年都咁多人報名啦,所以老師控制時間方面都幾OK,真係如BK媽媽講5分鐘一個,所以我哋9:10入去,9:15已經出返來,入到課室燒腩仔笑晒口咁叫老師早晨,氹到老師都要講句「你笑得好開心喎」,然後自動波坐埋枱,老師問佢咩名即答,跟住仲快過老師叫已經玩緊個手抓板,玩完老師就拎咗張圖出來,考佢圖入面D小朋友做緊咩,答得慢但大部分都答到,不過佢再一次衰喺隻狗到答唔到(艾菲自從in完培道之後,已經keep住成星期教佢woo woo係叫woo woo狗,點知都係唔work...),同將個紥辮嘅女仔講咗做男仔.
考完燒腩仔,老師就轉問艾菲同米高問題,首先係問艾菲覺得燒腩仔有咩優點,因為有準備過都叫做答得到,然後轉向米高問對燒腩仔嘅幼稚園有咩期望,咁艾菲事前已經下令叫佢做定功課,佢都成功答到,到最後老師就問返艾菲創價係唔係佢哋首選,嘩﹗呢條嘅答案梗係點都話係首選啦﹗但唔知做咩嗰一刻嘅艾菲唔識爭取機會答吓對佢哋理念嘅睇法,而走去講咗其他嘢,事後諗返就覺得自己答得唔好,激死﹗
問完我哋之後interview都結束,燒腩仔有好乖咁同老師講bye bye,亦有幫手拍自己同艾菲張凳,本身佢哋三樓禮堂有得玩可以剩機參觀吓,但礙於我哋真係趕住要走,所以離開課室後第一時間就衝出學校,見校長個樣好似覺得我哋走得太快咁,都唔知我哋係唔係呢日第一個走嘅家庭呢,嘻...
第九回合:九龍靈糧堂幼稚園 9:30
口碑好同受歡迎嘅happy school(簡介會時校長話今年數到二千個application,但佢哋只得180個位),見屋企坐巴士過來都唔使十五分鐘,就同燒腩仔報埋碰吓運氣,本來以為撞咗創價個interview要放棄,不過唔心息嘅艾菲喺BK見D媽媽話創價只in 5分鐘,而我哋又係第一批見唔會搞太耐,再加上兩間學校嘅距離其實唔遠,諗住只要唔遲太多都來試一試,所以全部文件一早帶齊喺身,結果我哋9:15離開創價,抱住燒腩仔急步行過來,準時9:30到學校大堂.
喺大堂登記同對完文件之後,就可以入去玩具房到玩,玩具房坐滿小朋友,家長同工人姐姐(其實...艾菲唔係好明面試點解要帶埋姐姐來囉...),標準車迷燒腩仔當然係勁想玩車啦,但D車一直畀另一個小朋友hold住,艾菲就氹佢玩住積木同動物先,等咗陣之後玩車位小朋友走咗,燒腩仔就埋去拎咗一架埋來玩,不過玩咗無耐就忽然畀隔離位個男仔一手搶咗,燒腩仔個樣明顯不滿但無出聲話人,咁艾菲見佢媽媽全程只顧住㩒電話都唔多理個仔,只好氹燒腩仔玩返眼前嘅積木,好不容易終於喺呢到捱過咗30分鐘.
老師叫名之後我哋就要上一層樓梯去樓上等候區再等多陣,呢到有個書櫃仔,小朋友可以隨意睇,燒腩仔當然都唔執輸,即刻埋去拎返本來睇啦,不過基本上都無乜邊本書吸引到佢,每本書拎埋來翻兩翻就話睇完要換過另一本,好彩等咗十分鐘左右就入得去面試區.
入到去都仲要再等多陣,D staff就安排艾菲同燒腩仔一前一後咁坐喺其中一格嘅門口,明顯燒腩仔已經等得唔多耐煩,忽然一個箭步就想型爆咁自己衝入課室,好彩就喺艾菲勸阻期間老師話我哋入得啦﹗
入到去艾菲同米高夾住燒腩仔坐,有同老師講早晨,都有答老師問題,咩名邊個同佢來,食物圖片,物件名稱同用途,簡單指令都全部答到做到零出錯,不過唔知係唔係我哋坐門口位,燒腩仔初時表現勁唔專心,答問題時對眼一直望住門外,到中段先好返D有望老師,但今次就笑容欠燦爛啦(都有笑但無之前笑得咁甜美囉)﹗
之後老師轉問我哋對燒腩仔幼稚園嘅期望,艾菲同米高都要分別講吓自己睇法,咁有準備過都叫做答到,但因為呢日keep住呆滯mode,艾菲覺得自己係可以答得更好囉...問完家長老師就送咗張貼紙畀燒腩仔話in完,燒腩仔有雙手拎同講謝謝,再拍凳同老師講bye bye,老師勁nice好正面咁舉起手指公讚燒腩仔叻叻﹗
一口氣連見兩間,我哋一家都已經耗盡晒所有力氣,所以搞掂就急急腳打道回府補眠多陣,但難得燒腩仔唔夠瞓都無發癲失控,面試時又表現正正常常,我哋都無忘記要請佢食返D好嘢來做奬勵嘅諾言,而今次我哋就奬燒腩仔食晒成個叉燒包啦﹗YEAH!
訂閱: 張貼留言 (Atom)


text:
艾菲係個懶煮正餐嘅媽媽,但甜品零食呢就出奇地有心機研究,皆因屋企有米高同燒腩仔兩個甜品控,無論正餐食到有幾飽都好,聽到有甜品食一定食得落兼爭食,所以為咗滿足佢哋嘅胃,艾菲一得閒就會整D好嘢畀佢哋食.
首先介紹個正氣D嘅甜品先,小朋友成日一咳就唔斷尾,真係聽見都心痛,除咗靠睇醫生食咳水之外,艾菲都會試吓食療,雖然成效唔係好顯著,但幫輕吓舒緩吓都好吖,呢個川貝燉雪梨就係其中一樣艾菲會試嘅,先將雪梨頂切開,然後用匙將雪梨芯挖走,之後放少量磨成粉嘅川貝(用攪拌機個乾磨打就OK),同一粒仔冰糖入去,再將雪梨頂用牙簽固定返落個身到,放燉盅燉45分鐘就食得,製成品甜甜地都幾好味㗎,至少燒腩仔唔會抗拒先啦﹗
燒腩仔除咗係甜品控亦係一個蛋控,無論係炒蛋,煎蛋,蒸蛋定烚蛋,佢都好可以食唔停口,所以見佢無扭計,專登趁佢返咗學快手整呢個滑滑鮮奶燉蛋,等佢放學返來有得食,材料同造法係參考簡易食譜嘅超滑的鮮奶燉蛋,基本上將全部料撈勻就蒸得食得,絕對係easy job﹗
一見到呢碗薑汁鮮奶燉蛋白出場,多數係艾菲整完其他甜品有蛋白剩要清咗去,材料同造法都係參考簡易食譜嘅薑汁鮮奶燉蛋白,簡簡單單將所有材料撈勻拎去蒸就OK,艾菲仲要懶到連薑汁都用攪拌機幫手打碎再入茶袋揸汁,既方便又快捷.
燒腩仔好鐘意食蛋糕,有時放學會扭艾菲買畀佢食,但艾菲唔想吓吓買麵包鋪D蛋糕畀佢食,一來唔知加咗幾多防腐劑同用料唔知來自邊到,二來定價實在越來越貴好唔抵,其實自己整快快手手一個鐘內實搞掂,食譜係參考餅神vanlily嘅超鬆軟海棉蛋糕,整咗咁多年都未失過手,味道同街賣嘅無分別㗎﹗
唔知點解突然挑起條筋想自己整爆谷,睇點Cook Guide條片見幾易,就四圍去搵乾粟米粒來整,只係100g乾粟米粒,爆起已經有成大煲,感覺真係好神奇,不過原來最難唔係爆,而係撈個焦糖醬,一來焦糖醬容易過火食落會有陣燶味,二來加咗醬之後D爆谷會黐埋一舊,所以呢碗爆谷雖然夠脆但個味同賣相都唔合格,要搵日擇日重賽先得﹗
記得有日掃blog時見Little K媽媽放假都專登起身整愛心早餐畀Little K食,令向來早餐只畀燒腩仔hea食cereal or麵包嘅艾菲,忽然燃起道火整pancake畀燒腩仔,食譜係跟簡易食譜嘅Pancake Recipe,早一晚預備定第二朝開火煎就得,而第一次嘅大成功仲令艾菲下定決心再整多次兼試畫公仔,點知...原來畫公仔係好難㗎﹗難唔係難在畫,而係難在控制火喉,畫咗大半個鐘只得三塊比較見得人,其他唔係太燶就係個樣唔見咗...
一到夏天,艾菲就鐘意煲吓薏米水來清熱兼美白,一直都只係識煲最簡單嘅檸檬薏米水,然後有日去餐廳食飯,飲到杯斑蘭薏米水,見佢幾香幾甜一試難忘,就決定自己買料試煲,幾片斑蘭葉,薏米,冰糖同水一齊煲45分鐘就飲得,米高仲激讚好味過餐廳嗰杯,不過燒腩仔唔知係唔係對斑蘭葉敏感(飲落咗薏米嘅湯佢又無事喎),飲完個身即出紅點,所以艾菲煲咗一次之後就無再煲啦﹗
前排芒果當造,艾菲又點會錯過呢個一年一度整芒果布甸嘅機會吖,食譜之前都同大家分享過,自己整唔會落生雞蛋,又可以落超多芒果粒,足料同好味過街買嘅多多聲呀﹗
啤酒啫喱係用來氹小朋友嘅小吃之一,一知道燒腩仔表哥表姐上來玩,艾菲就準備定來招呼佢哋,食譜又係之前同大家分享過,艾菲用啫喱粉直接整,簡單到連燒腩仔都做得到.
自從燒腩仔全面轉飲日本奶之後,艾菲間中都會拎佢D奶來整牛奶布甸,食譜好耐之前同大家分享過,製成品真係同街買嘅無分別,自己整仲可以健康D來個減糖版,燒腩仔鐘意到連個樽都想食埋呀﹗
要數夏日甜品,點少得雪糕同雪葩,呢個夏天艾菲比上年更勤力,雪櫃常備雪糕雪葩,除咗之前父親節招呼燒腩仔公公婆婆嘅芒果牛奶雪糕同柚子雪糕,最近就趁Piago森永煉奶減價,買咗枝來整超濃牛乳雪糕,同用Yonanas整咗我哋一家都好鐘意食嘅菠蘿雪葩.
大家睇到艾菲D傑作可能以為艾菲好有心機,實情啦...艾菲都係揀D簡單易整嘅先來做咋,尤其平時得自己一個湊住燒腩仔,實在有太多估你唔到嘅嘢要做,好多時招呼得佢來已經無時間同心機整甜品,畢竟甜品唔同正餐唔係必需品,好似佢最近扭計多咗搞到艾菲無乜mood,咁呢排就全部人都無甜品食啦﹗


text:
小嘉係嚟緊呢個星期壓力會好大呀!!!因為上進飛左去西班牙,所以小嘉要每日打電話返去睇下D工人幾點開工,有幾多人係度做野!
小嘉好唔想理間屋呀!!真係煩到傻,個衰人鄭判頭,做咁多日就開足咁多日大話,只係做個批蕩都可以出事,呢家仲搞到成個工程慢晒,但仲可以好似無事發生咁,呢D咁既判頭真係要小心,搵著佢做野真係心血少D都唔得呀!!!
佢地話今日會有三個批蕩師傅嚟開工,話咩批左D牆角先喎!上進噚日同佢講,不如拆批蕩既就做外牆先,咁佢地咪批住室內既牆先囉,慳返D時間,個衰人鄭判頭又話咩唔好,話第日會整污糟D牆,唔想做就出聲呢,搵呢D藉口,幅牆一日未油,一日都唔指意佢會乾淨啦!!
噚日係佢話兩星期做完晒D批蕩,我又睇下你點,大恅,上個月做到呢家都未做完,俾你D行家知道,笑到笑到傻啦!
限期:如果30/9都仲未搞掂,我覺完全unacceptable,到時點 都要B 君出面轉人,我地無咁多時間同你玩遊戲.願天父保守之後的工程,亦希望除左批蕩後,呢個鄭生唔需要再嚟掂我們家,轉過晒另一班師傅就好喇!
P.S.之前一直都以為村裡面出名起樓個判頭(亦即係之前我地搵過報價,後尾不了了之個為仁兄),D人同埋B君都話過佢手工好好,點知噚日上進某個女親戚,佢地都係搵佢起,點知間屋起好三年,每年總有一間屋既地台磚谷起,搵佢整返好都要又要氹咁,小嘉願天父保守我們家,雖然呢家問題比較多,但願在這個時候發現問題,總好過將來住了才要不停維修,小嘉相信這些都是天父安排的.


text:
有一次同人講到耳筒, 當佢係我面前講到一對平平無奇既耳筒有幾勁, 有幾好聽,
又人體工學既時候,
我就發現大家作為消費者既時候, 成日都俾唔同公司既市場策略同銷售手法等等蒙蔽, 其實根本就唔清楚自己有咩選擇, 同埋自己用血汗錢換黎既到底係乜野野.
我之前用緊對Westone
3, 已經跟左我一段時間, 我亦都好鐘意依對耳機夠平均, 夠暖,
所以近幾年黎都係我必然主力, 另外我有用來聽R&B, Hip Hop, Electro等等既Sol
Republic Tracks V10, 仲有副聽人聲超班既Klipsch Image X10, 佢地就專係放係屋企,
幫輕下對Westone. 正如大家所見, 上面三對耳筒/機都係入耳式(In-Ear) 同埋過頭式(Over-ear) 點解? 係因為計音質, 舒適等等都唔會選擇普通既Ear
Buds.
高級耳機既價錢大多都取決於耳機本身有幾多個單元, 簡單黎講,
就係有幾多粒發音既野. 以上邊我提到既Westone 3為例,
佢就係3單元既, 高, 中, 低音各1粒所組成. 價錢大概係$1000一粒左右,
所以就算有人同你講或者介紹耳機比你, 你就可以心裡有數, 價值大概係幾多.
你可能會發現大部份所謂靚耳機都係入耳式, 而你又唔習慣帶入耳式,
會覺得耳仔唔舒服, 而我朋友亦有同樣問題. 不過千祈唔好因為依個原因而放棄,
因為解決方法係好簡單架, 你只要換左跟機送既個對矽膠就得! 只需要去比較大型既唱片鋪,
或者耳機專門店就會搵到可以換既Foam Tips, 只要買返同自己耳機相對既型號就得.
依d用記憶海綿做既耳綿將會舒服過普通矽膠好多,
而且長時間帶都唔會唔舒服.
離開普通耳機一下, 唔知大家有冇留意過舞台上歌手或明星所用既耳機呢?
同我地平時可以係街上買到既有分別. 大部份歌星既都係特製既, 係佢耳上既個一對耳機只係佢自己帶到,
想比你試聽都唔得, 因為係度耳做, 個人化耳機,
英名叫Custom In-ear Monitors, 簡稱CIEM.
CIEM平既千幾蚊都有交易,
貴既可以上萬, 自由度非常之大, 不同既單元數目,
外觀上既面板, 顏色, 材料, 去到線材, 插頭等等,
只要你比錢既話, 你點做都得.
同所有電子產品, Gadget等等一樣, 耳機, 耳筒都有各有不同, 有d用跟機送既, 能夠享受到音樂本身就足夠, 其他既想得到更多既, 亦都有唔同方法去追求極致, 最緊要係知自己想要既係咩, 同買返黎既又係咩.


text:
萄牙U21製造經「典」
歐洲國家盃U21決賽周B組賽事,葡萄牙U21只要和波攞多1分,已經足夠佢哋喺分組賽脫穎而出,雖然瑞典U21贏波亦可出線,但縱觀佢哋今屆表現只係麻麻,相信葡萄牙讓半球,一球可開上盤.(周三7,香港時間周四2:45am開賽)
葡萄牙U21表現對辦,今屆分組賽先擊敗英格蘭U21,次輪就同意大利U21賽和,目前有4分喺手,排喺B組榜首,最重要係葡萄牙到目前為止仲未失波,門將丹尼爾費南迪斯嘅表現獲外界激節讚賞,呢位效力德國奧斯拿貝克嘅年輕球員,聽聞已經被多間球會睇中,決賽周之後隨時一登龍門,相信佢都會繼續表現自己.
瑞典進攻火力一般
另外,葡萄牙三線實力都唔差,後防有塞圖巴爾嘅維拉斯奧,中場有波圖嘅魯賓拿華斯同埋摩納哥嘅班納度施華,前鋒線就有波圖嘅列卡度彭利華同埋拉科魯尼亞嘅艾雲卡華尼路,教練雷佐治亦係有料之人,佢球員時候都為國家隊南征北討,經驗相當豐富.
瑞典U21暫時1勝1負得3分,但係得失球差同埋對賽成績都被英格蘭U21騎住,要出線就只得擊敗葡萄牙U21呢條路,但係觀乎佢哋今屆嘅兩場演出,真係諗唔到瑞典有乜板斧贏波,前鋒約翰古達迪表現時好時壞,中場又欠缺重心球星,例如隊長希積馬克喺所屬球會PSV都只係踢後備,而喺丹麥同埋土耳其聯賽效力嘅基斯杜化奧臣同埋卡利尼亦係好普通,完全起唔到領軍作用,故即使副隊長阿歷山大米路斯域坐完波監復出,瑞典U21仍未見勝算,畢竟球隊要進攻贏波,有後衛復出都冇乜幫助.足智彩有讓球盤提供,葡萄牙U21讓半球,一球唔過份,上盤可以全力出擊.


text:
Sunday, July 05, 2009
復活
星期三開始突然間上唔到網
咁啱HGC兩年既合約係今個月完結
原本都諗住唔洗簽約繼續用
點知佢咁壞一壞
屋企人都想轉用PCCW
補返呢幾日既時先
07-01
今日原本諗住去影回歸巡遊
但係因為好多野都未買
所以決定去買傢俬
去九龍灣國際展貿中心買左個二合一電視櫃
仲買埋張好舒適既兩坐位梳化
仲買大個陳列品鞋櫃
之後去返淘大附近既傢俬舖買埋牀
仲訂造左一張梳妝枱
07-02
收工上去單位睇下
見到師父開始批灰
07-03
好耐無攪既飯團復活
今次有成23人都算好多
可惜無機會同所有人講下近況
見到大家都好健康好開心
07-05
今日繼續去買野
先去單位度窗尺寸
見到師父連星期日都開工
跟住去旺角買門鎖,買燈飾,訂窗簾
咁又攪掂一堆野 :)
2 comments:
- Man Hin said...
-
睇嚟好快可以有housewarming card game party :D 係喎,有冇咩需要?等我地準備份入伙禮物先
- July 08, 2009 7:09 PM
- manming said...
-
係呀
我諗住25號叫正式入伙
你地想幾時都得o架
- July 08, 2009 10:43 PM


text:
盧凱彤以過來人身份分享患病經歷,而谷祖琳(左)則分享患有思覺失調嘅亡弟嘅患病經歷,呼籲大家勇於面對.
真面目
堅持治療 大學開 talk講抑鬱 盧凱彤:見到唔存在嘅人
娛樂圈生存壓力大,唔少人試過患上抑鬱症,而歌手盧凱彤亦係一個典型例子!上週四( 29日),走出陰霾嘅盧凱彤以過來人身份分享患上抑鬱的苦況,試過暴食要扣喉自懲,再逼自己搏命做運動嘅惡性循環,更試過撼個頭埋牆自殺!
盧凱彤仲話曾出現幻覺同幻聽,經過醫生同藥物幫助下,最終靠住畫畫,旅行同紋身,用咗 9個月紓壓痊癒,仲呼籲大家唔好畀個病嚇親,搵到啱自己隻藥先係辦法喎!
29歲歌手盧凱彤近年幕前減產,原來同患上抑鬱症有關,而康復後嘅佢亦唔介意公開分享過往患病點滴,上週四( 29日)就擔任香港大學一個有關抑鬱症的分享會,好友谷祖琳則做特別嘉賓.
狂食再扣喉
盧凱彤喺港大抑鬱症分享講座上,話自己情緒先出現問題再搞到暴飲暴食,說:「自己鍾意跑步,唔跑嗰日會鬧自己,仲會搞到自己眼濕濕!而跑嗰陣就會逼自己愈跑愈快,運動對我嚟講變成一種負擔!至於食嘢係好大挫折,因為自己會暴食!自己一次食一大樽腰果加兩包朱古餅,之後兩日都唔食嘢,因為食完咁多嘢要懲罰自己,不過跑完 10公里太肚餓緣故就會再食,好憎自己走去扣喉,嘔唔到仲會喊!」
「跟 google map先識返屋企」
自言係工作狂,不過盧凱彤自爆試過逃避工作唔做嘢,心情忽高忽低仲失驚無神玩失蹤:「個人混混噩噩,好想撼個頭埋牆!試過行落街搭巴士,但又唔知會去邊,嗰陣時講緊係零晨三點,最後要 google map先識返屋企,番到屋企又會覺得好孤單!」
之後仲試過有幻覺幻聽:「試過 2次幻覺同幾次幻聽,幻覺係好恐怖一件事,簡單啲講就係見到一啲唔存在嘅人!試過同幻覺中嘅人傾偈,但傾完就唔見咗佢!之後有同醫生如實講番件事,佢話好明顯係我有幻覺,佢畀咗啲藥我食, 2個禮拜後就冇咗呢啲徵狀!」盧凱彤仲話人人對藥物吸收進度都唔同,所以要畀時間慢慢去適應,而自己都仲未斷藥㗎!
採訪,撰文:娛樂組
攝影:林迅景


text:
無錯,就係以下呢篇四次創作(二次嘅二次,咪四次囉).多多指教!
-----
卒之冇退秦師二次創作:拿哈哈
四次創作:拿哈哈
課文
話說晉文公同秦穆公聯手出兵圍攻鄭國,以為自己好豪氣係威係勢,同時又想順便搵班食客蒞睇下佢哋打仗嘅時候有無作為,於是極力邀請食客蒞加入聯軍.但係兩國嘅食客都覺得晉秦兩國未夠班請佢哋上戰場,所以紛紛辭職走佬.出現食客走佬潮嘅時候,晉軍已經進軍到函陵,秦軍亦已經巡到去汜水以南,兩軍想追嗰啲走佬食客都追唔切嘞.
睇返鄭國呢邊,鄭國大夫佚之狐對鄭文公講:「國家宜家咁大鑊,我都係著草①先喇!」鄭文公就話:「咪走住!」佚之狐就敷衍佢話:「咁我即管睇定啲先,第二日我再過蒞啦.」鄭文公就答應畀佚之狐返屋企先.第二日,鄭文公召集各大臣將領喺軍營帳幕入面開會商討局勢,因為佚之狐無現身,就請咗(坐自行研發嘅時光機蒞到嘅)諸葛孔明主持會議.孔明了解咗局勢之後,就建議:「若果派燭之武做使節去見秦穆公,對方一定會退兵嘅.」鄭文公聽完好大反應:「寡人唔可以咁快趣就動用燭之武㗎,寡人宜家決定將佢處斬先!」孔明第一時間搶住問:「因乜解究要將燭之武處斬呢?……」話口未完,鄭文公就大嗌一聲:「揼死你!」旁邊嘅宋將軍即刻大氣都唔夠膽唞一啖,望住鄭文公捩手用個大鐵鎚將燭之武由馬背上高揼咗落蒞,連隻馬都畀佢揼到頭骨碎裂,人同馬都當場釘蓋②.在場嘅大臣將領全部都畀鄭文公嘅怪脾氣同血腥手段嚇到手騰腳震,企都企唔穩,喺呢個時候孔明就話嘞:「老夫都一把年紀嘞,呢場仗我應該無能為力嘞!」鄭文公見孔明好似想走佬咁,就出聲挽留佢:「點都好,呢場仗始終係正經公事.寡人都知道宜家咁大鑊先蒞求你幫手,係寡人唔啱,係寡人唔著.諸葛先生你千祈唔好介意,就咁走咗去呀.」孔明驚再話要走鄭文公會再發癲,就話嘞:「好啦,咁我即管幫下手打呢場硬仗啦.」鄭文公打蛇隨棍上③:「嗱,打仗嘅嘢,唔講得笑㗎.」孔明就答佢:「我都唔似會講笑喇,係咪?唔啱我簽埋軍令狀,證明我會留低幫你手啦!」宋將軍睇得出其實孔明都只係想𧥺④住鄭文公先,所以立即扮到好樂意咁同孔明講:「太好喇!到時等我騎住戰馬,帶埋弓箭蒞幫拖⑤.」鄭文公見佢哋兩個都咁英勇咁幫得手,於是就設宴款待孔明同宋將軍,仲同佢哋講:「打完場仗之後,寡人一定會重重有賞嘅.」席間鄭文公一邊飲住(佢至鍾意飲嘅)匈奴血,一邊吹水唔抹嘴⑥.飲咗幾杯之後,孔明同宋將軍就借啲意先行告辭,趁夜𪒜𪒜⑦用繩將自己吊落鄭國首都新鄭城外面,騎上喺城外接應嘅馬匹絕塵而去,當然自此就一去不返,無影無踪啦.
孔明,宋將軍都走咗佬之後,埋伏喺鄭國嘅晉國間諜子犯見有機可乘,就慫恿鄭文公主動出擊迎戰秦晉聯軍,以便佢喺適當時候造反,蒞個裡應外合.點知鄭文公竟然話:「唔使急,等寡人去對家度探一探情報,睇下對方乜料,再返蒞同大家傾傾佢啦.」跟住鄭文公就真係走咗去秦軍所在地,仲畀佢盲舂舂⑧撞到秦穆公添.鄭文公就同秦穆公講:「你哋秦晉兩國今次圍攻鄭國,寡人都知係咁大㗎嘞!」秦穆公聽完,就細細聲同身邊將領講:「嗱,係佢自己走蒞送死㗎咋,唔係寡人逼佢㗎!」鄭文公繼續講:「不過個天會照住⑨寡人條命嘅,今次就算輸咗,寡人都有信心他日可以從頭蒞過,收拾返鄭國嘅山河,到時寡人一定會向天高歌,酬謝神恩.」講得興起,鄭文公居然即席表演起上蒞,先係吹咗幾聲觱篥,然後就一邊打鼓一邊大聲喧嘩.秦穆公一向怕嘈,見鄭文公喺度嘈喧巴閉,當堂痛苦大叫:「唔好呀!千祈唔好輕舉妄動呀!寡人嘅弱點就係怕嘈呀!」(鄭文公知道咗,當然唔會就咁收手啦!)過咗一陣,鄭文公都仲喺度嘈嘈閉,秦穆公頂佢唔順,就下令:「立即調動水軍嘅弓弩手過蒞,亂箭射鬼死佢!」身處旱寨嘅弓弩手一收到柯打⑩,好快就趕到現場放箭,啲箭好似落雨咁射哂落去鄭文公嗰邊.鄭文公同隨從嘅人馬冚辦爛中箭倒地,瞓到四圍都係,前後殺咗總共三十幾個人.鄭國就係咁亡咗嘞.
秦穆公見鄭文公死咗,好感嘆咁講:「鄭文公又無軍事常識,又唔識觀察形勢,又無乜把炮喺手,正一廢柴!佢頭先仲要同我有仇咁,實在令寡人好唔高興囉!」跟住就鳴金收兵,撤退回國嘞.
(廣東話注釋)
①著草:即係走佬嘅意思,尤其指躲避敵人或者仇家而走佬.
②釘蓋:即係死亡.
③打蛇隨棍上:指識得捉住人哋說話嘅意思或者吼準機會,順勢爭取利益或者好處.
④𧥺:俗寫做「昆」,呃,欺騙嘅意思.
⑤幫拖:出手幫忙.
⑥吹水唔抹嘴:吹水,通常指人傾計時係咁講嘢,口沫橫飛.後引申為誇張咁發表言論.吹水唔抹嘴,指人係咁講嘢之餘仲誇張到過哂龍.
⑦夜𪒜𪒜:𪒜,音maa1.指好黑嘅夜晚.
⑧盲舂舂:冒失,不辨方向,亦有糊裡糊塗嘅意思.
⑨照住:指由有權有勢嘅人或者神明關照.
⑩柯打:英文Order嘅音譯,即係命令咁解.
(原文)
請撳呢度睇原文同埋原文注釋.
(思考問題)
一,現實生活中,你有無遇過或者知道一個/種人,好似故事中嘅鄭文公咁,無知之餘又脾氣古怪又殘忍成性嘅呢?
二,現實生活中,你有無遇過或者知道一個/種人,好似故事中嘅秦穆公咁,蝦蝦覇覇之餘仲會惡人先告狀嘅呢?
三,你能唔能夠將原文每句嘅範文出處搵返哂出蒞呢?,
#偽香港語文
#卒之冇退秦師
#四次創作
#號Extra外


text:
2012年6月28日
迪士尼商店 購物夜!
東京迪士尼之旅2012 - 旅程日誌
Day 5 日期:6月11日 (星期一),地點:東京迪士尼渡假區
響東京車站食完晚飯,就搭火車返舞浜站,東京迪士尼渡假區 嘅所在地.
一出火車,響站內已經可以見到好多廣告同海報.
東京迪士尼海洋 Duffy 海報啊!見到呢張海報好開心!
出站後,就去咗渡假區內嘅購物商場,因為嗰到有一間 迪士尼商店.
迪士尼商店 賣嘅,同兩個主題樂園入面賣嘅係完全唔同嘅,所以點都要去睇一睇.之前分享過我買咗嘅 訓覺Pooh 同 豆豆 公仔.
迪士尼商店 另外推出咗一個叫 UniBearSity 嘅熊仔商品系列;相信係見到 Duffy 嘅成功先至推出.
但係我就唔係太有興趣啦,因為覺得唔係太得意... 不過,商店入面都有好大個專區係放呢一個系列嘅商品.
買完野,就搭 迪士尼渡假區線 單軌鐵路 返酒店啦!
站入面都係充滿迪士尼色彩嘅佈置.
我地上車個站叫做 渡假區入口站.
有單軌列車到站啦!
車入面嘅佈置當然都係充滿迪士尼色彩啦.其中,啲扶手同香港 迪士尼線 嗰啲好似樣.
因為拎住一大袋野,所以直接返去酒店房間啦.房入面有啲 迪士尼渡假區 嘅宣傳紙牌同單張.
電視亦有一個台係特別介紹 迪士尼渡假區 嘅.
聽朝等我一早起身去 東京迪士尼樂園 玩先!我沖完涼就同 Duffy 訓覺啦!
於 18:25
標籤: 東京迪士尼之旅2012 [外傳]
訂閱: 張貼留言 (Atom)


text:
小肥貓明明鍾意俾人摸,主人坐梳化佢一定馬上跳上黎挨挨撞撞討摸,到主人摸佢啦,一邊摸一邊仲明明聽到佢冧到爆既咕嚕聲,點知突然擰轉面就要咬主人隻手,有時係做下樣咬,有時卻真係咬得幾大力幾認真下!
梳毛果陣又係咁,小肥貓明明好鍾意主人同佢梳毛,一見主人拎把梳出黎就好乖好主動埋位,邊梳邊享受地又挨又典咁,但突然間唔知佢邊忽傻左,定係主人唔覺意掂到佢身上邊忽禁地,突然佢又會出口加出手.主人避開之後繼續幫佢梳,佢又好似乜事都無發生過繼續咕,繼續用頭仔大力撞主人,然後又突然再咬/爪過!當第三次變臉,主人只好無趣地收梳退下!
口講無憑,有相為證!早兩日小肥貓入房瞓,佢仍然鍾意枕住主人隻手,以前枕得好定,果晚枕左一陣就變臉.
開頭好乖:
突然捉住主人手就咬:
主人喝止小肥貓,佢亦知機停口.
呢個就係佢俾主人話完既樣啦:
第二晚主人再俾小肥貓入房,睡前主人習慣睇陣書,小肥貓挨住主人:
望到咁可愛既背影,主人忍唔住伸手去摸:
摸一陣佢又想變臉啦:
今次主人先發制貓作出警告,小肥貓唔敢放肆啦!
唔知有無BLOG友可以解讀小肥貓既變臉行為?你地既貓貓又會唔會有咁既情況?
題外話,響FACEBOOK DOWNLOAD左張講貓咪瞓覺位置既圖:
以前小肥貓鍾意瞓床尾,慢慢同佢瞓多左之後,佢既位置亦越移越上,宜家會先瞓響我枕邊,瞓到咁上下先換位,有時去返床尾,有時會挨響我腰旁.試過有朝小肥貓叫我起身,響我身上踩來踩去我都扮瞓唔理佢,無奈之下佢竟然坐左上我枕頭,用肚腩暖住我頭頂!
雖然同貓瞓有時幾辛苦,手會痺(佢枕住我唔捨得抽返出黎),身會硬(唔敢轉身怕整到挨住我瞓既小肥貓),又瞓得唔好(半夜會醒然後望下佢響邊),不過呢d辛苦都係甜既,再多都唔怕!


text:
本來一早plan咗呢日去長洲,不過到放假第三日,
個人已經有啲立,加上作打風前嘅天氣局到好似乎透唔到氣咁,
真係驚熱到頂唔住.
於是朝早留喺屋企執吓間屋先,基本上,屋係冇咩話會執完,
不過今次好徹底咁扔緊啲野...
執屋最緊要就執玩具, 而執玩具最大嘅敵人就係小朋友!!
佢地會放低手上,不停咁玩你執出嚟佢原本已經唔係好玩嘅玩具.
仲要係執一樣,玩一樣.連妹妹自己唔玩嘅玩具,
佢都繼續咁玩.瘦田冇人爭,呢個又要果個又要...
你都唔知調停好吖..定繼續執唔好理佢地.
佢地執返啲玩具出嚟嘅速度係以倍數遞增,
你永遠唔會夠佢地快.
你睇, 佢地完全可以演繹到我希望佢地大時可以做到嘅
逆境自強,
遇到咩都要處之泰然!
無論喺咩環境底吓都要堅持自己,
唔好受外界影響~
繼續玩玩具
執到咁上吓,又諗吓自己請咗大假weekday條街冇咁多人先哩喺屋企,
唔出去好似唔安樂, 心理好似乎唔係好平衡
於是等妹妹豬瞓醒我地就出咗去.
小檬又喺架車瞓著,今次到我同妹妹行住先~
走咗去搵Wally~
where is mami ?
太陽令到佢咪咪眼..性感迷人
傻妹見到隻狗仔好開心.
大海呀~
開得餅餅未?
再行吓哥哥就起身喇.
行到見到間平日冇可能book到嘅中菜(成日擺酒)
啱啱開門,於是唔理,嚟個early dinner
喺街食得麻麻嘅小檬,食到成碗飯已經算贏!
小檬見到一個就扮一個.
食飯時間,間書局真係冇咩人..
可以靜靜地睇吓圖書
媽媽講故事真係好好笑...
(但我講緊正經野喎)
妹妹行浮誇路線
小檬就要同朋友仔一齊睇書
書局超凍,應該等你唔使打咁耐書釘.
離開書局,食吓雪糕
妹妹豬食雪糕就好豪邁..哥哥就斯文好多.
點解哥哥你杯大過我杯咁多嘅?
見到商場另一啲wally裝飾
扮Wally
跟住見到隻狗仔就話
" 媽咪我扮wally你就扮隻狗啦 "
我已經扮踎喺到,佢仲要話,唔係咁,係爬喺到呀.
終於我話媽咪唔識扮,叫佢扮返..哈哈
邊個最似?
食完玩完歸家去~


text:
第一次做完暑期工 有咩感覺呢
要我回憶返果陣做完有咩感覺
其實一路做 一路都識到好多人
包括同你同lv既人啦 你跟既大佬 老細 客人 各方面都有接觸
感覺好新鮮 我諗平時你只係局限於 同你既fd 同學 親戚 鄰居 接觸架姐
至於同外界既人接觸 一係幾特別既體驗
特別係d 阿叔 最鐘意教你野 因為佢地覺得你仲後生
好多野想點下你 有時未必真係串你或者鬧你
因為有事有d野 唔錯一次 係永遠學唔到既!
仲有就係 角色既問題
平時既你 肯定係客人身份去享受某d 服務或買乜d野
但當你系返緊工果陣 你既感覺會完全唔同
你既視野會闊左好多
亦到識到好多朋友
*可能有d人話 唔係wo 我識到好多仆街wo
其實我覺得好大程度係你既問題 係你唔識點同人去相處
呢個社會係咁架啦 咩人都有 你想同人相處得好 一定要遷就別人
以前既你 仲細 全部人地就你 或者你d fd讓下你
但出到黎 個個都3唔識7 點解要就你
所以就要學識同人相處
如果未相處 人地已經排擠你
咁你一定要好好檢討下自己既行為 或者性格!
返暑期工仲有種開心就係
出糧果下啦
學生既你 可以有幾多錢? 但出糧一炮有幾千
真係好爽 想買咩都得
同時你會學識點管理你既錢
唔理你係 小康之家定有錢人
你打果份錢 時薪$28- $100 你都會好珍惜
買任何野都會計住: 例如買iphone5
你會計到係 成個月part time人工
就會諗 咁辛苦做乜??
其實你地已經好幸福 因為以前係無$28 呢支歌仔唱
我in果陣kfc係$15咋 m記都曾經$12 $13/hr 咋
$28 真係超多 當然而家生活水平又唔同
只係想講,,呢一代有一代既生活方式啦
好好享受吧!!
有咩野想傾 想問 隨時留低 thank you